text:
2ይ ክፋል
ጭንቀት—“ብዅሉ ወገን ንጽቀጥ”
“ድሕሪ ናይ 25 ዓመት ሓዳር፡ ኣነን ሰብኣየይን ተፋቲሕና። ደቀይ ከኣ ካብ ሓቂ ወጺኦም። ኣነ ድማ ከቢድ ናይ ጥዕና ጸገማት ኣጥርየ። ድሕሪኡ እውን ጭንቀት ኣሕዲረ። ምድረ ሰማይ ጽልምት ስለ ዝበለኒ፡ ዝዀነ ይኹን ነገር ክጻወር ኣይከኣልኩን። ናብ ጉባኤ ምኻድ ሓዲገዮ፡ ዘይንጥፍቲ ድማ ኰይነ።”—ጁን።
ጭንቀት ንዅሉ ሰብ፡ እንተላይ ንህዝቢ ኣምላኽ የጋጥሞም እዩ። ሓደ ኻብቶም ጸሓፍቲ መጽሓፍ መዝሙር፡ ‘ጭንቀት ውሒጡኒ’ ኢሉ ጽሒፉ እዩ። (መዝሙር 94:19) የሱስ እውን ኣብ ግዜ መወዳእታ፡ ብፍላይ ብሰንኪ “ጭንቀት ናብራ” ንየሆዋ ምግልጋል ኣጸጋሚ ኸም ዚኸውን ተዛሪቡ እዩ። (ሉቃስ 21:34) ንስኻኸ ብሰንኪ ጸገም ገንዘብ፡ ስድራ ቤት፡ ወይ ጥዕና ትጭነቕ ዲኻ፧ የሆዋ ነዚ ኽትዋጽኣሉ ኸመይ ገይሩ ኺሕግዘካ ይኽእል፧
“ካብ ንቡር ዝሓለፈ ሓይሊ”
ንጭንቀት በይንና ኽንዋጻሉ ኣይንኽእልን ኢና። ሃዋርያ ጳውሎስ፡ “ብዅሉ ወገን ንጽቀጥ፡” “እንገብሮ ይጠፍኣና፡” “ተወቒዕና ንወድቕ” ኢሉ ጽሒፉ እዩ። ይኹን እምበር፡ “ምንቅስቓስ ክሳዕ እንስእን ኣይጸበናን፡” “መዋጽኦ ዘይብልና ኣይኰንናን፡” “ኣይንጠፍእን ኢና” እውን ኢሉ እዩ። ክንጻወር ዚሕግዘና እንታይ እዩ፧ እቲ ኻብቲ ዅሉ ዚኽእል ኣምላኽና ዝዀነ የሆዋ ዚርከብ “ካብ ንቡር ዝሓለፈ ሓይሊ” እዩ።—2 ቈረንቶስ 4:7-9።
ቅድሚ ሕጂ ነዚ “ኻብ ንቡር ዝሓለፈ ሓይሊ” ኸመይ ጌርካ ኸም እተቐበልካ እሞ ሕሰብ። ሓደ ዜተባብዕ መደረ ብዛዕባ እቲ የሆዋ ብተኣማንነት ዜርእዮ ፍቕሪ ዘሎካ ግንዛበ ኺዓሙቝ ከመይ ገይሩ ኸም ዝሓገዘካ ትዝክርዶ፧ ብዛዕባ እቲ ምድሪ ገነት ከም እትኸውን ዚገልጽ ተስፋ ንኻልኦት ክትምህር ከለኻ፡ ኣብ ተስፋታት የሆዋ ዘሎካ እምነት ይዓቢዶ ነይሩ፧ ኣብ ክርስትያናዊ ኣኼባታት ክንእከብን ንኻልኦት ብዛዕባ እምነትና ኽንነግሮምን ከለና፡ ንየሆዋ ተሓጒስና ምእንቲ ኸነገልግሎ ጭንቀት ናብራ ኽንጻወርን ናይ ኣእምሮ ሰላም ክንረክብን ዚሕግዘና ብርታዐ ረኺብና ኢና።
“የሆዋ ሕያዋይ ምዃኑ ጥዓሙን ርኣዩን”
ከም ሓቂ፡ ዜዋጥረካ ብዙሕ ነገር ይህሉ ይኸውን። ንኣብነት፡ የሆዋ ቕድም መንግስቲ ኣምላኽ ክንደልን ልማድ መንፈሳዊ ንጥፈታት ኪህልወናን ይደልየና እዩ። (ማቴዎስ 6:33፣ ሉቃስ 13:24) ምጽራር፡ ሕማም፡ ወይ ናይ ስድራ ቤት ጸገም ንሓይልኻ እንተ ጸንቂቕዎ፡ እንታይ ክትገብር ትኽእል፧ ዓለማዊ ስራሕካ ነቲ ኣብ ጉባኤ ኸተውዕሎ እትደሊ ግዜን ጕልበትን እንተ ወሲድዎኸ፧ ግዜኻን ጕልበትካን ዚድሊ ብዙሕ ነገራት ክነሱ፡ ሒደት ግዜን ጕልበትን ጥራይ እንተ ኣልዩካ፡ ብጭንቀት ክትወሓጥ ትኽእል ኢኻ። የሆዋ ኻብ ዓቕምኻ ንላዕሊ ዝዀነ ነገር ክትገብር ከም ዚደሊ እውን ትሓስብ ትኸውን።
የሆዋ ጸገምካ ይርድኣልካ እዩ። ካብቲ ኽንገብሮ እንኽእል ንላዕሊ ኽንገብር ፈጺሙ ኣይጽበየናን እዩ። ካብ ኣካላውን ስምዒታውን ውጥረት ክንናገፍ ግዜ ኸም ዚወስደልና እውን ይፈልጥ እዩ።—መዝሙር 103:13, 14።
የሆዋ ንነብዪ ኤልያስ ከመይ ገይሩ ኸም እተኸናኸኖ እስከ ኸም ኣብነት ንርአ። ኤልያስ ተስፋ ቘሪጹን ፈሪሁን ናብ በረኻ ምስ ሃደመ፡ የሆዋ ገኒሕዎን ናብ ዕዮኡ ኺምለስ ኣዚዝዎን ድዩ፧ ኣይፋሉን። የግዳስ፡ የሆዋ ኽልተ ሳዕ መልኣኹ ልኢኹ ንኤልያስ ቀስ ኣቢሉ ኣበራቢሩ እዩ ዚብላዕ ሂብዎ። ይኹን እምበር፡ ድሕሪ 40 መዓልቲ እውን ኤልያስ ተጨኒቑን ፈሪሁን እዩ። እሞኸ የሆዋ ንኤልያስ ንምሕጋዙ እንታይ ገይሩ፧ ቀዳማይ፡ ኬዕቍቦ ኸም ዚኽእል ብመርኣያ ኣርእይዎ። ካልኣይ ድማ፡ ብ“ህዱእ ትሑት ደሃይ” ገይሩ ኣጸናኒዕዎ። ኣብ መወዳእታ ኸኣ፡ ንኣምላኽ ብተኣማንነት ዜገልግሉ ኣሽሓት ከም ዘለዉ ገሊጹሉ። ነዊሕ ከይጸንሐ፡ ኤልያስ ከም ብሓድሽ ቀናእ ነብዪ ዀይኑ ብንጥፈት ኬገልግል ጀሚሩ። (1 ነገስት 19:1-19) ካብዚ እንታይ ንመሃር፧ ኤልያስ ብጭንቀት ምስ ተዋሕጠ፡ የሆዋ ብትዕግስትን ብርሕራሐን ተኸናኺንዎ እዩ። የሆዋ ኣይተለወጠን። ንዓና እውን ከምኡ ይሓልየልና እዩ።
ብዛዕባ እቲ ንየሆዋ ኽትህቦ እትኽእል ነገር ሚዛናዊ ኣረኣእያ ይሃሉኻ። ነቲ ሕጂ ኽትገብሮ እትኽእል ምስቲ ቕድሚ ሕጂ እትገብሮ ዝነበርካ ኣይተወዳድሮ። ነዚ ብምሳሌ ንምብራህ፦ ንብዙሕ ኣዋርሕ ወይ ንዓመታት ልምምድ ኣቋሪጹ ዝነበረ ጐያዪ እሞ ንሕሰብ፣ ከምዚ ዝኣመሰለ ሰብ ቀልጢፉ ናብ ናይ ቀደም ልማዱ ኺምለስ ኣይክእልን እዩ። የግዳስ፡ ኣብ ፈለማ ጕልበትን ተጻዋርነትን ኬማዕብል ዜኽእሎ ንኣሽቱ ሸቶታት እዩ ዜውጽእ። ክርስትያናት እውን ከም ጐየይቲ እዮም። ኣብ ኣእምሮኦም ንጹር ሸቶ ሒዞም ከኣ ልምምድ ይገብሩ። (1 ቈረንቶስ 9:24-27) እሞኸ ሕጂ ኽትዕወተሉ እትኽእል ሓደ መንፈሳዊ ሸቶ ዘይትስዕብ፧ ንኣብነት፡ ኣብ ኣኼባታት ጉባኤ ኽትእከብ ሸቶ ኸተውጽእ ትኽእል ኢኻ። የሆዋ ሸቶኻ ኽትወቅዕ ምእንቲ ኺሕግዘካ ሕተቶ። ከም ብሓድሽ መንፈሳዊ ብርታዐ ምስ ረኸብካ፡ ‘የሆዋ ሕያዋይ ምዃኑ ኽትጥዕምን ክትርእን’ ኢኻ። (መዝሙር 34:8) እቲ ንየሆዋ ኸም እተፍቅሮ ንምርኣይ እትገብሮ ነገር ይንኣስ ይዕበ፡ የሆዋ ኣኽቢሩ ኸም ዚርእዮ ኣይትረስዕ።—ሉቃስ 21:1-4።
“ዝጽበዮ ዝነበርኩ መበራትዒ”
ጁን ናብ የሆዋ ኽትምለስ፡ ንሱ ብኸመይ እዩ ሓጊዝዋ፧ ንሳ ኸምዚ በለት፦ “የሆዋ ምእንቲ ኺሕግዘኒ ናብኡ ብቐጻሊ እጽሊ ነይረ። ሰበይቲ ወደይ ከኣ ብዛዕባ እቲ ኣብታ ዚቕመጠላ ኸተማ ዚግበር ዓብዪ ኣኼባ ነጊራትኒ። ኣብቲ ዓብዪ ኣኼባ ሓንቲ መዓልቲ ኽካፈል ድማ ወሲነ። ናብ ህዝቢ የሆዋ ምስ ተመለስኩ፡ ኣዝዩ ጽቡቕ ስምዒት እዩ ተሰሚዑኒ! እቲ ዓብዪ ኣኼባ እቲ፡ ዝጽበዮ ዝነበርኩ መበራትዒ እዩ ዀይኑለይ። ሕጂ ኸም ብሓድሽ ንየሆዋ ተሓጒሰ አገልግሎ ኣለኹ። ህይወተይ ዝያዳ ትርጕም ዘለዎ ዀይኑለይ ኣሎ። ርእሰይ ክፈሊ ኸም ዘይብለይ፡ ወይ ሓገዝ ኣሕዋተይ ከም ዜድልየኒ ብዝያዳ ተገንዚበ እየ። እቲ ግዜ ኸየብቅዐ ኽምለስ ብምኽኣለይ ሕጕስቲ እየ።”
ብዝያዳ ፍለጥ
ወትሩ ንየሆዋ ቕረቦ
ንኤልክትሮኒካዊ መሳርሒ፡ ንጥዕና፡ ንገንዘብ፡ ከምኡውን ንሓበን ብሚዛናዊ መገዲ እናሓዝና ናብ የሆዋ ኽንቀርብ እንኽእል ብኸመይ ኢና፧
ከመይ ጌርካ ንጭንቀት ክትዋጽኣሉ ትኽእል፧
ሓድሓደ ግዜ ብጭንቀት ትወሓጥ እንተ ዄንካ፡ መጽሓፍ ቅዱስ ኪሕግዘካ ይኽእል እዩ።


c: text/html

text:
ምዕራፍ 42
የሱስ ንፈሪሳውያን ገንሖም
ማቴዎስ 12:33-50 ማርቆስ 3:31-35 ሉቃስ 8:19-21
የሱስ ብዛዕባ “ትእምርቲ ነብዪ ዮናስ” ተዛረበ
ደቀ መዛሙርቱ ኻብ ስድራ ቤቱ ይቐርብዎ
ጸሓፍትን ፈሪሳውያንን፡ የሱስ ንኣጋንንቲ ብሓይሊ ኣምላኽ ከም ዘውጽኦም ብምኽሓዶም፡ ንመንፈስ ቅዱስ እዮም ዚጻረፉ ነይሮም። እሞ ደኣ ኣብ ጐድኒ ኣምላኽ ድዮም ነይሮም ወይስ ኣብ ጐድኒ ሰይጣን፧ ብዛዕባ እዚ የሱስ፡ “ኦም ብፍሪኡ ይፍለጥ እዩ እሞ፡ ወይ ነቲ ኦም ጽቡቕ ግበርዎ፡ ፍሪኡ ድማ ጽቡቕ ይኸውን፣ ወይ ነቲ ኦም ሕማቕ ግበርዎ፡ ፍሪኡ ድማ ሕማቕ ይኸውን” በለ።—ማቴዎስ 12:33።
እቲ የሱስ ንኣጋንንቲ ብምውጻእ ዝፈረየ ጽቡቕ ፍረ፡ ንሰይጣን ብምግልጋሉ ኺገብሮ ኸም ዝኸኣለ ጌርካ ምዝራብ ዕሽነት እዩ። የሱስ ኣብቲ ኣብ ከረን ዝሃቦ ስብከቱ ንጹር ከም ዝገበሮ፡ እቲ ፍረ ጽቡቕ እንተ ዀይኑ፡ እቲ ኦም ጽቡቕ ደኣ እምበር፡ ሕማቕ ኪኸውን ኣይክእልን እዩ። እሞ ደኣ ፈሪሳውያን ንየሱስ ትርጉም ዘይብሉ ኽሲ ኪኸስስዎ ኸለዉ፡ እንታይ ፍረ እዮም ፈርዮም፧ ሕማቕ ፍረ እዮም ፈርዮም። ስለዚ፡ የሱስ ንዓታቶም፡ “ኣቱም ውሉዳት ኣፍዑት፡ እኩያት ክነስኹም፡ ከመይ ኢልኩም ጽቡቕ ምዝራብ ክትክእሉ፧ ኣፍሲ ኻብ ምልኣት ልቢ እዩ ዚዛረብ” በሎም።—ማቴዎስ 7:16, 17፣ 12:34።
እወ፡ ዘረባና ንዅነታት ልብና እዩ ዚገልጽ፡ በቲ እንብሎ ድማ ኢና እንፍረድ። ስለዚ የሱስ፡ “ሰባት ብዛዕባ ዅሉ እቲ ዚዛረብዎ ዘይጠቅም ዘረባ፡ ብመዓልቲ ፍርዲ ጸብጻብ ኪህቡሉ እዮም፡ እብለኩም ኣለኹ፣ ከመይሲ፡ ብቓልካ ኢኻ እትጸድቕ፡ ብቓልካ ኢኻ እውን እትዅነን” በለ።—ማቴዎስ 12:36, 37።
የሱስ ግብርታት ሓይሊ እኳ እንተ ገበረ፡ እቶም ጸሓፍትን ፈሪሳውያንን ግና፡ “መምህር፡ ካባኻ ትእምርቲ ንደሊ ኣለና” በልዎ። ነቲ የሱስ ዝገበሮ ተኣምራት ባዕሎም ርእይዎምዎ ይኹኑ ኣይኹኑ ብዘየገድስ፡ ብዛዕባ እቲ ተኣምራት እኹላት ናይ ዓይኒ መሰኻኽር ነይሮም እዮም። ስለዚ፡ የሱስ ነቶም መራሕቲ ኣይሁድ፡ “እኩይን ዘማውን ወለዶ ትእምርቲ ይደሊ፣ ብዘይካ ትእምርቲ ነብዪ ዮናስ ግና፡ ትእምርቲ ኣይኪውሃቦን እዩ” በሎም።—ማቴዎስ 12:38, 39።
ከምኡ ኺብል ከሎ እንታይ ማለት ምዃኑ ኺግምቱ ኣብ ክንዲ ዚሓድጎም ከኣ፡ ከምዚ በሎም፦ “ከምቲ ዮናስ ኣብ ከብዲ ዓብዪ ዓሳ ሰለስተ መዓልትን ሰለስተ ለይትን ዝገበረ፡ ከምኡ ድማ ወዲ ሰብ ኣብ ውሽጢ ምድሪ ሰለስተ መዓልትን ሰለስተ ለይትን ኪገብር እዩ።” ዮናስ ብሓደ ዓብዪ ዓሳ ተዋሒጡ ኻብኡ ምስ ወጸ፡ ካብ ምዉታት ከም ዝተንስአ እዩ ዀይኑ። ስለዚ፡ የሱስ ከም ዚመውት፡ ኣብ ሳልሰይቲ መዓልቲ ኸኣ ከም ዚትንስእ እዩ ዚንበ ነይሩ። ደሓር ከምኡ ምስ ኰነ፡ እቶም መራሕቲ ኣይሁድ ስለ ዘይተነስሑን ስለ ዘይተለወጡን፡ ነቲ “ትእምርቲ ነብዪ ዮናስ” ኣይተቐበልዎን። (ማቴዎስ 27:63-66፣ 28:12-15) ብኣንጻሩ ግና፡ “ሰብ ነነዌ” ብስብከት ዮናስ ተነሲሖም እዮም። ስለዚ፡ ነቲ ወለዶ እቲ ኪዅንንዎ እዮም። የሱስ ኣስዕብ ኣቢሉ እውን፡ ንግስቲ ሳባ ብኣብነታ ኸም እትዅንኖም ገለጸ። ንሳ ጥበብ ሰሎሞን ክትሰምዕ ደልያን፡ ምስ ሰምዓቶ ተደኒቓን እያ። የሱስ ከኣ፡ “ካብ ሰሎሞን ዚዓቢ ኣብዚ ኣሎ” በሎም።—ማቴዎስ 12:40-42።
ድሕርዚ፡ የሱስ ነቲ እኩይ ወለዶ ምስ ሓደ ርኹስ መንፈስ ዝወጸሉ ሰብ ኣመሳሰሎ። (ማቴዎስ 12:45) እቲ ሰብ ግና፡ ነቲ ባዶ ቦታ ብጽቡቕ ነገራት ስለ ዘይመልኦ፡ እቲ እኩይ መንፈስ ኻብኡ ምስ ዚኸፍኡ ሸውዓተ መናፍስቲ ተመሊሱ ናብኡ ኣተወ። ህዝቢ እስራኤል ከምቲ ርኹስ መንፈስ ዝወጸሉ ሰብ፡ ብተዛማዲ ጸርዮምን ተሓዲሶምን ነይሮም እዮም። እንተዀነ ግና፡ እቶም ህዝቢ ንነብያት ኣምላኽ ኣይተቐበልዎምን፣ ሕሉፍ ሓሊፎም ድማ ነቲ ብንጹር መንፈስ ኣምላኽ ዝነበሮ የሱስ ተጻረርዎ። እዚ ድማ እቶም ህዝቢ ኻብ መጀመርታኦም፡ መወዳእታኦም ከም ዚገድዶም ዜመልክት ነበረ።
የሱስ ኪዛረብ ከሎ፡ ኣዲኡን ኣሕዋቱን መጹ እሞ ብሓደ ወሰን እቲ ህዝቢ ደው በሉ። ገሊኦም ኣብ ጥቓኡ ተቐሚጦም ዝነበሩ ኸኣ፡ “ኣዴኻን ኣሕዋትካን ኪርእዩኻ ደልዮም ኣብ ወጻኢ ደው ኢሎም ኣለዉ” በልዎ። የሱስ ኣብቲ ግዜ እቲ ነቶም ከም ናይ ሓቂ ኣሕዋቱን ኣሓቱን ኣዴታቱን ዝዀኑ ደቀ መዛሙርቱ ኽሳዕ ክንደይ ኣቕሪቡ ኸም ዚርእዮም ገለጸ። ናብ ደቀ መዛሙርቱ ኢዱ ዘርጊሑ፡ “ኣደይን ኣሕዋተይንሲ እዞም ንቓል ኣምላኽ ዚሰምዕዎን ዚገብርዎን እዮም” በለ። (ሉቃስ 8:20, 21) በዚ ኸምዚ ኸኣ፡ የሱስ ምስ ቤተ ሰቡ ዘለዎ ዝምድና ኣኽቢሩ ዚርእዮ እኳ እንተ ዀነ፡ ምስ ደቀ መዛሙርቱ ዘለዎ ርክብ ከም ዚበልጾ ኣርኣየ። ንሕና እውን ብሕልፊ ሰባት ንዓናን ንጽቡቕ ግብርናን ኣብ ዚጠራጠሩሉን ኣብ ዚወቕሱሉን እዋን፡ ምስ መንፈሳውያን ኣሕዋትና ኸምዚ ዝበለ ምቅርራብ ኪህልወናስ ክሳዕ ክንደይ ዕረፍቲ ዜምጽእ ኰን እዩ!

robotstxt: allowed

filter: keep


text:
ገበር | እትፈትዎ ሰብካ ምስ ዚሞተካ
ምዉታት ኪትንስኡ እዮም!
እታ ኣብዛ ኣቐዲማ ዝነበረት ዓንቀጽ እተጠቕሰት ገይል፡ ካብ ሞት ብዓል ቤታ ሮብ፡ ፈጺማ እትጸናናዕ ከም ዘይመሰላ ትዝክር ትኸውን። ይኹን እምበር፡ ገይል ንብዓል ቤታ፡ ኣብታ ኣምላኽ ዘተስፈዋ ሓዳስ ዓለም ክትረኽቦ ሃንቀው ኢላ እያ እትጽበ። ንሳ፡ “ራእይ 21:3, 4 ኣዝየ ዝፈትዋ ጥቕሲ እያ” ትብል። እታ ጥቕሲ ኸምዚ ዝስዕብ እያ እትብል፦ “ኣምላኽ ባዕሉ እውን ምሳታቶም ኪኸውን እዩ። ንብዘሎ ንብዓት ካብ ኣዒንቶም ኪደርዝ እዩ፣ ደጊም ሞት ኣይኪኸውንን፡ ደጊም እውን ሓዘን ወይ ኣውያት ወይ ስቓይ ኣይኪኸውንን እዩ። እቲ ቐዳማይ ሓሊፉ እዩ።”
ገይል፡ “እዚ ኻብ ኵሉ ንላዕሊ ዜጸናንዕ ተስፋ እዩ። እቶም ብዛዕባ እቲ ሞይቶም ዘለዉ ሰቦም ከም ዚትንስኡ ዚገልጽ ተስፋ ዘይፈልጡ ሓዘን ዘጋጠሞም ሰባት፡ ከብደይ እዮም ዚበልዑኒ” ትብል። ገይል፡ ናይ ምሉእ ግዜ ወንጌላዊት ኰይና ብወለንታ ብምዕያይ፡ ነዚ ተስፋ ኸም እትኣምነሉ ተርኢ እያ፣ ብዛዕባ እቲ “ሞት ኣይኪኸውንን” እተባህለሉ ኣምላኽ ዘተስፈዎ መጻኢ ድማ ንሰባት ትነግሮም እያ።
ምናልባት፡ ‘እዚ ፈጺምካ ዘይመስል እዩ!’ ትብል ትኸውን። እንተዀነ ግና፡ ንእዮብ እሞ ኸም ኣብነት ንውሰድ። እዮብ ከቢድ ሕማም እዩ ሓሚሙ ነይሩ። (እዮብ 2:7) ዋላ እኳ ኺመውት ተመንዩ እንተ ነበረ፡ ኣምላኽ ኣብ ምድሪ ኻብ ሞት ኬተንስኦ ሓይሊ ኸም ዘለዎ እምነት ነይርዎ እዩ። ብምትእምማን ድማ፡ “ኣየ፡ ኣብ መቓብር እንተ ትሓብኣኒ፡ . . . ክትጽውዕ፡ ኣነ እውን ክምልሰልካ እየ። ንተግባር ኣእዳውካ ኽትናፍቕ ኢኻ” ኢሉ እዩ። (እዮብ 14:13, 15) እዮብ፡ ኣምላኽ ከም ዚናፍቖን ኬተንስኦ ሃረር ከም ዚብልን እምንቶ ነይርዎ እዩ።
ድሕሪ ሓጺር እዋን፡ ምድሪ ገነት ምስ ኰነት፡ ኣምላኽ ንእዮብን ማእለያ ንዘይብሎም ሰባትን ኬተንስኦም እዩ። (ሉቃስ 23:42, 43) ኣብ ግብሪ ሃዋርያት 24:15 መጽሓፍ ቅዱስ፡ “ትንሳኤ ኪኸውን” ምዃኑ የረጋግጽ እዩ። የሱስ እውን፡ “ኣብ መቓብር ዘለዉ ዅላቶም ድምጹ ዚሰምዑላ ሰዓት ትመጽእ ኣላ እሞ፡ በዚ ኣይትገረሙ። ሽዑ፡ . . . ኺወጹ እዮም” ኢሉ ኣረጋጊጹልና እዩ። (ዮሃንስ 5:28, 29) እዮብ እዚ ተስፋ እዚ ኺፍጸም ከሎ ኺርኢ እዩ። ናብ “መዓልትታት ንእስነቱ” ኺምለስን ስጋኡ ‘ኻብ ናይ መንእሰይ ዚልምልም’ ኪኸውንን እዩ። (እዮብ 33:24, 25) ኵሎም እቶም ኣብቲ ኣምላኽ ብምሕረቱ ዘዳለዎ ምድራዊ ተስፋ ትንሳኤ ዚኣምኑ እውን ናብ ንእስነቶም ኪምለሱ እዮም።
እትፈትዎ ሰብካ ዝሞተካ እንተ ዄንካ፡ እዚ ኣብዚ ዓንቀጻት እተጠቕሰ ሓበሬታ፡ ንሓዘንካ ምሉእ ብምሉእ ኣየጥፍኦን ይኸውን። ብዛዕባ እቲ ኣብ መጽሓፍ ቅዱስ ዚርከብ ኣምላኽ ዘተስፈዎ ተስፋታት ምስ እተስተንትን ግና፡ ናይ ሓቂ ተስፋን ብርታዐን ክትረክብ ትኽእል ኢኻ።—1 ተሰሎንቄ 4:13።
ንሓዘንካ ኽትክእሎ ብዛዕባ ዚሕግዛካ ነገራት ዝያዳ ኽትፈልጥ ትደሊዶ፧ “ኣምላኽ፡ እከይን መከራን ኪህሉ ዝፈቐደ ስለምንታይ እዩ፧” ዚብል ወይ ድማ ካልእ ተመሳሳሊ ሕቶታት ኣሎካዶ፧ መጽሓፍ ቅዱስ ነዚ ኸምዚ ዝኣመሰለ ሕቶታታ እንታይ መልሲ ኸም ዚህብ ንምፍላጥ፡ ኣብቲ jw.org ዚብሃል ወብ ሳይትና ክትርኢ ነተባብዓካ።
ብዝያዳ ፍለጥ
ድሕሪ ሞት እንታይ እዩ ዜጋጥም፧
ኣብ መጽሓፍ ቅዱስ ታሪኽ ናይቶም ካብ ሞት ዝተንስኡ ሸሞንተ ሰባት ንረክብ ኢና። ብዛዕባ ድሕሪ ሞት ዘሎ ዅነታት እንታይ ኢሎም፧


text:
እዋናዊ ዜናታት
- ናይ ሓዘን መግለጺ፣ደሞክራስያዊ ግንባር ሓድነት ኤርትራ፡
- ደምዳሚ መግለጺ፣ስሩዕ ኣኼባ ፈጻሚ-ኣካል፡ ደሞክራስያዊ ግንባር ሓድነት ኤርትራ /ደ.ግ.ሓ.ኤ/
- ቃል ሓዘን ጨንፈር ሽወደን ግንባር ሃገራዊ ድሕነት ኤርትራ
- ቃል ሓዘን ግንባር ሃገርዊ ድሕነት ኤርትራ/ ሕድሪ ጨንፈር ጀርመን
- ናይ ሓዘን መግለጺ ግንባር ሃገራዊ ድሕነት ኤርትራ-ሕድሪ
- ኤርትራ ካብ 2015 ንነጀው ቀጥታ ተጠቃዒት ናይ’ቲ ብኤል ኒኖ ዝፍለጥ ምዝባዕ ኣየር ኮይና ምጽናሐ ተገሊጹ
- ናይ ሓዘን መግለጺ ብደግሓኤ ዞባ ኤውሮጳ
- ናይ ሐዘን መግለጺ
- ቃል ሓዘን
- መግለጺ ሓዘን፡
- ክልተ ዲፕሎማት ስርዓት ህግደፍ ነቲ ስርዓት ከም ዝራሕርሑ ይግለጽ ኣሎ
- ምስጋና
- ሓድነት ኤርትራውያን ንፍትሒ ኣብ ዓባይ ብሪጣኒያ ዝተባህለ ማሕበረ ተመስሪቱ
- ኤርትራውያን ተቐማጦ ሕቡራት መንግስታት ኣመሪካ፡ ሓድሽ ዓመት 2017 ብሓባር ጸንቢሎም
- ተመሃሮ ቤት ትምህርቲ “ እንዳ ማርያም ” ኣንጻር ስርዓት ህግደፍ ኣድማ ኣካይዶም !!
ኣብ መርበብ ዘለዉ
We have 43 guests and no members online
- Details
- Written by ድ.ሰ.ደ.ኤ.
- Published: 29 May 2015
ኩሉ ነገር ልክዕ ኣለዎ። ልክዑ እንተሓሊፍዎ ግን፡ ይመርር፡ ይዕርዕር’ዩ። ንኣብነት ዛሕሊ ኣድላዪ’ዩ። ካብ ልክዕ ንላዕሊ እንተኾይኑ ግን ተመራጺ ኣይኮነን።
ስለምታይ ደምካ ኣርጊኡ ኣኸርዲድ ስለዝቐትለካ። ካብ ጽሓይ ዝርከብ ምቖት ኣዝዩ ኣገዳሲ’ዩ። ግን ብልክዑ። ካብ መጠን እተሓሊፉ ግን ካብ ጠቕሙ ጉድኣቱ’ዩ ዝዓቢ። ምኽንያቱ ክሳብ ሞት ዘብጽሕ ረስኒ ስለዝፈጥረልካ። ወዲ-ሰብ ብዘይ መግቢ ክነብር ኣይኽእልን። ስለዚ ክበልዕ ኣለዎ። ግን ብልክዑ። ተረኽበ ኢልካ ብስሰዐ ካብ ክትወስዶ ዝግባእ ንላዕሊ ምስ እትወስድ ንዓቐብ የብለካ ወይ ኣይንላዕሊ ኣይንታሕቲ ዝኾነ ሕማም ፈጢሩ የብስንወካ። ዋላ ናይ ብሓቂ ንፉዕ፡ በሊሕ ኩን ኣነ ኣነ እንተኢልካ፡ መን ከማይ እንተደኣ ኣብ ዚሕካ፡ ኣብ ትነብረሉ ሕብረተ-ሰብ ኣብ ክንዲ ትፍቶ፡ ንኣበርክቶኻ ዝምጥን ሚዛናዊ ክብሪ ትረክብ፡ ብኣንጻሩ ሰብ ይሰፍረካ’ሞ ይጸልኣካ። ገጹ ይጠውየልካ ኣብ ክንዲ ዝቐርበካን ዘቕርበካን ብኣካል ምሳኻ እንዳሃለወ ብልቡ ይርሕቀካ። ስለዚ ዝኾነ ነገር፡ ኣብ ዝኾነ ሕብረተ-ሰብ ልክዑ እንተሓሊፍዎ ቅቡል ኣይኮነን። “መዓር’ውን እንተበዚሑስ ይመርር’ዩ” ዝብል ካብ ቀደም ዝጸንሐ ብሂል ትግርኛ፡ ንስለ ምባል ኣይተባህለን። ረዚን መልእኽእቲ ዝሓቖፈ ብሂል’ዩ።
ኣብ ስድራ ቤቶም፡ ኣብ ከባቢኦም፡ ኣብ ሃገሮም ኮነ ካብኡ ንላዕሊ ብደረጃ ዓለም ቅቡላት ዝኾኑ ሰባት፡ ኣብ ዝተዋፈርሉ ትምህርትን ስራሕን ውጽኢታውያን ዝኾኑ ሰባት፡ ካብ ግቡእ ንላዕሊ ዘይኮነ ግቡእ ክብሪ ክረኽቡ ኣለዎም። ክውደሱ ክተባብዑ ኣለዎም። ዓቕሚ ክንዲ ዝፈቐደ ክሽለሙ’ውን ይግባእ። ህዝባዊ ጠለብ ምፍታሕ መሰረት ዝገበረ ቅኑዕ ፖለቲካዊ ፕሮግራም ወኒኑ፡ እምነቱ ካብ ሓሳብን ወረቐትን ኣብ ባይታ ኣውሪዱ ናብ ብዓይኒ ዝረኣ ብኢድ ዝጨበጥ ነገራዊ ትሕዝቶ ንምቕያር፡ ህዝቢ ኣኽቢሩ፡ በዓል ቤትነት፡ ሓያልነት፡ ወሳንነት ህዝቢ ኣሚኑን ተኣሚኑን ብጽንዓትን ተወፋይነት ዝረባረብ ሓቀኛ ፖለቲካዊ ውድብ፡ ከይተጋነነ ክውደስ ክምጎስ ኣለዎን ይግባእን። ህዝቢ ኣብ ዙርያኡ ዓሲሉ ኣጆኻ ምሳኻ ኣለኹ ኢሉ ብኩለንተንኡ ከተባብዖ ግቡእ’ዩ። ብመሰረት ህዝባዊ ሃገራዊ ቅዋም /ሕገ-መንግስቲ/ ዝእዝዞ፡ ህዝቢ ብነጻነት ንደሞክራስያዊ መሰሉ ተጠቒሙ ይኾነኒ ይውክለኒ’ዩ ኢሉ ብምርጫ ካርዱ ጌሩ ኣብ ስልጣን ዘደየቦ፡ ህዝብን ሕግን ኣኽቢሩ፡ ብዘይ ኣድልዎን ቀሻሺ መብጸዓታትን መሰልን ረብሓን ህዝቢ ንምርግጋጽ ዓቕሙ ጸንቂቑ ዝነጥፍ ደሞክራስያዊ መንግስቲ ብተመሳሳሊ፡ ብመሰረት ኣብ ባይታ ዘመዝግቦ ውጽኢት፡ ክድገፍ ክተባባዕ ኣለዎ። “ንዝገበረልካ ግበረሉ ወይ ንገረሉ” ከም ዝበሃል ጽቡቕ ዝገበረ ክምጎስ፡ ክነኣድ፡ በትርዕ ክበሃል፡ ካብ ጥንቲ ዝጸንሐ ኣወንታዊ ጎኒ ካብ ባህሊ ብሄራትን ብሄረ-ሰባት ህዝብታት ኤርትራ ሓደ’ዩ።
ህዝቢ ክውድስ ክንእድ እንከሎ ግን፡ ንዝግበኦ ደኣምበር ንዘይግበኦ ክኸውን የብሉን። ህዝባዊ ጠለብ ክምልስ ዘኽእሎ ዕድል እንናሃለዎ፡ ውልቃው ጉጅላውን ጸቢብ ረብሓኡን ክብረ ዝናኡ ብዘይ ኣገባብ ከረጋግጽ፡ መሰረታዊ ሰብኣውን ደሞክራስያውን መሰል ዜጋታትን ህዝብታትን ዝዕፍን ረጊጹ ዝገዝእ፡ ፍጹም መላኺ መንግስቲ ምስ ዝኸውን ብሰንጠቕ ክኹነን ደኣምበር ክውደስ ክነኣድ፡ ብኡ ቐጽል ኣብ ጎኒኻ ኣለና ዓይነት ምትብባዕ ክግበረሉ ዘይንቡር’ዩ። እዚ ኣንጻር ስሩት ኣወንታዊ ባህላዊ ክብሪ ብሄራትን ብሄረ-ሰባትን ህዝብታት ኤርትራ’ዩ። ብርግጽ ድማ ትማሊ ቅድሚ ትማሊ ኣብ ህዝብታት ኤርትራ ንዘይግበኦ ክብርን ወደሳን ከም’ዚ ሎሚ ዝተኣታቶ ዘሎ ኣይነበረን። ንገባሪ ጽቡቕካ ትነግረሉ ትገብረሉ። ደቂኻ ንዝቐትለልካ፡ ንብረትካን ጥሪትካን ብርእዮ ንዝራስየካ፡ ደው በለለይ ክበለጸልካ ንዝብለካ፡ ትኹንኖ መሰልካ ከተኽብር ሕነ ክትፈዲ ትቃለሶ ደኣምበር በትርዕ መን ከማኻ ኢልካ ኣይትወድሶን።
ሎሚ ሎሚ ብፍላይ ኣብ መራኸቢታት ስርዓት ህግደፍ ዝስማዕ ርእይቶታት ግን እንታይ ወሪዱና ዘብል’ዩ። ካባና ካብ’ቶም ሰብ ቤት ሓሊፉ ዓለም ዝፈልጦ ጭው ዝበለ ምልኪ ኣብ ሃገርና ነጊሱ እናሃለወ፡ ኣብ ዓለም ዘይርካ ከም ኣባና ኣብ ኤርትራ ዘሎ ሰላም ኣይትረክብን። ብዙሓት ሃገራት ብሓዊ ክነዳ እንከለዋ ኣብ ኤርትራ ግን ሰብ ነንባዕሉ ኣይተሓራረድን። ኣብ ጎደናታት ኮነ ገጠራት ከም ድልየትካ እግርኻ መሊእኻ መን ኢኻ ዝብለካ ዘይብልካ ሽናዕ ክትብል ኣብ ኤርትራን ኤርትራውያን ጥራሕ ዝርከብ ጸጋ’ዩ። ህዝቢ ኤርትራ’ኮ መወዳድርቲ የብሉን። ፍሉይ እኳ’ዩ። መርሕነትና’ኮ ምስቶም ካልኦት ዝወዳደር ኣይኮነን። ፍሉይ ብቕዓት፡ ህዝባዊ ፍቕሪ፡ ባህሊ ስራሕ ዘለዎ ውፉይን ምቕሉልን መሪሕነት’ዩ። ከማና ከም ኤርትራውያን ሕድሕዱ ዝፋቐር ህዝቢ የለን። ከም መንእሰይ ኤርትራ የለን። ከም ኤርትራውያን ደቂ-ኣንስትዮ የለን። ከም ሓይልታት ምክልኻል የለን። ከም ባሕርና የለን። ከም መሬትና የለን። ከም ኣየርና የለን…ወዘተ። እዚ ኣብ ዓለም ዘይርካ ዘይርከብ ኣብ ኤርትራን ኤርትራውያንን ጥራሕ ዝርከብ ጸጋ ካበይ ዝመጸ የመስለካ፡ ካብ’ቲ 30 ዓመት ዝወሰደ’ሞ ንዓለም ዝሰዓረ ብረታዊ ቃልሲ። ብሓዊ ተፈቲና በሲልና ዝወጻእና ህዝቢ ስለ ዝኾና ኢና ከም’ዚ ኮይና። እዚ ሎሚ ርእሰ ሓያላን ከይተረፋ ዝቐንኣልና ዘለዋ ተጎናጺፍናዮ ዘለና ሰላምን ደሞክራስን፡ ዝኾነ ግዳማዊ ሓገዝ ከይተጸበና ነመዝግቦ ዘለና ሃገራዊ ልምዓታዊ ጎስጓስ፡ ነስተማቕሮ ዘለና ናይ ሓርነት ኣየር፡ እንታይ’ሞ ክብለካ’የ? ናይ ኤርትራውያን ነገር ክትገልጾ ቃላት ኣይትረኽበሉን። ቃላት ይሓጽረኒ። ብጣዕሚ ጽቡቕ ኣለና ጥራሕ ዘይኮነ ካብ ጽቡቕ ንላዕሊ ኣለና ክብል እደፍር። እስከ መን ኣላ ከም ናትና ውሑስ ሰላም ዘረጋገጸት ሃገር? ኣበይ ኣሎ ብዘይካ መሪሕነትና፡ ብዘይ ዓጀብቲ ኣብ ማእከል ህዝቡ ዝነብር መሪሕነት።
ኤርትራ’ኮ ዕድለኛ’ያ። ንነብሰይ ከይበለ ንሃገር ዝብል ህዝቢ። ግበር ዝብል ትእዛዝ ዘየድልዮ ህዝቢ። ናበይ ከይበለ እቶ ኣብ ዝበልካዮ ዝኣቱ፡ ኣብ ኲናት ንድሕሪት ዘይብል ሓያልታት ምክልኻል። ምጽማም ዝለመደ፡ ጾም ምሕዳር ዝኽእል፡ ብደገ ኣንጻር ህዝቢ ኤርትራን መሪሕነቱ ብዝፈሓስ ውዲታት ክምህ ዘይብል መንእሰይ። ናይ’ዚ ህዝቢ’ዚ ሞራል ንቕሓት ቆራጽነት ማራ ማራ መግለጺ የብሉን።
እዚ ኣበሃህላ’ዚ ብፍላይ ህዝባዊ ግንባር ሓርነት ኤርትራ ሜዳ ኤርትራ ካብ ዝተቖጻጸረሉ ግዜ ንነጀው፡ ብኣጋጣሚታት ዘይኮነ ከም ባህሊ ኮይኑ ሰፊሕ ቦታ ረኺቡ ዝስረሓሉ ዘሎ ኣዕናዊ ኣተሓሳስባ’ዩ። ዘንቅፍ፡ ዘኾንን፡ ዘሕትት ደኣምበር፡ ዘምስግን ደሊኻ ንዘይትረኽብሉ ጸረ-ህዝቢ መንግስታዊ ጉጅለ፡ ከም ንሱ ዝኽተሎ ዘሎ ኣዕናውን ኣድላውን ፖሊሲ፡ ህዝቢ ከም ህዝቢ ክረኽቦ ዝነበሮ መሰላት ኩሉ ተነፊግዎ፡ ዝነበረ ሓያል ሃገራዊ ስምዒቱ ብኣሉታ ተጸልዮ ኣብ ዝብተነሉ ዘሎ ኣሰካፊ ወቕቲ፡ ከም’ዚ ዝበለ ወደሳ ካብ ፍርሕን ጉድለት ነብሰ ምትእምማንን ደኣምበር ካብ ሓቀኛ ክውንነት ዝነቐለ ከም ዘይኮነስ ዘካትዕ ኣይኮነን።
ስለዚ እዚ ኣብ ኤርትራ ሳዕሪሩ ዘሎ መሰረት ዘይብሉ ዘይግቡእ ባህሊ ናእዳን ወደሳን ካብ ፍርሕን ምጥፋእ ነብሰ ተኣማንነትን ዝንቅል ምዃኑ’ኳ ዘየከራኽር እንተኾነ፡ ክብደት ሓደጋኡ ግን ብናይ ሎሚ ጥራሕ ዝዕቀን ዘይኮነስ፡ ብቐንዱ ኣብ’ቲ ተረካቢ መንእሰይ ወለዶ ዝተኣታቶ ዘሎ ብምዃኑ፡ ብቐሊል ዘይፍወስ ሕማም ደሓር ከም ዝገድፍ ምርዳእ ኣገዳሲ’ዩ። ንዝውደስ ክትውድስ፡ ንዝነኣድ ክትንእድ፡ ንዝምስገን ከተመስግን ናይ ጥዑይ ኣተሓሳስባ’ዩ። ንዝኹነን፡ ብሕጊ ንዝሕተት፡ ብቃልሲ ክውገድ ንዘለዎ ፍጹም መላኺ ጸረ ህዝቢ ጸረ- ደሞክራስያዊ ገበነኛ ጉጅለ፡ ብግልባጡ ከም ባህሊ ሒዝካ ከተመጉስ ግን፡ ነብስ ምትእምማን ምጥፋእ’ዩ። ካብ ራዕዲ ዝብገስ’ዩ። ብዝኾነ ግን መሊኡ ኣብ ኩሉ ከይሳዕረረ ያዕ ክበሃል እዋኑ’ዩ።
ድ,ሰ,ደ,ኤ, 23-03-2015
ኣገዳሲ ቆጸራታት
- SECOND EASE CONGRESS ANNOUNCEMENT - ምልክታ : ካልኣይ ጉባኤ ዝምልከት
- ኣገዳሲ ሓበሬታ ዝኽሪ መበል 25 እዮብያላዊ ዓመት ናጽነት ኤርትራ Firande av 25 års av Eritreas Självständighet.
- ኣገዳሲ ሕዝባዊ መፍለጢ Important Public Announcement دعوة لإجتماع هام
- መጸዋዕታ ንኣገዳሲ ህዝባዊ ኣኼባ
- ዕድመ መጋቢት 8 2016 ኣህጉራዊ መዓልቲ ደቂ ኣንስትዮ
- ኣገዳሲ ሕዝባዊ ሰሚናር ኣብ ከተማ ስቶክሆልም اجتماع جماھیري مھم في مدینة استوكھلم مظلھ الارتریھ السویدیة لتغییر Important Public Seminar in Stockholm Sweden
- ዕድመ ንሓዲሽ ዓመት አብ ከተማ ኰለን/ጀርመን
ሓተታ-ርእይቶ-መልእኽቲ
- ፖሎቲካ መገለይሲ ቐየስገው፣ ዓውተር ደርብሲ አልግድ (ጥበብድ) ገምድገው ሓሪረትል ለመለም የንቱታት ለቡኑኽር ጉኑዂር መንድርተነኲ።
- ባሕሪ ኤርትራ ጥሙይ ዘየዕንግል፡ ድራር ዓይኒ
- ሰሪሕናን ንሰርሕ ኣለናን በበይኑ’ዩ
- ኣብ እንዳ ህግደፍ ሓተትን ተሓታትን ኩሎም ሓደ
- ካልኦት ዘዝበልዎ እናደገምካ ብተስፋ ካብ ምባር፡ ኣብ መሬትካ ሰቢትካ ናትካ ምግባር
- ነውራም መራሒ፡ ነውራማት ደገፍቲ
- Initiating Ethio- Eritrea Dialogue for Democratic Development
ሞድ የማን Mod Right sample subtitle goes here
This is the right module position, which is not using any module suffix.
To create a subtitle, separate the title input text in the module manager with an "|" character then enter your subtitle text.


text:
ግምቢ ዘብዐኛ መጋቢት 2013
ትንሳኤ የሱስ
—ንዓኻ እንታይ ትርጕም ኣለዎ፧
ትንሳኤ የሱስ ሎሚ ኣብ ህይወትካ ኣገዳስነት ኣለዎ ድዩ፧
ትንሳኤ የሱስ ብሓቂዶ ተፈጺሙ እዩ፧
ትንሳኤ የሱስ ቀንዲ ትምህርቲ መጽሓፍ ቅዱስ ካብ ኰነ፡ ብሓቂ እንተ ተፈጺሙ ክንፈልጥ የድሊ።
ትንሳኤ የሱስ፡ ዘለኣለማዊ ህይወት የውህብ
ቃንዛ፡ ስቓይ፡ ወይ ሓዘን ዘይብሉ ናይ ዘለኣለም ህይወት ክትረክብስ፡ ሕስብ እሞ ኣብሎ!
ትፈልጥዶ፧
ኣብ ቀዳማይ ዘመን ዝነበሩ ኣይሁድ፡ ንምዉት ብኸመይ እዮም ንቐብሪ ዜዳልውዎ ነይሮም፧ የሱስ በቲ መብዛሕትኦም ኣይሁድ ዚቕበሩሉ ዝነበሩ ኣገባብ ድዩ ተቐቢሩ
የሱስ ነቲ ገባር ክፉእ ኣብ ሰማይ ህይወት ከም ዚረክብ ድዩ ተመባጺዑሉ፧
የሱስ ነቲ ገባር ክፉእ፡ “ሎሚ ብሓቂ እብለካ ኣለኹ፦ ምሳይ ኣብ ገነት ክትከውን ኢኻ” ኢሉ ተመባጽዓሉ። እንታይ ማለቱ እዩ ነይሩ፧
“ረኣኹ፡ ግናኸ ኣየስተውዓልኩን”
ኦሊቭየር ጽሙም ስለ ዝነበረ ፍሉይ ጸገማት ኣጋጢምዎ እዩ። የሆዋ ብውልቂ ብኸመይ ከም ዝሓገዞ ርአ።
“ኣየነይቲ ትእዛዝ እያ ኻብ ኵለን ቀዳመይቲ፧”
ኣምላኽ ካባና ዚደልዮ ነገራት፡ ኣብ ሓንቲ ቓል ኪጠቓለል ይኽእል።
ጴጥሮስን ሃናንያን ሓሰዉ—ካብዚ እንታይ ክንመሃር ንኽእል፧
ነቲ ሓደ ስለምንታይ ይቕረ ከም እተባህለሉ፡ ነቲ ሓደ ግና ስለምንታይ ከም ዘይተባህለሉ ርአ።
መልሲ ሕቶታት መጽሓፍ ቅዱስ
የሱስ ወዲ ኣምላኽ እተባህለ ስለምንታይ እዩ፧ መዓስ እዩ ተፈጢሩ፧
ኣብ ኢንተርነት ዝወጸ ተወሳኺ ዓንቀጻት
ናይ የሆዋ መሰኻኽር ክርስትያናት ድዮም፧
ክርስትያናት ካብ ዚብሃሉ ኻልኦት ሃይማኖታት ብኸመይ ከም እንፍለ ኣንብብ።


text:
1ዓብዪ ምልክት ድማ ኣብ ሰማይ ተርአየ፦ ፀሓይ ዘተወንዘፈት ወርሒ ብእግራ ዘረገጸት ዓሠርተ ኽልተ ከዋኽብቲ ዘለዋ ኣኽሊል ኣብ ርእሳ ዘደፍአት ሓንቲ ሰበይቲ ተርአየት። 2ንሳ ጥንስቲ ነበረት፤ ሕማም ሕርሲ ስለ ዘሓዛ ድማ ኽትወልድ ትጸዓር ነበረት። 3ካልእ ምልክት ከዓ ኣብ ሰማይ ተርአየ፦ እንሆ ሸዉዓተ ርእስን ዓሠርተ ቐርንን ዘለዎ ኣብቲ ኣራእሱዉን ሸዉዓተ ዘዉዲ ዘደፍአ ሓደ ዓብዪ ቐይሕ ገበል ተርአየ። 4ብጭራኡ ድማ ሢሶ ኸዋኽብቲ ኻብ ሰማይ ስሒቡ ናብ ምድሪ ደርበየ። እቲ ገበል ሽዑ ምስ ወለደት ነቲ ሕፃን ምእንቲ ኽዉሕጦ ኢሉ ኣብ ቅድሚ እታ ኽትወልድ ዘቐረበት ሰበይቲ ደዉ በለ። 5ንሳ ንዂሎም ኣሕዛብ ብበትሪ ሓጺን ክገዘኦም ዘለዎ ወዲ ወለደት። እቲ ወዳ ናብ እግዚኣብሔርን ናብ ዙፋኑን ብቕጽበት ተወሰደ። 6እታ ሰበይቲ ድማ ሽሕን ክልተ ሚእትን ስሳን መዓልቲ ኽንክን ናብ ዘግበረላ ናብታ እግዚኣብሔር ዘዳለወላ ቦታ ናብ ምድረ በዳ ሃደመት። 7ኣብ ሰማይ ከዓ ዉግእ ኾነ፤ ሚካኤልን መላእኽቱን ነቲ ገበል ተዋግእዎ። እቲ ገበልን መላእኽቱን ድማ ተዋግእዎም። 8እንተኾነ እቲ ገበልን መላእኽቱን ተስዓሩ፤ እቲ ኣብ ሰማይ ዘነበረ ቦታኦም ሰኣኑ። 9እቲ ንዂላ ዓለም ዘስሓታ ዓብዪ ገበል ተደርበየ፤ ንሱ እቲ ዲያብሎስ ወይ ሰይጣን ዘብሃል ናይ ጥንቲ ተመን እዩ፤ ናብ ምድሪ ተደርበየ፤ መላእኽቱዉን ምስኡ ተደርበዩ። 10ኣብ ሰማይ ከዓ ዓዉ ብዘበለ ድምፂ ሕዚ ምድኃንን ኃይልን መንግሥትን ናይ ኣምላኽና ኾይኑ እዩ፤ ሥልጣን ከዓ ንመሢሑ ኾይኑ እዩ። እቲ ለይትን መዓልትን ኣብ ቅድሚ ኣምላኽና ዘኸሶም ዘነበረ ከሳስ ኣኅዋትና ተደርብዩ እዩሞ። 11ሳላ ደም እቲ በጊዕን ሳላ ቓል ምስክርነቶምን ሳላ እቲ ዘሰበኽዎ ቓል ሓቅን ድማ ሰዓርዎ፤ ንሕይወቶም እንተየናሕሰዩ ኽሳዕ ሞት በጽሑ። 12ስለዙይ ኣቱም ሰማያትን ኣቱም ኣብኣቶም እትነብሩን ተሓጐሱ! ምድርን ባሕርን ግና ዲያብሎስ ቁሩብ ዘመን ከም ዘለዎ ፈሊጡ ብብርቱዕ ቊጥዓ ናባኻትኩም ወሪዱ ኣሎ እሞ ወይለኹም! ክብል እንተሎ ሰማዕኹ። 13ሽዑ እቲ ገበል ናብ ምድሪ ኸም ዘተደርበየ ምስ ረአየ ነታ ወዲ ዘወለደት ሰበይቲ ኣሳጐጓ። 14ነታ ሰበይቲ ኸዓ ኻብ ገጽ እቲ ገበል ርሒቓ ሠለስተ ዓመትን መንፈቅን ኣብኡ ንኽትሕሎ ኽንክን ናብ እትረኽበሉ ስፍራ ምእንቲ ኽትነፍር ከም ናይ ዓብዪ ንስሪ ኽልተ ኽንፊ ተዉሃባ። 15እቲ ገበል ድማ ኣጋፊዑ ምእንቲ ኽወስዳ ደድኅሪ እታ ሰበይቲ ዉሒጅ ዘመስል ማይ ብኣፉ ተፍአ። 16ምድሪ ግና ነታ ሰበይቲ ረድአታ፤ እታ ምድሪ ኣፋ ኸፊታ ነቲ ገበል ብኣፉ ዘተፍኦ ዉሒጅ ጸም ኣቢላ ሰተየቶ። 17እቲ ገበል ከዓ በታ ሰበይቲ ተቅስጥዐ። ነቶም ትእዛዘ እግዚኣብሔር ዘሕልዉን ብዛዕባ ኢየሱስ ዘምስክሩን ዘተረፉ ዘርኣ ኽዋግኦም ከደ። 18እቲ ገበል ድማ ኣብቲ ልዕሊ ወሰን ባሕሪ ዘሎ ሑፃ ደዉ በለ።
Copyright
Learn More


text:
ገበር
ፍሉይ ወብ ሳይት
ንመጽሓፍ ቅዱስ ብ50 ዚኸውን ቋንቋታት፡ ኣብ መጽሓፍ ቅዱስ ንእተመስረተ ኻልእ ሕታማት ከኣ ብልዕሊ 500 ቛንቋታት ኣንብቦ
ነቲ 70 ብዚኸውን ቋንቋታት ምልክት እተዳለወ ሕታማት ተዓዘቦ
ነቲ ወብ ሳይት ብኣማእታት ቋንቋታት ዳህስሶ
ነቲ ኣብ መጽሓፍ ቅዱስ ኣብ እተጠቕሰ ዜደንቕ ፍጻመታት እተመርኰሰ ብድምጺ ጥራይ እተዳለወ ድራማታት ስምዓዮ
ነቲ ብዛዕባ ፍጻመታት መጽሓፍ ቅዱስ ዚገልጽ ብስእልታት እተዳለወ ዛንታታት ርኣዮ
ነቲ ኣብ ህይወትካ ዜጋጥመካ ጸገማት ንኽትዋጽኣሉ ዚሕግዘካ መጽሓፍ ቅዱሳዊ ድራማታትን ቪድዮታትን ተመልከቶ
ነቲ ብናጻ ኺርከብ ዚኽእል መጻሕፍትን መጽሔታትን ኣውድዮ ፋይላትን ኣራግፎ
ነቲ ብልዕሊ 100 ቛንቋታት እተዳለወ ማእለያ ዘይብሉ ሓበሬታ ዚርከቦ ግምቢ ዘብዐኛ ቤተ መጻሕፍቲ ኢንተርነት ተጠቒምካ፡ ብዛዕባ እተፈላለየ ጕዳያት መርምር
ንሰብ ሓዳር
“ስድራ ቤተይ ሕጕስቲ ኽትከውን እየ ዝደሊ። ኣነን ሰበይተይን፡ ብሕልፊ ቘልዑ ኻብ እንወልድ ንነጀው፡ ርክብና ሓርፊፉ እዩ ዘሎ። ሓገዝ የድልየና እዩ”
መጽሓፍ ቅዱስ ከምዚ ይብል፦
“ቤት ሳላ ጥበብ ይህነጽ፡ ሳላ ምስትውዓል ከኣ ይጸንዕ።”—ምሳሌ 24:3።
ጠቓሚ መዳያት እቲ ወብ ሳይት
እቲ “ሰብ ሓዳርን ወለድን” ዚብል ክፋል፡ ነዚ ዚስዕብ ጸገማት ንኽትዋጽኣሉ ኺሕግዘካ ይኽእል እዩ፦
ንቐዳመይቲ ዓመት ሓዳር ምስጋር
ምስ እንዳ ኣሕሙ ተሳኒኻ ምንባር
ንውሉዳት ምግሳጽ
ቈየቛ
ንጸገማት ገንዘብ ብግቡእ ምሓዝ
(ብእንግሊዝኛ ዚርከብ። ኣብ ትሕቲ BIBLE TEACHINGS > COUPLES & PARENTS ርአ)
መፍትሕ ሓጐስ ስድራቤት፡ ብዛዕባ ብዙሕ ጕዳያት ስድራ ቤት እትገልጽ መጽሓፍ እያ፣ ገና ንጽል ከለኻ ንሓዳር ክትዳሎ እትኽእለሉ መገድታትን ብዕድመ ንዝደፍኡ ወለዲ እትከናኸነሉ መገድታትን ትሕብር።
(ኣብ www.jw.org/ti እውን ትርከብ፣ ኣብ ትሕቲ ሕታማት > መጻሕፍትን ብሮሹራትን ርአ)
ንወለዲ
“ካብ ደቀይ ንላዕሊ ዜገድሰኒ ጕዳይ የልቦን። ዓብዮም ኬዅርዑኒ እየ ዝደሊ”
መጽሓፍ ቅዱስ ከምዚ ይብል፦
“ንቘልዓ እታ ኪኸደላ ዚግብኦ መገዲ ኣላምዶ እሞ ምስ አረገ ኻብኣ ኣይኬግልስን እዩ።”—ምሳሌ 22:6።
ጠቓሚ መዳያት እቲ ወብ ሳይት
እቲ “ቘልዑ” ዚብል ክፋል፡ ብስእሊ እተደገፈ ዛንታታትን ስእላዊ ንጥፈታትን ቪድዮታትን ትምህርትታት መጽሓፍ ቅዱስን ዝሓዘ ዀይኑ፡ ንደቅኻ ብዛዕባ እዚ ዚስዕብ ጕዳያት ንኽትምህሮም ኪሕግዘካ ይኽእል እዩ፦
እዙዛት ኪዀኑ
ለውሃት ኬርእዩ
ምስ ካልኦት ኪሳነዩ
‘አመስግነካ” ኺብሉ
(ብእንግሊዝኛ ዚርከብ። ኣብ ትሕቲ BIBLE TEACHINGS > CHILDREN ርአ)
መጽሓፈይ ናይ መጽሓፍ ቅዱስ ዛንታታትን ካብቲ ዓብዪ መምህር ተምሃርን ዘርእስተን መጻሕፍቲ፡ ምስ ደቅኻ ዄንካ ንኸተንብበን ተባሂለን እተዳለዋ ጽቡቕ ስእልታት ዘለወን መጻሕፍቲ እየን።
(ኣብ www.jw.org/ti እውን ይርከባ፣ ኣብ ትሕቲ ሕታማት > መጻሕፍትን ብሮሹራትን ርአ)
ንመንእሰያት
“ንቤት ትምህርትን ንወለደይን ንኣዕሩኸይን ንኣንጻር ጾታን ዚምልከት ምኽሪ እንተ ዝረክብ ደስ ምበለኒ። ቈልዓ ስለ ዘይኰንኩ፡ ‘ከምዚ ግበር፡ ከምቲ ኣይትግበር’ ዚብለኒ ኣይደልን እየ”
መጽሓፍ ቅዱስ ከምዚ ይብል፦
“ብንእስነትካ ባህ ይበልካ።”—መክብብ 11:9።
ጠቓሚ መዳያት እቲ ወብ ሳይት
እቲ “መንእሰያት” ዚብል ክፋል፡ ኣብዚ ዚስዕብ ጕዳያት ኪሕግዘካ ዚኽእል ዓንቀጻትን ቪድዮታትን ዜጠቓልል እዩ፦
ብጽምዋ እንተ ተበሊዕካ
ኣብ ቤት ትምህርቲ ጸገማት እንተ ኣጋጢሙካ
ስርዓት ቤትኩም እንተ ኣፍሪስካ
እንተ ተደንዲንካ ወይ ብጾታዊ መዳይ እንተ ኣሸጊሮምኻ
(ብእንግሊዝኛ ዚርከብ። ኣብ ትሕቲ BIBLE TEACHINGS > TEENAGERS ርአ)
ቀዳማይን ካልኣይን ጥራዝ እታ መንእሰያት ዚሓትዎ ሕቶታትን ተግባራዊ መልስታቱን ዘርእስታ መጽሓፍ፡ ብተደጋጋሚ ዚሕተት 77 ዚኸውን ኣገዳሲ ሕቶታት ይምልሳ።
(ኣብ www.jw.org/ti እውን ይርከባ፣ ኣብ ትሕቲ ሕታማት > መጻሕፍትን ብሮሹራትን ርአ)
መጽሓፍ ቅዱስ ኪመሃሩ ንዚደልዩ
“መጽሓፍ ቅዱስ ኪርድኣኒ እደሊ እየ። ካበይ እየ ግና ክጅምር ዝኽእል፧”
መጽሓፍ ቅዱስ ከምዚ ይብል፦
‘ኵሉ ቕዱስ ጽሑፍ ብመሪሕነት መንፈስ ኣምላኽ እተጻሕፈ፡ ንትምህርቲ ኸኣ ዚጠቅም እዩ።’—2 ጢሞቴዎስ 3:16።
ጠቓሚ መዳያት እቲ ወብ ሳይት
ትርጕም ሓዳስ ዓለም ልክዕን ንኸተንብቦ ቐሊልን ዝዀነ መጽሓፍ ቅዱስ እዩ።
(ኣብ ትሕቲ ሕታማት > መጽሓፍ ቅዱስ ርአ)
እቲ “መልሲ ሕቶታት መጽሓፍ ቅዱስ” ዚብል ክፋል፡ “ኣምላኽ፡ ኣይሁድ ብጃምላ ንኪቕተሉ ዝፈቐደ ስለምንታይ እዩ፧” ወይ ከኣ “የሱስ መዓስ እዩ ተወሊዱ፧” ንዚብልን ንኻልእን ሕቶታት ዚኸውን ንጹር መልሲ ይህብ እዩ።
(ብእንግሊዝኛ ዚርከብ። ኣብ ትሕቲ BIBLE TEACHINGS > BIBLE QUESTIONS ANSWERED ርአ)
እቲ “መጽሓፍ ቅዱስ ብናጻ ኸተጽንዕ ሕተት” ዚብል ክፋል፡ ካብቲ ብናጻ ዚውሃብ ትምህርቲ መጽሓፍ ቅዱስ ንኽትጥቀም ኪሕግዘካ ይኽእል እዩ።
(ኣብቲ ኣብ ቀንዲ ገጽ ዚርከብ “መጽሓፍ ቅዱስ ብናጻ ኸተጽንዕ ሕተት” ዚብል ጠውቕ)
“ኪርድኣኒ ስለ ዘይከኣለ፡ መጽሓፍ ቅዱስ ምንባብ ሓዲገዮ ነይረ። በታ ‘መጽሓፍ ቅዱስ ብሓቂ እንታይ እዩ ዚምህር፧’ እትብል መጽሓፍ ገይረ ምስ ኣጽናዕክዎ ግና፡ ኣዝዩ ቐሊልን ንጹርን ምዃኑ ኣገሪሙኒ እዩ።”—ክሪስቲና።
በብመዓልቱ ኣስታት 700,000 ዚዀኑ ሰባት ኣብ jw.org ይርእዩ። ንስኻኸ ስለምንታይ ዘይትሓብሮም፧


text:
1ድኅርዙይ ዘንጊ ዘመስል መዐቀኒ ተዉሃበኒ እሞ ተሥእ፤ ነቲ መቕደስ እግዚኣብሔርን ነቲ መሠዉዕን ዓቅኖ፤ ነቶም ኣብኡ ዘሰግዱ ዘለዉዉን ቊጸሮም በለኒ። 2እቲ ብወፃኢ መቕደስ ዘሎ ቕጽሪ ግና ነሕዛብ ተዉሂቡ እዩ እሞ ሕደጎ ኣይትዓቅኖ፤ ኣሕዛብ ከዓ ነታ ቕድስቲ ኸተማ ኣርብዓን ክልተን ወርሒ ኽረግጽዋ እዮም። 3ነቶም ክልተ መሰኻኽረይ ወጮ ተኸዲኖም ሽሕን ክልተ ሚእትን ስሳን መዓልቲ ኽንበዩ ኃይሊ ኽህቦም እየ በለኒ። 4እዚኣቶም ኣብ ቅድሚ እቲ ጐይታ ምድሪ ዘቖሙ ኽልተ ኣዋሊዕን ክልተ ቐወምቲ ቐናዲልን እዮም። 5ሓደኳ ኽጐድኦም እንተ ደለየ ካብ ኣፎም ሓዊ ይወፅእ እሞ ንጸላእቶም የቃጽሎም። እቲ ኽጐድኦም ዘደሊ ብኸምዙይ ክቕተል እዩ። 6እዚኣቶም በተን ዘንበዩለን መዓልትታት ዘናም ምእንቲ ኸይዘንም ንሰማይ ክዓጽዉዎ ሥልጣን ኣለዎም። ንማያት ናብ ደም ክልዉጥዎ ንምድሪ ኸዓ ብዘደለይዎ ዓይነት ክቐዘፍዋ ሥልጣን ኣለዎም። 7ምስክርነቶም ምስ ፈጸሙ ድማ እቲ ኻብ ዓሚቝ ጕድጓድ ዘወፅእ ኣራዊት ክዋግኦምን ክሥዕሮምን ክቐትሎምን እዩ። 8ንሬሳኣቶም ከዓ ኣብ ኣደባባይ እታ ጐይታኦም ዘተሰቕለላ ዓባይ ከተማ ኸንብሮ እዩ። ንሳ ብምሳሌ ጌርካ ኽትዛረብ እንተለኻ ሰዶም ወይ ግብጺ እትብሃል እያ። 9ካብ ዘተፈላለዩ ሕዘብታትን ነገዳትን ቋንቋታትን ኣሕዛብን ዘተኣከቡ ሰባት ነቲ ሬሳኣቶም ሠለስተ መዓልትን ፈረቓን ክርእይዎ እዮም። ሬሳኣቶም ከይቕበር ከዓ ክኽልክሉ እዮም። 10እቶም ኣብ ምድሪ ዘነብሩ በዞም ክልተ ነቢያት እዚኣቶም ይሳቐዩ ስለ ዘነበሩ እቶም ኣብ ምድሪ ዘነብሩ ብሙማት እዞም ክልተ ኽሕጐሱ ባህዉን ክብሎም እዩ፤ ንስንሳቶም ከዓ ዉህብቶ ኽወሃሃቡ እዮም። 11ድኅሪ ሠለስተ መዓልትን ፈረቓን ድማ ናይ ሕይወት እስትንፋስ ካብ እግዚኣብሔር ናብቶም ነቢያት ኣተወ። በእጋሮምዉን ቆሙ፤ ናብቶም ዘርኣይዎም ከዓ ብርቱዕ ፍርኃት ሓደሮም። 12ድኅርዙይ ሓደ ዓብዪ ድምፂ ኻብ ሰማይ ናብዙይ ደይቡ! ክብሎም እንተሎ ሰምዑ ። እቶም ጸላእቶም እናጠመትዎም ከዓ ብደመና ናብ ሰማይ ዓረጉ። 13በታ ሰዓት እቲኣ ብርቱዕ ምንቅጥቃጥ ምድሪ ኾነ፤ ዓሥራይ ኢድ እታ ኸተማዉን ዓነወ። በቲ ምንቅጥቃጥ ምድሪ ኸዓ ሸዉዓተ ሽሕ ሰባት ተቐትሉ። እቶም ዘተረፉ ድማ ፍርኃት ስለ ዘኃዞም ንኣምላኽ ሰማይ ክብሪ ሃብዎ። 14እቲ ኻልኣይ መከራ ሓሊፉ፤ እነሆ እቲ ሣልሳይ መከራ ቐልጢፉ ይመጽእ ኣሎ። 15እቲ ሻዉዓይ መልኣኽዉን መለኸቱ ነፍሐ፤ ኣብ ሰማይ ከዓ መንግሥቲ ዓለም ናይ ኣምላኽናን ናይቲ መሢሑን ኮይና እያ፤ ንዘለዓለመ ዓለምዉን ክነግሥ እዩ ዘብል ብርቱዕ ድምፂ መጸ። 16እቶም ኣብ ቅድሚ እግዚኣብሔር ኣብ ዙፋናቶም ተቐሚጦም ዘነበሩ ዕሥራን ኣርባዕተን ኣሕሉቕ ከዓ ከምዙይ እናበሉ ብግምባሮም ተደፊኦም ንእግዚኣብሔር ሰገዱ፦ 17ኦ! ዘለኻን ዘነበርካን ኲሉ እትኽእል እግዚኣብሔር ኣምላኽ! ነቲ ዓብዪ ሥልጣንካ ስለ ዘወሰድካዮን ስለ ዘነገሥካን ነመስግነካ ኣለና። 18ኣሕዛብ ተቖጢዖም ነበሩ፤ ቊጥዓኻዉን መጸ፤ እቲ ንምዉታት እትፈርደሉ ነቶም ባሮትካ ዘኾኑ ነቢያትን ነቶም ንስምካ ዘኽብሩ ቕዱሳንን ኣናእሽተይ ኮኑ ዓበይቲ ዓስቦም እትህበሉ ነቶም መጥፋእቲ ምድሪዉን እተጥፍአሉ ዘመን በጺሑ እዩ በሉ። 19ድኅርዙይ እታ ኣብ ሰማይ ዘላ መቕደስ እግዚኣብሔር ተኸፈተት፤ ኣብታ መቕደስ እግዚኣብሔርዉን ታቦት ኪዳኑ ተርአየ፤ መብረቕን ድምፅን ነጐድጓድን ምንቅጥቃጥ ምድርን ብርቱዕ በረድን ድማ ኾነ።
Copyright
Learn More


text:
The Significance and Meaning of Eritrean Independence Day
By Yosief Abraha,
ትርጉምን ርዝነትን ናጽነት ህዝቢ ኤርትራ ኣብ’ዛ ሓጻር ጽሕፍቲ ዝግለጽ ኣይኮነን፡፡ ንኽብሪ ማዓልቲ ናጽነት ግንቦት 24 ግን፡ ብዓቕመይ፡ ነዛ ሓጻር ጽሕፍቲ ከበርክት ተደሪኸ ኣለኹ፡፡ ርሑስ ባዓል ናጽነት እናበልኩ ድማ፡ ከተስተማቕርዋ ተስፋ ይገብር፡፡
ታሪኽ ከምዝምስክሮ፡ ህዝቢ ኤርትራ ብዓድን ቁሸትን ተጠርኒፉ ኣብ ዝነብረሉ ዝነበረ እዋን፡ ነቶም መሬቱ ክግብቱ፡ ሃብቱን ጥሪቱን ክዘምቱ፡ ዓዱ ከባድሙ ብናይ ዓመጽ ወራር ዝመጹ፡ ገደል ዝሸውሃቶም ሽማምንቲ፡ ኣማን ሰጊድ ኢሉ፡ ኢድ ነሲኡ፡ ክሳዱ ኣድኒኑ ኣይተንበርከኸሎምን፡፡ እዚ ካብ ቀደም ካብ ጥንቲ ንትርጉምን መቐረትን ናጽነት ዝፈልጥን ንህላዌኣን ውሕስነታን ዝተቓለሰን መስዋእቲ ዝኸፈለን ህዝቢ፡ ነቶም ድሕሪ ወራር ነገስታትን ዝመጹ ዘመናውያን መንግስታት’ውን ናጽነቱ ኣሕሊፉ ኣይሃበን፡፡ እነሆ ድማ ክሳብ እዛ ዓመት መጸ ብኽብ ዝበለ ድምቀት ንጽንብላ ግንቦት 24፡ ከቢድ መስዋእቲ ክኸፍል ተገዲዱ እዩ፡፡
እቶም እንተኾኖሎም ናጽነቱ ክምንዝዕዎ፡ እንተዘይኮኖሎም ድማ ሓድነቱ ዘሪጎም ከንበርክኽዎ ወትሩ ከይደቀሱ ዝሓድሩ፡ ጸረ ሰላምን ርግኣትን ዝኾኑ ሓይልታት፡ ድሕሪ እቲ ንዓለም ዘደነቐ ብብረታዉን ሕጋውን መስርሕ ዘረጋገጾ ልኡላውነት ክግህሱ ካብ ገዚፍን ረቂቕን ምትንኹላታትን ጸቕጥታትን ክሳብ ዝባኑ ዝቐለዕ ወታሃደራዊ ወራራት ፈጺሞም እዮም፡፡ ዕላማ እቲ እከይ ግብሮም ድማ፡ ነታ ኣቦታት ኤርትራ፡ ነዛ ዘንጊ ሓቂ ዝተንከፋ ወይልኡ ኢሎም ዝባረኽሉ ዝፋን ክብሩን ህላዌኡን ዝኾነት ናጻ ኤርትራ ክምንዝዑ እዩ፡፡ ነዚ ገበን እዚ ክፍጹሙ ከለዉ፡ ገመል ሰሪቕካ ጉንብኽ ጉንብኽ ከምዝተባህለ፡ ንምትላል ከምነፋሒቶ ሕብሮም ይቐያይሩ፡፡ ናይ 21 ክፍለ ዘመን ከዳዓት የዋፍሩ፡፡ ንዞባዉን ኣህጉራውን ሰላምን ምዕባለን ዝቖሙ ትካላት ብብላዕን ምትላልን ይሽፍጡ፡፡ ከም ዓለምቶምን መወልቶምን ንኩምራ ሓሶት ሓቂ ከምስሉ ሓሶት ምዝራው ስራሕና ኢሎም ይተሓሓዝዎ፡፡ ነቲ ብግብሪ ከንበርክኽዎ ዘይካኣሉ ህዝቢ ኤርትራ ድማ፡ ታሓለቕቲ እምነቱን መቦቆሉን ከምስሉ ብሃይማኖትን ኣውራጃን ዓሌትን ጎዛዚኻ ኣብ መንጉኡ ዅናት ንምስዋርን፡ ህዝብን መንግስትን ንምኑቛት ድማ ንመንግስታዊ ብቕዓት ኤርትራ ምንእኣስን ኤርትራዊ መንእሰይ ብሃገሩን መንግስቱን ተስፋ ቆሪጹ ናብ ስደት ከምርሕን ኣብ ስደት ድማ ከምተጣበቕቲ ሰብኣዊ መሰላቱ ኮይኖም ብምቕራብ ኣብ መርበብ እኩይ ሕልናኦም ክጅልብዎ ኩሉ ግዜ ይህቅኑ፡፡ ንዞቦውን ኣህጉራዉን ዲፕሎማስያዊ ዓወት መንግስትን ህዝብን ኤርትራ ንምቕጻይ ድማ ሕብርን መልክዕን እናቐያይሩ ይመጹ ኣለዉ፡፡ መልሲ ህዝቢ ኤርትራ ንኸደምትን ኣኸደምትን ውይጦታትን ግን፡ ከምቀደሙ ኣቶኩረና ኣብ ልምዓት ንኹሉ ድልዋት እዩ፡፡ እቲምንታይሲ፡ ነገሩ ፡እቶም ኣኽላባት ይነብሑ እቲ ግመል ጉዕዝኡ ይቕጽል ዝተባሃለ ምስላ ስለዝኾነ፡፡
ህዝቢ ኤርትራ ሰላማዉን ፈታዊ ፍትሕን ርትዕን ምኻኑ ኣብ ልዕሊ እቶም ብጥበብ “ዓሳ ንምጥፋእ ባሕሪ ምንጻፍ” ኢሎም ከጽንትዎን ካብ ካርታ ዓልም ክሓክዎን ዝመጹ ስርዓታት ኢትዮጵያ ዝገበሮ ምሕረት ምስክሩ እዩ፡፡ ህዝቢ ኤርትራ ፡ ፖሎቲካዉን ዕጥቃዊ ሰውራዊ ቃልስን ከካይድን፡ ምእንቲ ፍትሕን ርትዕን ድማ መስዋእቲ ክኸፍልን ዝተገደደ፡ ንፍትሓዉን ሕጋውን መሰላቱ ዘቕረቦ ሕቶ፡ መጋባእያ ዓለም ብቕንዕናን ብዘይ ኣድልዎን ስለዘይዳነዮ እዩ፡፡ ካብ ታሪኽ ህዝብ ኤርትራ ከምንማሃሮ፡ ህዝቢ ኤርትራ ብስርዓትን ሕግን ዝዳነ፡ ጉዳያቱ ኣብ መጋባእያ ዘትዩ ንውሳነ መገባእያ ኣኽቢሩ ዝኽይድ ህዝቢ ምኻኑ እዩ፡፡ ህዝቢ ኤርትራ ስልጡን ባህላዊ ሕግን ስርዓትን እንዳባ ዘቖመ፡ ኣብ ግዜ ፈደረሽን ንሓጺር እዋን እዉን እንቶኾነ ዘመናዊ መንግስቲ ኤርትራ ዝመረሐ፡ ኣብ ግዜ ብረትዊ ቃልሲ ከምመንግስትን ሰውራዊ ግንባርን ኮይኑ ትካላት ዝሃነጸ፡ ድሕሪ ናጽነት ድማ ንሃገራዊ ፍትሕን ማዕርነትን ልምዓትን ዘገልግል መንግስትን ግንባርን ዘቖመ፡ ኣብ ዞባውን ኣህጉራዉን ጉዳያት ድማ ኣብ ምክብባርን ምትሕብባርን ዝተመርኮሰ ዝምድናታት ንምፍጣር ዝገበሮ ዘሎ ጻዕሪ ጭቡጥ ምስክር ድሌት ህዝቢ ኤርትራ ንሰላምን ፍትሕን ብልጽግናን ምኻኑ የረጋግጸልና፡፡ ህዝብን መንግስትን ኤርትራ ካብ ንሰላምን ፍትሕን ምዕባለን ዘሎዎም ቅሩብነት ብምብጋስ ዞባውን ኣህጉራዉን ዉዕላት ዝፈሮሙ መንግስትን ህዝብን እዮም፡፡ እቲ ሓቂ እዚ ኮይኑ ከብቅዕ ግን፡ እቶም ትማሊ መጋባእያ ዓለም ገቢቶም ዝበደልዎ መንግስታት፡ ሕጂውን እዚ ህዝቢ’ዚ ንኻልኦት ህዝብታት ኣብነት ቅሳነትን፡ ስኒትን ምዕባለን ከይኮነ ከሎ፡ እምኒ ወሊዳ እንተበልናውን ሰዓብቲ ኣይንስእንን’ሞ ብኣግኡ ንኽሎፎ ኢሎም ንዳግማይ ታሪኻዊ ውድቀቶምን ውርደቶምን፡ ተንሲኦም ከለዉ ዝሓልሙ፡ ብውነኦም ከለዉ ዘህተፍትፎም ኣለዉ፡፡
ህዝቢ ኤርትራ በትሪ ሓቂ ይትረፍ’ዶ ክትስበር ከምዘይትነቅዕ’ዉን ካብ ተሞክሮ ዕዉት ቃልሱ ኣረጋጊጹ ይፈልጥ እዩ፡፡ ኣብ ግዕዞ ምርግጋጽ ብልጽግትን ስምርትን ኤርትራ ድማ፡ ክዓግቶ ዝኽእል ሓይሊ ከምዘይየለ፡ ትማል ትማል ዘፍሸሎም ወራርት ወያነን፡ ዘፍሽሎም ዘለዉ ዘይሕጋውን ዘይፍትሓውን ሓላቓትን ብኹናትን ሽርሕን እገዳን፡ ምስ’ዚ ኹሉ ተጻብኦታት ድማ ኣብ ውሽጢ ኤርትራ ኣሰላሲልዎ ዘሎ ልምዓታዊ መደባትን፡ ኣብ ዞቦዉን ኣህጉራውን ዝምድናታት ጨቢጥዎም ዘሎ ዓወታት ምስክሩ እዮም፡፡ እዚ ዓወት’ዚ መርኣያ ትርጉምን ርዝነትን ናጽነት ህዝቢ ኤርትራ እዮ፡፡ ርዝነትን ትርጉምን ናጽነት ህዝቢ ኤርትራ በቲ ዝተኸፍሎ መስዋእትን፡ ህዝቢ ኤርትራ ዘስተማቕሮ ዘሎ ምስተርሆን፡ ተረጋጊጹ ዘሎ ብሩህ መጻኢ ህዝቢ ኤርትራን ክግለጽ ከሎ ድማ ኣዝዩ ክቡርን ዕዙዝን ምኻኑ ንርዳእ፡፡
ህዝቢ ኤርትራ፡ ነዛ ክብርቲ ዕለት፡ ሎሚ ድማ ብኽብርን ሞጎስን፡ ጽንዓትን ተስፋን፡ ሓቦን ኒሒን ይጽንብላ ኣሎ፡፡ዓመት ንዓመት ድማ ካብ ዝሓሸ ናብ ዝበለጸ ራህዋን ርግኣትን እናመረሸ ከብዕላ ምኻኑ ዘጠራጥር ኣይኮነን፡፡ ህዝቢ ኤርትራ ንናጽነቱ ብደሙን ጉልበቱን እዩ ረኺብዋ፡፡ ባሪኹን ወዲሱን ዝሃቦ የለን፡፡ ከምቲ ብኸቢድ መስዋእቲ ዝጨበጣ ድማ ብሓድሕዳዊ ስኒትን፡ ማሕበራዊ ፍትሕን፡ ሃገራዊ ደሞክራስን፡ ባህላዊ ትንሳአን፡ ማሕበረ ቁጠባዊ ዕብየትን፡ ዞባዉን ኣህጉራውን ምትሕግጋዛት ኣረጋጊጹ ክትርጉማ ከይተሓለለ ይጽዕር ኣሎ፡፡
ኣብ ጉዳይ ሓድሕዳዊ ስኒት፡ ነቲ ብመስዋእቲ ዘጠጠዖ ባህሊ ሕውነትን ምድግጋፍን፡ መሰረት ኩለንትናዊ ህላዌኡ ገይሩ ይሕልዎን የጽንዖን ኣሎ፡፡ ሃገራዊ ፖለቲካዊ ደሞክራሲ ንምሕያል ህዝቢ ኤርትራ በብዓዱን ኣከባቢኡን ኣመሓደርቱ ብቐጥታ ይመርጽ ኣሎ፡፡ እዚ ነቲ ዝህነጽ ዘሎ ሃገራዊ ፖለቲካዊ ራእይ ኤርትራ ባይታ ዘንጽፍ እዩ፡ ዘይከም ስኑዕ ፖለቲካ ዘመና ድማ፡ ብጽኑዕ እምነት መንግስቲ ኤርትራ፡ ህዝብና ወናኒ ፖለቲካዊ ጉዳያት ሃገሩ ክኸውን ዝጻዓረሉ ዘሎ እዩ፡፡ ከም’ቲ ኣብያተ ትምህርቲ ሃገርና መምሃሪ ስነፍልጠት ኮይነን ዘለዋ፡ ምምሕዳራት ዓድታትን ኣከባብያትን ድማ መምሃሪ ሃገራዊ ፖለቲካዊ ክትዓትን ዘተን ኮይነን ንስልጥትን ሕፍርትን ልኡላዊት ኤርትራ፡ ካብ ብርኪ ህዝቦም ዝወጹ ሓላፍነታውያን መራሕቲ ሃገር ዝፈርዩለን ትካላት ኮይነን ኣለዋ፡፡ ኣብ ቁጠባዊ መዳይ’ውን፡ ሃገርና ካብተን ገለ ሽቶታት ሚሊነም
ዘረጋገጻ ሒደት ሃገራት ኮይና ኣላ፡፡ ኣብ ራእይ ባህላዊ ትንሳኤ እንተመጻና’ውን፡ ህዝቢ ካብ ድሑራት ባህልታት ሓራ ንምውጻእ፡ ሃናጺ ባህሉን ልምድታቱን ንወለዶታት ንምዕቃብ፡ ኣብ መዋእል ዓውለማ ከምዘለና መጠን ድማ ምስ ዞባውን ኣህጉራውን ባህልታት ንምልላዩ ኣብ ዓውድታት ሓበሬታ፡ ትምህርቲ፡ ስነጥበባትን ኣብ ሓጺር ግዜ ተሰላሲሉ ዘሎ መደባት ንኤርትራ ብደረጃ ዓለም ዘወዳድራ እዩ፡፡ እዚ ንሃገሩ መስዋእቲ ሂወትን፡ ንብረትን፡ ገንዘብን ከወፊ ከምባህሊ ዝወረሰን ዘውረሰን ህዝቢ ኤርትራ፡ ናጻ ኤርትራ ማሕበራውን ቁጠባውን ፖሎቲካውን ሓርነት ዝረጋግጸሉ ሃገር ክትኮነሉ ዘእኽእሎ ዕጥቅን ብቕዓትን ወኒኑ ኣሎ፡፡ ድሮ በጺሕዎ ዘሎ ደረጃ ምዕባለ ድማ ናይ’ዚ ንብሎ ዘላና ትርጉም ናጽነት ጭቡጥ ምስክር እዩ፡፡
ንሰሌዳ መዐቀኒ ምዕበለ ህዝቢ ጥራይ እንተተወከስና፡ ሃገርና ኤርትራ መሰረታዊ ማሕበረ ቁጠባዊ ኣገልግሎት ዝህባ ትካላት ሃኒጻ ኣላ፡፡ ኣብ ሓጺር ግዜ ድማ ወናኒት ዓበይቲ ትካላት ክትከዉን ዘኽእላ ባይታ ኣንጺፋ ኣላ፡፡ ከተማታትን ገጠራትን ኤርትራ ብንግድን ሕርሻን ሽቕለትን ከጉላዕልዓ ዘብቀዐን ፖሊሲ በብግዚኡ ይትግበርን ምስተሞክሮ ይኽለስን ኣሎ፡፡ ህዝቢ ብመትከል ርእሰ ምርኮሳ፡ ውሕስነት መግቢ ንምርግጋጽ ይሰርሕ ኣሎ፡፡ ድሮ ኣብ ሓጺር ግዜ ኣገደስቲ ትሕተ-ቅርጻዊ መሳለጥያታት ተዋዲዶም ኣገልግሎት ይህቡ ኣለወ፡፡ ህዝቢ ኣካላውን ኣእምራዉን ብቕዓቱ ዝሃንጸለንን ዘሐይለልንን ትካላት ጥዕናን ትምህርትን ብዝላዓለ ደረጃ ሰሲነን ኣለዋ፡፡ ኣብ ዞባውን ኣህጉራውን ዝምድናታት ድማ ሃገርና እናዓንተረት ትኸደሉ ዘላ እዋን ክንርኢ በቒዕና ኣለና፡፡
ኣብ ዉሽጣዊ ፖለቲካዊ ጉዳያትና ምስእንምልከት ድማ፡ ህዝቢ ኤርትራ ብቐጥታዊ መስርሕ ህዝባዊ ሱታፌ፡ በብዓዱን ኣከባቢኡን ኣማሓደርቱ ይመርጽ፡ ኣብ መነባብርኡ ቀጥታዊ ጽልዋ ኣብ ዘለዎም ጉዳያት ካብ ውጥን ክሳብ ትግባሬ ይዝትይ፡ ብደረጃ ሃገር ድማ ንፍትሕን ሓድነትን ምዕባለን ኣገደስቲ ኣብ ዝኾኑ ጉዳያት ሓሳባቱ ብዘይስክፍታ ዝገልጸሉን ንትግባረ ሪኢቶታቱን ትጽቢታቱን ብቐጥታ ዝከታተለሉ ሃገራዊ ፖሎቲካ ይሃነጽ ኣሎ፡፡ ሃገርና ኤርትራ ዓይኒ ኣባይ ይድፈነላ እምበር ራህዋን ምዕባለን ህዝባ ከተረጋግጽ ብቕዕቲ ምኻና በሪሁ ይረአ ኣሎ፡፡


text:
‘ክትነቅሕ’ ዲኻ፧
“ነታ መዓልቲ እቲኣ ወይስ ነታ ሰዓት እቲኣ ኣይትፈልጥዋን ኢኹም እሞ፡ ንቕሑ።”—ማቴ. 25:13።
1, 2. (ሀ) የሱስ ብዛዕባ ዳሕሮት መዓልትታት እንታይ እዩ ገሊጹ፧ (ለ) እንታይ ሕቶታት ኢና ኽንምርምር፧
የሱስ ኣብ ደብረ ሲና ንሓደ ኻብቲ ኣዝዩ ዜደንቕ ትንቢታቱ ኽንበ ኸሎ፡ ምስኡ ኣብቲ ኸረን ኴንካ ንየሩሳሌም ኣማዕዲኻ ኽትርእያስ ኣዝዩ ፍልይ ስምዒት ዜሕድር ነይሩ ኪኸውን ኣለዎ። የሱስ ኣብ መጻኢ ብዛዕባ ዚፍጸም ነገራት ኪንበ ኸሎ፡ ጴጥሮስን እንድርያስን ያእቆብን ዮሃንስን ሃህ ኢሎም ይሰምዕዎ ነበሩ። እቲ ትንቢት፡ ኣብ ዳሕሮት መዓልትታት እዚ እኩይ ስርዓት ዓለም፡ ማለት ኣብቲ የሱስ ንጉስ መንግስቲ ኣምላኽ ኰይኑ ዚገዝኣሉ እዋን ብዛዕባ ዚፍጸም ሓያሎ ነገራት ዚገልጽ እዩ ነይሩ። የሱስ ኣብቲ ኣገዳሲ እዋን እቲ፡ እቲ ንሱ ዝሸሞ “እሙንን ኣስተውዓልን ባርያ” ኣብ ምድሪ ንዕኡ ወኪሉ፡ ንኣገልገልቱ ዜድልዮም እዋናዊ መንፈሳዊ ምግቢ ኸም ዚህቦም ነገሮም።—ማቴ. 24:45-47።
2 ኣብቲ ትንቢት እቲ፡ የሱስ ቀጺሉ ምሳሌ እተን ዓሰርተ ደናግል ኣዘንተወ። (ማቴዎስ 25:1-13 ኣንብብ።) እስከ እምበር ኣብዘን ዚስዕባ ሕቶታት ነተኵር፦ (1) ቀንዲ መልእኽቲ እቲ ምሳሌ እንታይ እዩ፧ (2) እሙናት ቅቡኣት ንምኽሪ እቲ ምሳሌ ብኸመይ እዮም ዚትግብርዎ፧ ውጽኢቱኸ እንታይ እዩ፧ (3) ሎሚ ነፍሲ ወከፍና ኻብቲ የሱስ ዘዘንተዎ ምሳሌ ብኸመይ ኢና ኽንጥቀም እንኽእል፧
መልእኽቲ እቲ ምሳሌ እንታይ እዩ፧
3. ኣብ ዝሓለፈ እዋናት፡ ጽሑፋትና ንምሳሌ እተን ዓሰረተ ደናግል ብኸመይ እዩ ዚገልጾ ነይሩ፧ እንታይ ውጽኢትከ እዩ ነይርዎ ኪኸውን ዚኽእል፧
3 ኣብታ ዝሓለፈት ዓንቀጽ ከም ዝረአናዮ፡ ኣብዚ ቐረባ ዓመታት፡ እቲ እሙን ባርያ ንቕዱሳት ጽሑፋት መብርሂ ኺህበሉ ኸሎ፡ ብዝያዳ ኣብ ምሳልያዊ ትንቢታዊ ትርጕም ዘይኰነስ፡ ኣብ ግብራዊ ትምህርቲ እዩ ዜተኵር። ኣብ ዝሓለፈ እዋን፡ ጽሑፋትና እቲ የሱስ ብዛዕባ እተን ዓሰርተ ደናግል ዝሃቦ ምሳሌ፡ ቀንዴልን ዘይትን ጢናን ሓዊስካ፡ ንኣሽቱ ዝርዝራቱ እውን ከይተረፈ ምሳልያዊ ትርጕም ከም ዘለዎ መብርሂ ይህብ ነይሩ እዩ። እሞኸ፡ ኣብቲ ንኣሽቱ ዝርዝራት ብምትኳርና፡ ነቲ ቕልል ዝበለን ህጹጽን መልእኽቲ ስሒትናዮ ኔርና ኽንከውን ንኽእልዶ፧ ቀጺልና ኸም እንርእዮ፡ መልሲ እዛ ሕቶ እዚኣ ኣዝዩ ኣገዳሲ እዩ።
4. ኣብቲ ምሳሌ፡ (ሀ) እቲ መርዓዊ መን ምዃኑ ብኸመይ ንፈልጥ፧ (ለ) እተን ደናግል መን ምዃነን ብኸመይ ንፈልጥ፧
4 እቲ የሱስ ኣብዚ ምሳሌ እዚ ኼመሓላልፎ ዝደለየ ቐንዲ መልእኽቲ እንታይ ምዃኑ እስከ ንመርምር። መጀመርታ፡ ነቲ ቐንዲ ገጸ ባህርያት ንርአ። ኣብቲ ምሳሌ ተጠቒሱ ዘሎ መርዓዊ መን እዩ፧ የሱስ ብዛዕባ ርእሱ ይዛረብ ከም ዝነበረ ንጹር እዩ። ከመይሲ፡ ኣብ ካልእ ኣጋጣሚ ንርእሱ ኸም መርዓዊ ገይሩ ጠቒስዋ ኣሎ። (ሉቃ. 5:34, 35) እተን ደናግል መን እየን፧ የሱስ ኣብቲ ምሳሌ፡ እተን ደናግል፡ መርዓዊ ኺመጽእ ከሎ ቐንዴለን ኣብሪሀን ተዳልየን ኪጸንሓ ሓላፍነት ከም ዘለወን ጠቒሱ ኣሎ። የሱስ ነቶም “ሒደት መጓሰ” ዝዀኑ ቕቡኣት ሰዓብቱ፡ “ሓቛቝኹም ዕጡቕ፡ መብራህትታትኩም ድማ ውሉዕ ይኹን፣ ንስኻትኩም እውን፡ ጐይታኦም ካብ መርዓ ኺምለስ ከም ዚጽበዩ . . . ሰባት ኩኑ” ዚብል ተመሳሳሊ መምርሒ ኸም ዝሃቦም ንዘክር። (ሉቃ. 12:32, 35, 36) ብዘይካዚ፡ ሃዋርያ ጳውሎስን ሃዋርያ ዮሃንስን ንቕቡኣት ሰዓብቲ ክርስቶስ ምስ ንጽህቲ ድንግል ኣመሳሲሎምዎም ኣለዉ። (2 ቈረ. 11:2፣ ራእ. 14:4) ስለዚ እምበኣር፡ የሱስ ነቲ ኣብ ማቴዎስ 25:1-13 ተመዝጊቡ ዘሎ ምሳሌ፡ ንቕቡኣት ሰዓብቱ ምኽርን መጠንቀቕታን ንምሃብ ከም እተጠቕመሉ ንጹር እዩ።
5. የሱስ እቲ እተጠቕመሉ ምሳሌ መዓስ ከም ዚፍጸም ብኸመይ እዩ ሓቢሩ፧
5 ቀጺልና፡ ብዛዕባ እቲ ምሳሌ ዚፍጸመሉ እዋን ንመርምር። እቲ የሱስ ዝሃቦ ምኽሪ ነየናይ እዋን እዩ ዜመልክት ነይሩ፧ የሱስ ኣብ መወዳእታ እቲ ምሳሌ፡ “እቲ መርዓዊ መጸ” ብምባል ንግዜ ብዚምልከት ንጹር ሓበሬታ ሂቡና ኣሎ። (ማቴ. 25:10) ከምቲ ኣብ ናይ 15 ሓምለ 2013 ሕታም እዛ መጽሔት እዚኣ እተገልጸ፡ ኣብ ማቴዎስ ምዕራፍ 24ን ምዕራፍ 25ን፡ ብዛዕባ “ምምጻእ” የሱስ ሸሞንተ ሳዕ ተጠቒሱ ኣሎ። የሱስ ብዛዕባ “ምምጻኡ” ኺዛረብ ከሎ፡ ነቲ ንኺፈረድን ነዚ እኩይ ስርዓት ዓለም ንኼጥፍእን ዚመጻሉ እዋን እቲ ብርቱዕ ጸበባ እዩ ዜመልክት ነይሩ። ስለዚ፡ እዚ ምሳሌ እዚ፡ ኣብቲ ኣብ እዋን እቲ ብብርቱዕ ጸበባ ዚዛዘም ዳሕሮት መዓልትታት ከም ዚፍጸም ክንድምድም ንኽእል ኢና።
6. ቀንዲ መልእኽቲ እቲ ምሳሌ እንታይ እዩ፧
6 ቀንዲ መልእኽቲ እቲ ምሳሌ እንታይ እዩ፧ ኣብ ከባቢ እቲ ጸብጻብ ንዘሎ ሓሳባት ንዘክሮ። የሱስ ኣቐድም ኣቢሉ ብዛዕባ እቲ ንሱ ዝሸሞ “እሙንን ኣስተውዓልን ባርያ” ገሊጹ ነይሩ እዩ። እቲ ባርያ እቲ፡ ኣብተን ዳሕሮት መዓልትታት ኣብ መንጎ ሰዓብቲ ክርስቶስ መሪሕ ግደ ንዘለዎም ሒደት ጕጅለ ቕቡኣት ሰብኡት እዩ ዜመልክት። የሱስ ነዞም ሰብኡት እዚኦም ወትሩ እሙናት ኪዀኑ ኸም ዘለዎም ኣጠንቂቕዎም ነይሩ እዩ። ቀጺሉ ኸኣ፡ ኣብተን ዳሕሮት መዓልትታት ንዘለዉ ዅሎም ቅቡኣት ሰዓብቱ ንምሳሌ እተን ዓሰርተ ደናግል ተጠቒሙ መኸሮም። መልእኽቲ እቲ ምሳሌ ድማ፡ እቶም ቅቡኣት ሰማያዊ ዓስቦም ምእንቲ ኸይስእኑ ወትሩ ‘ንቑሓት’ ኪዀኑ ኸም ዘለዎም ዜዘኻኽር እዩ። (ማቴ. 25:13) ሕጂ ኸኣ ነቲ ምሳሌ እንደገና ንመርምሮ እሞ፡ እቶም ቅቡኣት ነቲ ምኽሪ ብኸመይ ይትግብርዎ ኸም ዘለዉ ንርአ።
ቅቡኣት በቲ ምሳሌ ንእተዋህቦም ምኽሪ ብኸመይ ተግቢሮምዎ፧
7, 8. (ሀ) እተን ለባማት ደናግል፡ መርዓዊ ንኪቕበላ ተቐሪበን ዝነበራ ስለምንታይ እየን፧ (ለ) ቅቡኣት ድሉዋት ዝዀኑ ብኸመይ እዮም፧
7 የሱስ ኣብቲ እተጠቐመሉ ምሳሌ፡ መርዓዊ ኺመጽእ ከሎ፡ እተን ዓያሱ ደናግል እኳ እንተ ዘይተቐረባ፡ እተን ለባማት ደናግል ግና ተቐሪበን ከም ዝነበራ ኣጕሊሑ ኣሎ። እተን ለባማት ንመርዓዊ ኪቕበላ ተቐሪበን ዝነበራ ስለምንታይ እየን፧ ኣቐዲመን ተዳልየን ስለ ዝጸንሓን ንቑሓት ስለ ዝነበራን እየን። ኵለን እተን ዓሰርተ ደናግል፡ ኣብቲ እዋን ለይቲ መርዓዊ ኽሳዕ ዚመጽእ ነቒሐንን ቀናዲለን ኣብሪሀንን ኪጸንሓ የድልየን ነይሩ እዩ። እተን ዓያሱ ደናግል ኣቐዲመን ኣይተዳለዋን፣ እተን ሓሙሽተ ደናግል ግና ኣብ ጢናአን ተወሳኺ ዘይቲ ብምሓዝ ምስ ቀናዲለን ተዳልየን ነበራ። እሙናት ቅቡኣት ክርስትያናትከ የሱስ ኪመጽእ ከሎ ተዳልዮም ነይሮም ድዮም፧
8 እወ፡ ብሓቂ ተዳልዮም ነይሮም እዮም። እቶም ኣብተን ዳሕሮት መዓልትታት ዚነብሩ ቕቡኣት ክርስትያናት፡ ከምተን ለባማት ደናግል ብምዃን ነቲ እተዋህቦም ዕዮ ኽሳዕ መወዳእታ ብተኣማንነት ንኺፍጽምዎ ድሉዋት እዮም። ነዚ ዕዮ እዚ ምፍጻም፡ ነቲ ኣብዛ ናይ ሰይጣን ዓለም ዚርከብ ስጋዊ ረብሓታት ምርሕራሕ ከም ዚሓትት ይግንዘቡ እዮም፣ ነዚ ንምግባር ከኣ ፍቓደኛታት እዮም። ንየሆዋ ምሉእ ብምሉእ ንኼገልግልዎ ርእሶም ዝወፈዩ ኸኣ ንዕኡን ንወዱን ስለ ዜፍቅርዎም ደኣ እምበር፡ መወዳእታ ስለ ዝቐረበ ኣይኰነን። በቲ ኣብዛ እክይቲ ዓለም ዘሎ ፍቕረ ንዋይን ርኽሰትን ስስዐን ከይተጸልዉ፡ ንጽህናኦም ሓልዮም እዮም ዚነብሩ። በዚ ኸምዚ፡ መርዓዊ ዚድንጒ እውን እንተ መሰለ፡ ከም ብርሃናት እናበርሁ ንኪቕበልዎ ወትሩ ድሉዋት እዮም።—ፊል. 2:15።
9. (ሀ) የሱስ ብዛዕባ ምትኻስ እንታይ መጠንቀቕታ እዩ ሂቡ፧ (ለ) “እንሆ መርዓዊ!” ዚብል ድምጺ ምስ ተሰምዐ፡ ቅቡኣት እንታይ ገይሮም፧ (እግረ ጽሑፍ እውን ርአ።)
9 ነተን ደናግል ንቑሓት ምዃነን እውን መርዓዊ ኺመጽእ ከሎ ተቐሪበን ንኺጸንሓ ሓጊዝወን እዩ። ቅቡኣት ክርስትያናት ንመርዓዊ ኺጽበዩ ኸለዉ ኣብቲ ምሳልያዊ ለይቲ ብደረጃ ውልቀ ሰብ ኪታኸሱ ይኽእሉ ድዮም፧ እወ፡ ይኽእሉ እዮም። ኣብቲ የሱስ ዝሃቦ ምሳሌ፡ እተን ዓሰርተ ደናግል፡ መርዓዊ ኸም ዝደንጐየ ዀይኑ ምስ ተሰምዐን፡ “ኵላተን ትኽስ በላ፡ ደቀሳ ኸኣ።” የሱስ፡ ፍቓደኛን ህንጡይን መንፈስ እዋን ከይተረፈ፡ በቲ ድኹም ስጋ ምኽንያት ኪፈዝዝ ከም ዚኽእል ኣጸቢቑ ይፈልጥ ነይሩ እዩ። እሙናት ቅቡኣት፡ ነቲ መጠንቀቕታ ስለ ዘቕለቡሉ፡ ወትሩ ንቑሓት ኰይኖም ንኺጸንሑ ተቓሊሶም እዮም። ኣብቲ ምሳሌ፡ ኵለን እተን ደናግል፡ ለይቲ፡ “እንሆ መርዓዊ!” ዚብል ዓው ዝበለ ድምጺ ምስ ተሰምዐ፡ ተበራቢረን እየን። ክሳዕ መወዳእታ ዝጸንዓ ግና እተን ንቑሓት ጥራይ እየን። (ማቴ. 25:5, 6፣ 26:41) ብተመሳሳሊ፡ ኣብዘን ዳሕሮት መዓልትታት ዘለዉ እሙናት ቅቡኣት፡ “እንሆ መርዓዊ!” ዚብል ድምጺ ምስ ሰምዑ፡ ተበራቢሮም እዮም። ብዘይካዚ፡ መርዓዊ ኽሳዕ ዚመጽእ ወትሩ ተቐሪቦም ብምጽናሕ ተጻዊሮም እዮም። * ይኹን እምበር፡ እቲ ኣብ መደምደምታ እቲ ምሳሌ ዘሎ ጸብጻብ ንሓደ ውሱን እዋን እዩ ዜመልክት። ብኸመይ፧
ለባማት ተባረኻ፡ ዓያሱ ተቐጽዓ
10. እቲ ኣብ መንጎ እተን ለባማት ደናግልን እተን ዓያሱ ደናግልን እተገብረ ዝርርብ እንታይ ሕቶ እዩ ዜበግስ፧
10 ኣብ ኣጋ መወዳእታ ጸብጻብ እቲ ምሳሌ፡ እተን ዓያሱ ደናግል ነተን ለባማት ደናግል ንቐንዴለን ዚኸውን ዘይቲ ኺህባአን ለመናአን። እተን ለባማት ደናግል ግና ነተን ዓያሱ ንኺሕግዛአን ፍቓደኛታት ኣይኰናን። (ማቴዎስ 25:8, 9 ኣንብብ።) እዚ ግና፡ “እሙናት ቅቡኣት ክርስትያናት ሓገዝ ንዜድልዮ ሰብ ኪሕግዙ ዘይደለዩሉ እዋንዶ ኣሎ እዩ፧” ዚብል ሕቶ ኼበግስ ይኽእል እዩ። ነዛ ሕቶ እዚኣ ንምምላስ እቲ ምሳሌ ዚፍጸመሉ ግዜ መዓስ ምዃኑ ኽንምርምር ኣሎና። እቲ ኣብ ግንዛበና እተገብረ ምትዕርራይ ከም ዚሕብሮ፡ የሱስ እቲ መርዓዊ፡ ኣብ ኣጋ መወዳእታ እቲ ብርቱዕ ጸበባ እዩ ንኺፈርድ ዚመጽእ። ስለዚ እምበኣር፡ እዚ ኽፋል እቲ ምሳሌ፡ ቀቅድሚ መወዳእታ እቲ ብርቱዕ ጸባባ ኣብ ዘሎ እዋን ንዚፍጸም ኵነታት ዜመልክት ኪኸውን ኣለዎ። ከምኡ እንብለሉ ምኽንያት እንታይ እዩ፧ ምኽንያቱ ኣብቲ እዋን እቲ፡ ቅቡኣት ናይ መወዳእታ ማሕተም ኪቕበሉ እዮም።
11. (ሀ) ቀቅድሚ እቲ ብርቱዕ ጸበባ እንታይ እዩ ኼጋጥም፧ (ለ) እተን ለባማት ደናግል ነተን ዓያሱ ‘ናብቶም ዘይቲ ዚሸጡ ኼድክን ዓድጋ’ ኺብላአን ከለዋ፡ እንታይ ማለተን እዩ ነይሩ፧
11 ስለዚ እምበኣር፡ እቲ ብርቱዕ ጸበባ ቕድሚ ምጅማሩ፡ ኣብ ምድሪ ዘለዉ ዅሎም ቅቡኣት ናይ መወዳእታ ማሕተም ኪቕበሉ እዮም። (ራእ. 7:1-4) ካብኡ ንደሓር ጻውዒቶም እተረጋገጸ ኪኸውን እዩ። ግናኸ፡ ብዛዕባ እቲ፡ እቲ ብርቱዕ ጸበባ ቐቅድሚ ምጅማሩ ዘሎ ዓመታት እሞ ንሕሰብ። እቶም ንጽህናኦም ብምብልሻው ንቑሓት ኰይኖም ዘይጸንሑ ቕቡኣት እንታይ እዩ ኼጋጥሞም፧ ሰማያዊ ዓስቦም ኪስእኑ እዮም። ቀቅድሚ እቲ ጸበባ ዚውሃብ ናይ መወዳእታ ማሕተም ከም ዘይቅበሉ ኸኣ ፍሉጥ እዩ። ካልኦት እሙናት ክርስትያናት ከኣ ኪቕብኡ እዮም። እቲ ጸበባ ምስ ጀመረ፡ እዞም ዓያሱ እዚኦም ውድቀት ዓባይ ባቢሎን ኪርእዩ ኸለዉ ይስምብዱ ይዀኑ። መርዓዊ ኺመጽእ ከሎ ተቐሪቦም ከም ዘይጸንሑ ዚግንዘቡ ኸኣ ሽዑ እዩ ኪኸውን ዚኽእል። ኣብቲ ናይ መወዳእታ ሰዓት፡ ብዓቕሊ ጽበት ሓገዝ እንተ ሓቲቶም እንታይ እዩ ኼጋጥሞም ዚኽእል፧ እቲ የሱስ እተጠቕመሉ ምሳሌ፡ ንጹር መልሲ እዩ ዚህበና። እተን ለባማት ደናግል ምእንቲ እተን ዓያሱ ኢለን ዘይተን ኬቃብጻ ፍቓደኛታት ኣይኰናን። ኣብ ክንዳኡስ፡ ናብቶም ዘይቲ ዚሸጡ ኸይደን ኪዕድጋ እየን ነጊረናአን። እዋኑ “ፍርቂ ለይቲ” ኸም ዝነበረ ኣይንረስዕ። እሞኸ፡ ኣብቲ ሰዓት እቲ ዘይቲ ዚሸጡ ኺረኽባ ይኽእላ ድየን፧ ኪረኽባ ኸም ዘይክእላ ፍሉጥ እዩ። ዚዕድጋሉ እዋን ሓሊፉ እዩ።
12. (ሀ) ኣብ እዋን እቲ ብርቱዕ ጸበባ፡ ቅቡኣት ዝነበሩ፡ ግናኸ ቀቅድሚ እቲ ናይ መወዳእታ ማሕተም ንጽህናኦም ዘይሓለዉ ሰባት እንታይ ዜሕዝን ተመክሮ እዩ ኼጋጥሞም፧ (ለ) ነቶም ከምተን ዓያሱ ደናግል ዝዀኑ ሰባት እንታይ እዩ ኼጋጥሞም፧
12 ብተመሳሳሊ፡ ኣብ እዋን እቲ ብርቱዕ ጸበባ፡ እቶም እሙናት ቅቡኣት ንዝዀነ ይኹን ዘይእሙን ኰይኑ እተረኽበ ኺሕግዝዎ ኣይክእሉን እዮም። ሽዑ፡ ሓገዝ ዚውሃበሉ እዋን ኣይኰነን። ስለዚ፡ እቶም ዘይእሙናት እንታይ እዩ ዜጋጥሞም፧ የሱስ፡ እተን ዓያሱ ደናግል ዘይቲ ኺዕድጋ ምስ ከዳ እንታይ ከም ዘጋጠመ ኸምዚ ብምባል ገሊጹ ኣሎ፦ “እቲ መርዓዊ መጸ፣ እተን ድሉዋት ዝነበራ ኸኣ ምስኡ ናብቲ መርዓ ኣተዋ፣ ማዕጾ ድማ ተዓጽወ።” ክርስቶስ ኣብ መወዳእታ እቲ ጸበባ ብኽብሩ ምስ መጸ፡ ነቶም እሙናት ቅቡኣት ናብ ሰማይ ኪእክቦም እዩ። (ማቴ. 24:31፣ 25:10፣ ዮሃ. 14:1-3፣ 1 ተሰ. 4:17) ነቶም ከምተን ዓያሱ ደናግል ዝዀኑ ዘይእሙናት ግና ማዕጾ ኺዕጸዎም እዩ። ሽዑ፡ “ጐይታይ፡ ጐይታይ፡ ኣርሕወልና!” ይብሉ ይዀኑ። የሱስከ እንታይ ኢሉ ኺምልሰሎም፧ ከምቲ ንሓያሎ ኣጣል መሰል ሰባት ዚብሎም፡ ንዓታቶም እውን ‘ብሓቂ እብለኩም ኣለኹ፦ ኣይፈልጠኩምን እየ’ ኺብሎም እዩ።—ማቴ. 7:21-23፣ 25:11, 12።
13. (ሀ) ሓያሎ ኻብ ቅቡኣት ሰዓብቲ ክርስቶስ፡ ዘይእሙናት ከም ዚዀኑ ጌርና ኽንድምድም ዘይብልና ስለምንታይ ኢና፧ (ለ) እቲ የሱስ ዝሃቦ መጠንቀቕታ፡ ንቕቡኣት ሰዓብቱ ኸም ዚተኣማመነሎም ዚገልጽ እዩ ኺብሃል ዚከኣል ስለምንታይ እዩ፧ (ኣብ ገጽ 13 ዘላ ስእሊ ርአ።)
13 ብመሰረት እቲ ኽሳዕ ሕጂ ዝረአናዮ እንታይ ኢልና ኢና ኽንድምድም እንኽእል፧ የሱስ፡ መብዛሕትኦም ቅቡኣት ኣገልገልቱ ዘይእሙናት ከም ዚዀኑን ኪትክኡ ኸም ዜድልዮምን ድዩ ዚዛረብ ነይሩ፧ ኣይፋሉን። ነቲ ንሱ ዝሸሞ “እሙንን ኣስተውዓልን ባርያ፡” እኩይ ባርያ ንኸይከውን ከም ዘጠንቀቖ ንዘክር። ነቲ ባርያ ኸምኡ ኺብሎ ኸሎ፡ እኩይ ኪኸውን ስለ እተጸበዮ ኣይኰነን። ብተመሳሳሊ፡ ምሳሌ እተን ዓሰርተ ደናግል እውን ሓያል መጠንቀቕታ ዜመሓላልፍ እዩ። ልክዕ ከምቲ ሓሙሽተ ደናግል ዓያሱ፡ ሓሙሽተ ኸኣ ለባማት ዝነበራ፡ ነፍሲ ወከፍ ቅቡእ እንተስ ድሉውን ንቑሕን ኪኸውን ወይ ከኣ ዓሻን ዘይእሙንን ኪኸውን ምሉእ ኣኽእሎ ኣለዎ። ሃዋርያ ጳውሎስ ንቕቡኣት ክርስትያን ብጾቱ ምስዚ ዚመሳሳል ሓሳባት ጽሒፉሎም ነይሩ እዩ። (እብራውያን 6:4-9 ኣንብብ፣ ምስ ዘዳግም 30:19 ኣረኣኢ።) እቲ ጳውሎስ ዝሃቦ መጠንቀቕታ ተሪር እኳ እንተ ነበረ፡ ኣስዒቡ ግና ንክርስትያን ኣሕዋቱን ኣሓቱን “ዚሓይሽ” ከም ዚጽበዮም ብምትእምማን ገሊጹሎም እዩ። ብተመሳሳሊ፡ እቲ የሱስ ኣብቲ ምሳሌ እተን ዓሰርተ ደናግል ዝሃቦ መጠንቀቕታ እውን ንቕቡኣት ክርስትያናት ከም ዚተኣማመነሎም ዚሕብር እዩ። ክርስቶስ፡ ነፍሲ ወከፍ ቅቡእ ኣገልጋሊኡ ኽሳዕ መወዳእታ እሙን ከም ዚኸውንን ነቲ ዜደንቕ ዓስቢ ኸም ዚቕበልን ይፈልጥ እዩ።
“ካልኦት ኣባጊዕ” ክርስቶስ ብኸመይ ይጥቀማ፧
14. ኣባላት እተን “ካልኦት ኣባጊዕ” ካብ ምሳሌ እተን ዓሰርተ ደናግል ኪጥቀሙ ዚኽእሉ ስለምንታይ እዮም፧
14 እቲ የሱስ ብዛዕባ እተን ዓሰርተ ደናግል ዝሃቦ ምሳሌ ንቕቡኣት ሰዓብቱ ዜመልክት ካብ ኰነ፡ እዚ ነቶም “ካልኦት ኣባጊዕ” ምንም ኣይጠቕሞምን እዩ ማለት ድዩ፧ (ዮሃ. 10:16) ኣይፋሉን። እቲ ምሳሌ፡ “ንቕሑ” ዚብል ንጹር መልእኽቲ ኸም ዜመሓላልፍ ኣይትረስዕ። እሞኸ፡ እዚ ንቕቡኣት ጥራይ ድዩ ዜመልክት፧ የሱስ ኣብ ሓደ ኣጋጣሚ፡ “እዚ ንዓኻትኩም ዝብለኩም ዘለኹ፡ ንዅሉ እብሎ ኣለኹ፦ ንቕሑ” ኢሉ ነይሩ እዩ። (ማር. 13:37) የሱስ ኵሎም ሰዓብቱ ንኣገልግሎቱ ብተኣማንነት ምእንቲ ኺፍጽምዎ ልቦም ኬዳልዉን ንቑሓት ኪዀኑን እዩ ዚደሊ። ስለዚ፡ ኵሎም ክርስትያናት ኣብነት እቶም ንኣገልግሎት ኣብ ህይወቶም ቀዳምነት ዚህቡ ቕቡኣት ክርስትያናት ኪስዕቡ ይኽእሉ እዮም። እተን ዓያሱ ደናግል ነተን ለባማት ደናግል ካብ ዘይተን ኪመቕላአን ከም ዝሓተታ ነፍሲ ወከፍና ኽንዝክር ኣሎና። እቲ ዘቕረባኦ ልመና፡ ዋላ ሓደ ሰብ ምእንታና እሙን ኪኸውን ከም ዘይክእል፡ ዋላ ሓደ ምእንታና ኣብ ሓቂ ኺጸንዕ ከም ዘይክእል፡ ወይ ከኣ ዋላ ሓደ ምእንታና ኽነቅሕ ከም ዘይክእል የዘኻኽረና። ነፍሲ ወከፍና፡ ነቲ የሆዋ ዝሸሞ ጻድቕ ፈራዲ ባዕልና ኢና እንምልሰሉ። ስለዚ፡ ድሉዋት ኴንና ኽንጸንሕ ኣሎና። ንሱ ኸኣ ኣብዚ ቐረባ ግዜ ኺመጽእ እዩ።
እቲ ዘይቲ ንምርካብ እተገብረ ልመና፡ ዋላ ሓደ ምእንታና እሙን ኪኸውን ወይ ምእንታና ኺነቅሕ ከም ዘይክእል የዘኻኽረና
15. እቲ ኣብ መጻኢ ዚፍጸም መርዓ ክርስቶስን መርዓቱን ንዅሎም ናይ ሓቂ ክርስትያናት ዜሐጕሶም ስለምንታይ እዩ፧
15 ኣብቲ የሱስ እተጠቕመሉ ምሳሌ እተጠቕሰ ቐንዲ ፍጻመ፡ መርዓ እዩ፣ በዚ ኸኣ ኵሎም ክርስትያናት ኪሕጐሱ ይኽእሉ እዮም። እቶም ቅቡኣት ኣብ ሰማይ ኪህልዉ እዮም፣ ድሕሪ ውግእ ኣርማጌዶን ድማ መርዓት ክርስቶስ ኪዀኑ እዮም። (ራእ. 19:7-9) ሽዑ፡ ኵሎም እቶም ኣብ ምድሪ ዘለዉ ሰባት ካብቲ ሰማያዊ መርዓ ኺጥቀሙ እዮም። ስለምንታይሲ፡ እቲ መርዓ ንዅሎም ሰባት ዚኸውን ፍጹም ምምሕዳር ዜምጽእ እዩ። ተስፋና ሰማያዊ ይኹን ምድራዊ ብዘየገድስ፡ ነቲ ኻብ ምሳሌ እተን ዓሰርተ ደናግል ዝረኸብናዮ ኣገዳሲ ትምህርቲ ኣብ ልብና ኸነሕድሮ ንቝረጽ። ነቲ የሆዋ ዘዳለወልና ዜደንቕ መጻኢ ምእንቲ ኽንረኽቦ ድማ ንልብና ነዳልዎ፡ ወትሩ ጽኑዓትን ንቑሓትን ብምዃን ከኣ ድሉዋት ንኹን!


text:
AUDIO (AM Quality) NEWS for our users in Africa CLICK HERE
ድምጺ ደሊና ዜና 02 መጋቢት 2015
ኣዳላውን፡ ኣቕራብን: ዘካርያስ ክብርኣብ
ክቡራት ተኸታተልቲ ድምጺ ደሊና፣ ዘለኩም ርእይቶ፣ ሓበሬታን ነቕፌታን ብመንገዲ ዝኸፈትናልኩም መስመር ተሌፎን viber skype ከተመሓላልፉ መልእኽቲ ማሽን ድምጺ ደሊና ክፉት ምህላዉ ክንሕብረኩም ንፈቱ:: ተሌፎን 001 714 598 3138; Skype: voice.of.delina: Viber: +1714 598 3138
This work is licensed under a Creative Commons Attribution-NonCommercial-ShareAlike 4.0 International License.
ካብ ኤርትራ ዝስደዱ ዘለዉ ህዝቢ፣ ካብ ካልኦት ስደተኛታት ፍልይ ዝበለ ሓያል ፈተና ከም ዝገጥሞም ተገሊጹ።
ኢኮ ዝተባህለት ፍልጥቲ መርበብ ሓበሬታ ካብታ ልዕሊ ሽዱሽተ ሚልዮን ብዝሒ ህዝቢ ዘለዋ ኤርትራ ዝስደዱ ዘለዉ ማእለያ ዘይብሎም ስደተኛታት መብዛሕቶኦም ኣብ ጉዕዞ ስደቶም ሓያል ዝኾነ ፈተናታት ይገጥሞም ከምዘሎ ኣብ ናይ ሎሚ ሕታማ ኣፍሊጣ። እታ መርበብ ሓበሬታ ኣብ ኤርትራ ኣመንቲ ምስልምናን ክርስትናን ብሓደ ዝነብሩላ ሃገር ክነሳ በቲ ኣብታ ሃገር ዘሎ ምስ መንግስቲ ሰሜን ኮርያ ጥራሕ ክመሳሰል ዝኽእል ምልካዊ ስርዓት ኣብ ልዕሊ ምእመናን ክርስትና ሕልፍ ዝበለ በደላት ይፍጽም ከምዘሎ ጠቒሳ።
ኣብ ኤርትራ ንተቓውሞ ሰልፍታት ዝኸውን ባይታ ይኹን ናይ ነጻ ሓሳብካ ምግላጽ መሰል ከምዘየለን ኣስታት 10 000 ኤርትራውያን ብዘይ ፍርዲ ተቐይዶም ከምዘለዉ ዘፍለጠት‘ታ መርበብ ሓበሬታ ካብታ ሃገር ከምልጡ ዝፈተኑ ህዝባ ኣብ ጉዕዞ ሂወቶም ኣዝዩ ከቢድ ፈተና ይገጥሞም ከምዘሎ ወሲኻ ገሊጻ።
መራሒ ናሚብያ ፕረዚደንት ፖሃምባ ናይ 5 ሚልዮን ዶላር ሽልማት ተዓዲሉ።
ሽልማት ሞ ኢብራሂም ንመራሒ ናሚብያ ከምዝተዋህበ መርበብ ሓበሬታ ቢቢሲ ሎሚ ብወግዒ ሓቢራ። እዚ ናይ 5 ሚልዮን ዶላር ሽልማት ነቶም ኣብ ምምሕዳር ሃገሮም ኣርኣያ ዝኾኑ መራሕቲ ሃገራት ዓመታዊ ዝወሃብ ግንዖን ምልሶት ሰናይ ምምሕዳሮምን‘ዩ። ፕረዚደንት ፖሃምባ ኣብቲ ንናጽነት ሃገሩ ዝተገብረ ቃልሲ ተሳታፊ ምንባሩን መጀመርያ ኣብ 2004 ክም ፕረሲደንት ድሕሪ ምግልጋሉ ቀጺሉ‘ውን ኣብ 2009 ንዳግማይ ተመሪጹ ምንባሩ ቢቢሲ ወሲኻ ገሊጻ። ፕረሲደት ናሚብያ ወዲ 79 ዓመት ኮይኑ ኣብ ቀረባ እዋን ስልጣኑ ከረክብ‘ዩ። እዚ ሽልማት እዚ ሎሚ ንራብዓይ ግዚኡ‘ዮ ዝዕደል ዘሎ።
ብሰንኪ መራሒ ሃገር ፓሃምባ ኣብ ናሚብያ ሰባኣዊ መሰል ዜጋታት ተሓልዩ ኣብታ ሃገር‘ውን ደሞክራሲ ሰፊኑ ከምዘሎን ናጻ ፕረስ እታ ሃገር‘ውን ብዘይ ዕንቅፋት ስርሐን የሳልጣ ከምዘለዋ ኣቦ ወንበር‘ታ ናይ ሽልማት ኮሚቴ ሳሊም ኣሕመድ ሳሊም ሓቢሩ። ናሚብያ ናብ ጎደና ብሩህ ምዕባለ ዝመረሐ ፕረሲደንት ፓሁምባ ብህዝቡ ልዑል ተቐባልነት ከምዘለዎ ይንገር።
Wednesday, 11 December 2013 10:34 ጻዳል ዮሃንስ
እወ እታ መዓልቲ መስደምም ዝኾነት መዓልቲ ካብ ጸሓይ ብራቖ ክሳብ ዕራርቦ-ጸሓይ ሃንቀውታን ሻቕሎትን በብእብረ ዝተፈራረቓኣ ዕለት መዓልታ እውን ከምዛ ሎሚ ኢያ ዚነበረት። እታ መዓልቲ እቲኣ በቲ ሓደ ወገን ሃለዋት ጴጥሮስ ብዘይምፍላጥና ዝኽርታቱ ኣብ ቅድሚ ገጽና ቅጅል ቅጅል እናበለ ምሉእ መዓልቲ ንልብናን ቀልብናን ሃምናን ሰዊሩ ኣይ ኣብ መሬት ኣይ ኣብ ሰማይ ሓዲግ መኣዝና ዘስሓተት ዕለት ኰይና፤
በቲ ሓደ ወገን እንቋዕ’ኳ ኣስቴር ትመጸእ ኰነት፡ መጺኣ እውን ደቃ ትሕብሕብ ተጸናንዕ ብማለት ባዕልና ንባዕልና ንነብስና ኣጸናኒዕና ቆልዑ ኣኻኺብና ንመዓርፎ ነፈርቲ ነስቴር እወ ነዛ ኣስቴር ንምቕባል ኢና ዘምራሕና። ሒጂውን ሃምናን ቀልብናን ናብታ ናይ ምቅባል ኣዚርና ንዝሰፍን ፍጻሜ ሕውስውስ ብዝበለ ስምዒት ኣብቲ ቦታ በጻሕና። ኣብኡ ካብ ልዑል ሓንቀውታ ዚተላዕለ ክሳብ ንርእያ ተሃዊኽና ከመይ ተቐዪራ ትኸውን ብዝብል ነናትና ግምት ክንዛረብን ድሕሪ ምጽናሕና ከይተፈለጠና ብውሽጥና ዝን ብማለት ከነስተንትን ጀመርና።
ጊዜ ከመይ ኢሉ ከምዝሓለፈ ኣይተፈለጥናን እታ ንጽበያ ዝጸናሕና ነፋሪት ክትዓልብን ኹሉ ኣቓልቦናን ሓሳብናን ናብኣ ኮይኑ ከምዛ ክንዘራረብ ዘይጸናሕና ሽዑ ግን ፍጹም ጸጥታ ነጊሱ ኩልና ካብ ምጥምማት ሓሊፉ ኣፍና ተለጉመ። እንታይ ኢዩ ኪኸውን ሕጂ? እንታይ ኢና ክንብል? ቆልዑኸ? ኣስቴር’ከ? መልሲ ዘይብሎም ሕቶታት....ሕቶታት ኣብ መንጎ ከምሰባ... ከምብጾታ ዕጫ ሮማ በላይነሽን ካልኦትን ተልዕል ዝብል ሓሳብ ባዕልና ኣልዒልና ንባዕልና ንጸናናዕ ነበርና። ቆልዑት እንተ ኾኑውን ሃንቀውትኦም ናፍቆቶም ኣብ ዓይኖም ይርኤ ነበረ። ኣዲኦም ብማዕዶ ክርእዩ ዝከኣል እንተዝኸውን መንደቅ ንምፍራስ ኣይምዓጀቦምን። ዓቕሊ ሰኢኖም ናብዝን ናብትን ይጥምቱን ይንቀሳቐሱን ነበሩ። መን ቀደመ ዕንባባ ዝህብ እውን ነንዝመጽእ ጋሻ ተመለስ ንኽብልዎ ተሪፍዎም እንበር ናብቶም ኣጋይሽ ቀሪቦም ዘይተጸግዕዋ ኣደ ኣይነበረትን።
በብሓደ ኣጋይሽ ምስ ቤተሰቦም ተራኺቦም ነናብ ቤቶም ኣምሪሖም ኤርፖርት ጭውጭው ምስ በለት ጠፊኡዎም ንመን ከም ዝሕተት። ዋእ እንታይ’ዩ ጉዱ ? እንታይ ኣጋጢሙ ? ተሪፋ’ዶ ደኣ ኮይና ? ነፋሪት’ዶ ገዲፋታ .... ሕጂውን ሕቶታት....ሕቶታት መወዳእታ ዘይብሉ ሕቶታት... መልሲ ዘይብሉ ሕቶታት ፡ ሰማዒ ዝሰእነ ሕቶታት ኣልቦ መልሲ ምስኮነ በብቁሩብ ኣብ ኢድ ቆልዑ ዝነበረ ዕንበባታት ዘርጠብጠብ እናበለ ክወድቅ ከም ሓደ ተኽሊ ወቅቱ እናሓለወ ዝረግፍ እናቐምሰለ ክበታተን ኣዕንቲ ንብዓት ካብዚ መጺኡ ዘይበሃል ዘርጠብጠብ ክብል ጀመረሞ እተን ተሓቛቚፍና ክንሰዓዓምን ናይ ናፍቖት ውዑይ ንብዓትና ሓዊስና ክንጸናንዓለን ዝተቀረባ ኣእዳውና ከይተፈለጠና ብጓሂን ሻቅሎትን ንድሕሪት ተጠውየን ተረፋ ሓንጎልና ንቡር ምምዝዛን ኣጥፊኡ ንመሓውርና ይኹን ኣካላትና ፍጹም ካብ ምቁጽጻር ሓዲግ ኮነ፡ መን ንመን እንታይ ከም ዝብሎ ፡ ኣበይ ? ንመን ? በየን ? መን ኢዩ ዝሕተት ከማን ጠፍኣና።
ከምቲ ጴጥሮስ ኣብ ባጽዕ ዝፍተወኒ ዝብሎ ጸሓይ ክትበርቕ ናብ ውሽጢ ባሕሪ ክትዓርብ ንውሽጢ ባሕሪ ዝብሃግ ትርኢት ዘይኮነ ሽዑ ጸሓይ ንውሽጢ ባሕሪ ንሓዋሩ ኣትያ እያ ጠሊማ ። ልብና’ውን ካብ ሽዑ ጀሚሩ ደም ጥራይ ዘይኮነ መዓንጣና ተኾምቲሩ ኣሕ ምባል ምስ ተጀመረ መሪር ሓሞት እውን ምንጻግ ዝጀመረ።
ናይ ኣስቴር ሃንቀውታ ሓቚፋን ስዒማን ዘይጸገበቶም ደቃ እሞኸኣ ሓልዮትን ፍቕርን ናይ ኣቦ ብሰንኪ ማእሰርቲ ዝተነፈጎም ኣእዳዋ ዘርጊሓ ክትሓቕፎም ክንደይ ተሃንጥያ ከም ዝነበረት ሕጂ’ውን ክሳብ ሎሚ ኩሉ ጊዜ ተዘርጊሔን ይርኣያኒ፡ ናይ ወላዲት ፍቅርን ለውሃትን ክሳብ ክንደይ ዓሙቊን ትብዓትን ዝመልኦ ከም ዝኾነ ተዘክረኒ፡ ቆልዑ ናይ ሽዑ ዝነበረ ድሌቶምን ሕልሞምን ድማ ብየማን ብጸጋም ዓጒጎም ነዲኦም ክሓቚፉን እቲ ተፈልያቶም ዝነበረትሉ ዝሓለፋ ናይ ህይወቶም ዛንታታት ኪነግሩ ሰእልታት ይኹን ናይ ትምህርቲ ውጽኢታት እዚ ከነርእያ ኣብዚ ክንወስዳ ምስ መሃዙትና ከነፋልጣ ኢሎም ዝተዳለዉሉ ኩሉ ትርጉም ሰኣኑሉ ፡ ምስጢሩ ገሪምዎም ኣቦናን ኣደናንሲ ተጋዲሎም ነጻነት ዘምጽኡ ክነሶም ንምንታይ ተኣሲሮም ? ኣበይ ኣሎ ኣበይ ኣላ ? መኣዛ ዝነኣሰት ካብ ኩሎም እንታይ ኢልካ ከም ትንገር ዓቕልና ጸበበና ኣይክርደኣን እዩ ብማለት ድማ ኣብቲ ናይ ቀዳማ ትፈልጦ ዝነበረት ስርሑ ባጽዕ ከይዱ ስለ ዝተባህለት ኩሉ ጊዜ ባባ እንታይ ኮይኑ ዶንግዩ ኣይመጽእን ድዩ ናፊቀዮ እንድየ እንዳበለት ክትሓትት ጀመረት ናይ ኣስቴር ኩነታት’ውን ንበይና ስለ ዘይፈለጠት ማማ እንታይ ኮይና ዘይትድውል ኣይርድኣን ድዩ ከምዝናፍቃ ክትብል እንከላ ዝስመዓና መሪር ስቓይ ንምግላጹ ዘተሓሳስብን ከቢድን እዩ።
እወ ብዙሕ ሕቶታት ኣሎ ኩላትና ክንሓቶ ንደሊ መልሲ’ውን ንጽበየሉ
መን? ንመን ? ኣበይ ? መዓስ ? ከመይ ? በየን ? ኣበይ ኣላ ? ኣበይ ኣሎ ? እንታይ ኮይኑ - እንታይ ኮይና ?
....ሕቶታት
Join VoD
VoD is looking for highly motivated candidates to collect, draft, edit and present relevant news items from various sources exclusively but not limited to Eritrea and the rest of the Horn of Africa. Excellent writing skills in both English and Tigrinya, proficiency in using technology, and ability to scan social media are essential. The candidate should be an active listener, able to communicate with persons of interest, and share timely information with the public.
The Main objective of Voice Of Delina is to collect and disseminate economic, social and political developments pertaining to Eritrea and Eritreans at home and in the Erespora.
We are also determined to develop the media capacity by grooming the new generation of Eritreans to articulate the aspirations of our country.
We are particularly looking for candidates who are keenly interested to play an active role in helping foster peace and democracy in Eritrea.
VOLUNTEER INTERNSHIP OPENINGS
• Media Director/Program Coordinator
o manage the team
o prepare editorials
o make editorial decisions on programs to be broadcast
o edit other program contents
• Researchers
o research topics required for programming
o assist in drafting stories
• Writers and Editors
o draft a regular feature story
o assist in news preparation
• Anchor-Reader
o read program items
o assist in news preparation
• Sound Engineer
o arrange programs, add music and repackage programs for dispatch to the studio
• Translator from English into Arabic and Tigrinya (and, on a limited basis, Amharic)
o translate copy of stories into appropriate language for broadcast
o when necessary, read stories in correct language or dialect
To participate please send email to info@delina.org
Please provide your personal CV, Skype ID, telephone number and best time to call you.


text:
ክፋል 3
የሱስ ኣብ ገሊላ ዝገበሮ ሰፊሕ ኣገልግሎት
‘የሱስ፡ “መንግስተ ሰማያት ቀሪባ ኣላ” እናበለ ኺሰብኽ ጀመረ።’
—ማቴዎስ 4:17
ኣብዚ ኽፋል እዚ
ምዕራፍ 20
ኣብ ቃና ኻልኣይ ተኣምር ገበረ
የሱስ፡ 26 ኪሎ ሜተር ርሒቑ ኸሎ ንሓደ ቘልዓ ኣሕወየ።
ምዕራፍ 21
ኣብታ ኣብ ናዝሬት እትርከብ ምኵራብ
የሱስ እንታይ ስለ ዝበለ እዩ እቶም ደቂ ዓዱ ኪቐትልዎ ዝደለዩ፧
ምዕራፍ 22
ኣርባዕተ ደቀ መዛሙርቲ፡ ገፈፍቲ ሰብ ኪዀኑ ተጸውዑ
ኣብ ክንዲ ምግፋፍ ዓሳ፡ ካልእ ዓይነት ምግፋፍ ኺጅምሩ ጸውዖም።
ምዕራፍ 23
የሱስ ኣብ ቅፍርናሆም ዓበይቲ ግብርታት ገበረ
ነቶም ኣጋንንቲ ኼውጽኦም ከሎ፡ ንሱ ወዲ ኣምላኽ ከም ዝዀነ ኺዛረቡ ኣይፈቐደሎምን። ስለምንታይ፧
ምዕራፍ 24
ኣብ ገሊላ ኣገልግሎቱ ኣስፍሐ
ሰባት ምእንቲ ኼሕውዮም ኢሎም ናብ የሱስ ይመጹ ነይሮም፡ የሱስ ግና ኣገልግሎቱ ኻልእ ዝዓበየ ዕላማ ኸም ዘለዎ ገለጸ።
ምዕራፍ 25
ንሓደ ድዉይ ብርሕራሐ ኣሕወዮ
እተን የሱስ እተዛረበን ቀለልቲ ግናኸ ሓያላት ቃላት፡ የሱስ ብዛዕባ እቶም ዜሕውዮም ሰባት ናይ ሓቂ ኸም ዚግደስ የረጋግጻ።
ምዕራፍ 26
“ሓጢኣትካ ተሓዲጉልካ እዩ”
ኣብ መንጎ ሓጢኣትን ሕማምን እንታይ ምትእስሳር ከም ዘሎ እዩ የሱስ ዘርኣየ፧
ምዕራፍ 27
ማቴዎስ ተጸውዐ
የሱስ ምስቶም ሓጥኣን ብምዃኖም ዚፍለጡ ዝነበሩ ሰባት ዝበልዐ ስለምንታይ እዩ፧
ምዕራፍ 28
ደቀ መዛሙርቲ የሱስ ዘይጾሙ ስለምንታይ እዮም፧
የሱስ ንኣሕርብቲ ኸም ምሳሌ ተጠቂሙ መልሲ ሃበ።
ምዕራፍ 29
ብሰንበት ጽቡቕ ምግባር ይከኣል ድዩ፧
የሱስ ነቲ 38 ዓመት ዝሓመመ ሰብኣይ ብምሕዋዩ፡ ኣይሁድ ዝሰጐጕዎ ስለምንታይ እዮም፧
ምዕራፍ 30
የሱስ ምስ ኣቦኡ ዘለዎ ዝምድና
ኣይሁድ ንየሱስ፡ ርእሱ ምስ ኣምላኽ ከም ዘመዓራረየ ገይሮም እዮም ርእዮምዎ፣ የሱስ ግና ኣምላኽ ካብኡ ኸም ዚዓቢ ኣነጺሩ እዩ።
ምዕራፍ 31
ብሰንበት ሰዊት ቀንጠቡ
የሱስ፡ ንሱ “ጐይታ ሰንበት” ከም ዝዀነ እተዛረበ ስለምንታይ እዩ፧
ምዕራፍ 32
ብሰንበት እንታይ እዩ ተፈቒዱ፧
እቶም ከም ልሙድ ንሓድሕዶም ዚጻረሩ ዝነበሩ ሰዱቃውያንን ፈሪሳውያንን፡ ንሓደ ዕላማ ግና ሓበሩ።
ምዕራፍ 33
ትንቢት ኢሳይያስ ፈጸመ
የሱስ ነቶም ዘሕወዮም ሰባት ብዛዕባ መንነቱ ወይ ብዛዕባ እቲ ዝገበረሎም ነገር ንኻልኦት ከይነግሩ ዜጠንቅቖም ዝነበረ ስለምንታይ እዩ፧
ምዕራፍ 34
የሱስ፡ ዓሰርተው ክልተ ሃዋርያት ሓረየ
ኣብ መንጎ ሃዋርያን ወደ መዝሙርን ዘሎ ፍልልይ እንታይ እዩ፧
ምዕራፍ 35
እቲ ውሩይ ኣብ ከረን እተዋህበ ስብከት
ቀንዲ ነጥብታት ስብከት የሱስ እንታይ ምዃኑ ፍለጥ።
ምዕራፍ 36
ሓደ ሓለቓ ሚእቲ ዓባይ እምነት ኣርኣየ
እንታይ እቲ ሓለቓ ሚእቲ ዝገበሮ ነገር እዩ ንየሱስ ኣገሪምዎ፧
ምዕራፍ 37
የሱስ ንሓንቲ መበለት ወዳ ኣተንስኣላ
እቶም ነዚ ተኣምር እዚ ዝረኣዩ ሰባት፡ እቲ ተኣምር ዘለዎ ትርጉም ተገንዘቡ።
ምዕራፍ 38
ዮሃንስ ንየሱስ ሓተቶ
ዮሃንስ መጥምቕ ንየሱስ፡ መሲሕ እንተ ዀይኑ ዝሓተቶ ስለምንታይ እዩ፧
ምዕራፍ 39
እቲ ዘይሰምዕ ወለዶ ወይለኡ
ብመዓልቲ ፍርዲ ኻብታ መበገሲቱ ዝነበረት ቅፍርናሆም፡ ንሶዶም ከም ዚቐልላ፡ የሱስ ተዛረበ።
ምዕራፍ 40
ብዛዕባ ሕድገት ሓጢኣት እተዋህበ ትምህርቲ
የሱስ ንሓንቲ ኣመንዝራ ነይራ ኽትከውን እትኽእል ሰበይቲ፡ ሓጢኣታ ኸም እትሓድገላ ምዝራቡስ፡ ሕግታት ኣምላኽ ምጥሓስ ጌጋ ኸም ዘይብሉ ድዩ ዚዛረብ ነይሩ፧
ምዕራፍ 41
ብናይ መን ሓይሊ እዩ ተኣምራት ዝገበረ፧
ኣሕዋት የሱስ፡ የሱስ እተጸለለ መሰሎም።
ምዕራፍ 42
የሱስ ንፈሪሳውያን ገንሖም
“ትእምርቲ ነብዪ ዮናስ” እንታይ እዩ፧
ምዕራፍ 43
ምሳሌታት መንግስቲ ኣምላኽ
የሱስ ንእተፈላለየ መዳያት መንግስተ ሰማያት ንምግላጽ፡ ሸሞንተ ምሳሌታት መሰለ።
ምዕራፍ 44
የሱስ፡ ማዕበል ኣህድአ
የሱስ ንንፋስን ንማዕበል ኬህድእ ኸሎ፡ ብዛዕባ እቲ ኣብ ትሕቲ ግዝኣት መንግስቱ ዚህሉ ህይወት፡ ኣገዳሲ ትምህርቲ ምሂሩ እዩ።
ምዕራፍ 45
ኣብ ልዕሊ ብዙሓት ኣጋንንቲ ስልጣን ነበሮ
ንሰብ ብዙሓት ኣጋንንቲ ኺሓድርዎ ይኽእሉ ድዮም፧
ምዕራፍ 46
ክዳን የሱስ ተንክያ ሓወየት
ኣብቲ ልቢ ዚትንኪ ኣጋጣሚ፡ የሱስ ሓይሉን ርሕራሐኡን ኣርአየ።
ምዕራፍ 47
ሓንቲ ጓል ተንስአት!
የሱስ እታ ሞይታ ዝነበረት ጓል፡ ከም ዝደቀሰት እምበር ከም ዘይሞተት ምስ ተዛረበ፡ እቶም ሰባት ሰሓቕዎ። እቲ ንሳቶም ዘይፈልጥዎ ንሱ ግና ዚፈልጦ ነገር እንታይ እዩ ነይሩ፧
ምዕራፍ 48
ተኣምራት እኳ እንተ ገበረ፡ ሰብ ናዝሬት ኣይተቐበልዎን
ሰብ ናዝሬት ንየሱስ ብምኽንያት ትምህርቱን ተኣምራቱን ዘይኰነስ፡ ብኻልእ ምኽንያት ኣይተቐበልዎን።
ምዕራፍ 49
ኣብ ገሊላ ሰበኸ፡ ንሃዋርያት ድማ ኣሰልጠኖም
“መንግስተ ሰማያት ቀሪባ ኣላ” ኺብሃል ከሎ እንታይ ማለት እዩ፧
ምዕራፍ 50
መስጐጕቲ እኳ እናሃለወ፡ ኪሰብኩ ኣዳለዎም
ሃዋርያት ሞት ኪፈርሁ ዘይብሎም እንተ ዀይኖም፡ ስለምንታይ ደኣ እዩ የሱስ ኣብ ሓደ ኸተማ እንተ ተሰጒጐም ናብ ካልእ ኪሃድሙ ዝነገሮም፧
ምዕራፍ 51
ብመዓልቲ ልደት እተገብረ ቕትለት
ሄሮድስ ብሳዕስዒት ሰሎሜ ኣዝዩ ስለ እተሓጐሰ፡ ድሌታ ኺህባ ቓል ኣተወላ። ንሳ ግና እንታይ ዜስካሕክሕ ሕቶ እያ ዘቕረበት፧
ምዕራፍ 52
ብሒደት እንጌራን ዓሳን ገይሩ ኣሽሓት መገበ
እቲ የሱስ ዝገበሮ ተኣምር ኣዝዩ ኣገዳሲ ብምንባሩ፡ ኣብ ኣርባዕቲኡ ወንጌል ተጻሒፉ ይርከብ።
ምዕራፍ 53
ንተፈጥሮኣዊ ሓይልታት ዚቈጻጸር ገዛኢ
የሱስ ብማየ ማይ ምኻዱን ነቲ ንፋስ ምህዳኡን፡ እቶም ሃዋርያት እንታይ ትምህርቲ ረኸቡ፧
ምዕራፍ 54
የሱስ—“እንጌራ ህይወት”
የሱስ ነቶም ብዙሕ ጽዒሮም ናብኡ ዝመጹ ሰባት ዝገሰጾም ስለምንታይ እዩ፧
ምዕራፍ 55
ቃላት የሱስ ንብዙሓት ኣሰምበዶም
የሱስ፡ ሓደ ኣዝዩ ዜሰንብድ ነገር ስለ ዝመሃረ፡ ብዙሓት ካብ ደቀ መዛሙርቱ ጠንጢኖምዎ ኸዱ።
ምዕራፍ 56
ንሰብ ዜርክሶ እንታይ እዩ፧
ብኣፍ ዚኣቱ ነገር ድዩ ወይስ ካብ ኣፍ ዚወጽእ፧
ምዕራፍ 57
የሱስ ንሓንቲ ጓልን ንሓደ ጸማምን ኣሕወየ
እታ ሰበይቲ፡ የሱስ ንህዝባ ምስ ኰራኹር ብምውድዳሩ ዘይጐሃየት ስለምንታይ እያ፧
ምዕራፍ 58
ንኣሽሓት መገበ፡ ብዛዕባ ማይ ብሑቝ ድማ ኣጠንቀቐ
ደቀ መዛሙርቲ የሱስ፡ የሱስ ብዛዕባ እንታይ ዓይነት ማይ ብሑቝ ይዛረብ ከም ዝነበረ ጸኒሑ ተረድኦም።
ምዕራፍ 59
ወዲ ሰብ መን እዩ፧
መፋትሕ መንግስተ ሰማያት እንታይ እየን፧ መን እዩ ዚጥቀመለን፧ ብኸመይከ፧
ምዕራፍ 60
ክርስቶስ ትርኢቱ ተለወጠ—ብኽብሩ ተራእየ
እቲ ትርኢት የሱስ እተለወጠሉ ራእይ፡ እንታይ ትርጉም እዩ ነይርዎ፧
ምዕራፍ 61
የሱስ፡ ጋኔን ንዝሓደሮ ወዲ ኣሕወዮ
እቲ ወዲ ዘይሓወየሉ ምኽንያት ብሰንኪ ጕድለት እምነት ምዃኑ የሱስ ተዛረበ። ግናኸ ናይ መኖም እምነት እያ ጐዲላ፡ ናይቲ ወዲ፧ ናይ ኣቦኡ፧ ወይስ ናይ ደቀ መዛሙርቱ፧
ምዕራፍ 62
ኣገዳሲ ትምህርቲ ትሕትና
ዓበይቲ ሰብኡት ካብ ሓደ ቘልዓ ሓደ ኣገዳሲ ትምህርቲ ተማህሩ።
ምዕራፍ 63
የሱስ ብዛዕባ መዐንቀፍን ሓጢኣትን ምኽሪ ሃበ
ኣብ መንጎ ኣሕዋት ዚፍጠር ሽግር ብሰለስተ ደረጃ ኪፍታሕ ከም ዚግባእ ሓቢሩ።
ምዕራፍ 64
ኣገዳስነት ይቕረታ
የሱስ ብዛዕባ ዘይምሕር ባርያ ምሳሌ ብምምሳል፡ ንኻልኦት ይቕረ ምባልና ኣምላኽ ክሳዕ ክንደይ ኣርዚኑ ኸም ዚርእዮ መሃረ።
ምዕራፍ 65
ናብ የሩሳሌም ኪኸዱ ኸለዉ መሃሮም
ኣብተን የሱስ ምስ ሰለስተ ሰባት ዝገበረን ዝርርባት፡ ሓደ ሰብ ንየሱስ ከም ዘይስዕቦ ኺገብሮ ዚኽእል እንታይ ዓይነት ኣረኣእያ ምዃኑ ተገሊጹ እዩ።


text:
ካብ ኣመሓዳሪ ኣካል እተላእከት ደብዳበ
ፍቑራት ኣሕዋትናን ኣሓትናን፦
እታ ኣብ 1 ጥሪ 2008 ዝጀመረት ሕታም ህዝቢ ግምቢ ዘብዐኛ፡ ኣብቲ ናይ ፈለማ ሕታማ፡ “ኣስኣሰር እምነቶም ስዓብ” ዘርእስቱ ባህ ዜብል ዓምዲ ሒዛ ወጺኣ ነይራ። ካብ ሽዑ ኣትሒዙ፡ እቲ ዓምዲ እቲ ኣብ ሰሰለስተ ወርሒ ሓድሽ ዓንቀጽ ዜውጽእ ምዃኑ ኣዝዩ የሐጕሰና እዩ።
ኣንበብቲኸ ብዛዕባ እቲ ዓምዲ እንታይ ርእይቶ ሂቦም፧ ሓንቲ ኣንባቢት፡ ብዛዕባ ማርታ ዚገልጽ ዓንቀጽ ምስ ኣንበበት ከምዚ ኢላ፦ “ኣነ እውን ልክዕ ከምኣ ስለ ዝዀንኩ፡ ነቲ ዛንታ ምስ ኣንበብክዎ ስሒቐ እየ። ወትሩ ንፍዕቲ ኣአንጋዲት ክኸውንን ብዙሕ ዕዮ ኽዓይይን ስለ ዝደሊ፡ ሓድሓደ ግዜ ቍሩብ ኣዕርፍ ኣቢለ ምስ መሓዙተይ ግዜ ኸሕልፍ ከም ዘሎኒ እርስዕ እየ።” ሓንቲ መንእሰይ ከኣ ዛንታ ኣስቴር ምስ ኣንበበት፡ “ብዛዕባ ኽዳውንትን ዘመናዊ ቕድታትን ኣመና ኽንሓስብ ከም እንኽእል ዘይክሓድ እዩ። ጽቡቕ ትርኢት ኪህልወና ግቡእ እኳ እንተ ዀነ እተጋነነ ኪኸውን ግና የብሉን” ኢላ። ኣስዒባ እውን፡ “የሆዋ ብዛዕባ ውሽጣዊ እንታይነትና እዩ ዚግደስ” ኢላ። ሓንቲ መንእሰይ ዛንታ ሃዋርያ ጴጥሮስ ምስ ኣንበበት፡ “ነቲ ዛንታ ምስ ኣንበብክዎ ምሉእ ብምሉእ እየ ተመሲጠ። ህያው ኰይኑ እዩ ተራእዩኒ። ነቲ ተፈጺሙ ኪኸውን ከም ዚኽእል ጌርካ ዝቐረበ ሓሳባት ከንብብ ከለኹ ኣብኡ ኸም ዘለኹ ገይረ እየ ዘንብቦ ነይረ” ኽትብል ተደሪኻ እያ።
እዘን ኣንበብቲ እዚአንን እቲ ዓምዲ ብምውጽኡ ሞሳኦም ብጽሑፍ ዝገለጹ ማእለያ ዘይብሎም ካልኦት ኣንበብትን፡ “እቲ ኣቐዲሙ እተጻሕፈ ዘበለ ዅሉ፡ ንትምህርትና እዩ እተጻሕፈ” ብምባል ሃዋርያ ጳውሎስ ዘመናት ይገብር ዝጸሓፎ ሓሳባት ሓቂ ምዃኑ እዮም ዜረጋግጹ። (ሮሜ 15:4) እወ፡ የሆዋ ጠቓሚ ትምህርቲ ምእንቲ ኺምህረና ኢሉ፡ ነዚ ዛንታታት እዚ ኣብ መጽሓፍ ቅዱስ ከም ዚምዝገብ ገይሩ እዩ። ኣብ ሓቂ ዝጸናሕናሉ ዓመታት ክንደይ ምዃኑ ብዘየገድስ፡ ኵላትና ኻባታቶም ክንምሃር ንኽእል ኢና።
ነዛ መጽሓፍ እዚኣ፡ ብእተኻእለ መጠን ቀልጢፍኩም ከተንብብዋ ኸነተባብዓኩም ንፈቱ። ኣምልኾ ስድራ ቤት ክትገብሩ ኸለኹም ኣጽንዕዋ። ደቅኹም ኪፈትውዋ እዮም። ኣብ መጽናዕቲ መጽሓፍ ቅዱስ ጉባኤ ኽትውሰድ ከላ፡ ሓንቲ ሰሙን እውን ትኹን ኣይተምልጥኩም! ግዜ መዲብኩም፡ ህድእ ኢልኩም ኣንብብዋ። ነቲ ዛንታታት ኣብ ኣእምሮኹም ስኣልዎ። ስምዒት እቶም ኣብ መጽሓፍ ቅዱስ እተጠቕሱ ገጸ ባህርያት ይሰማዕኩም፣ ነቲ ዝረኣይዎ ርኣይዎ። ነቲ ዝገበርዎ ነገራት ከተንብቡ ኸሎኹም ድማ፡ ‘ኣነ እንተ ዝኸውን እንታይ ምገበርኩ፧’ ኢልኩም ሕሰቡ።
ነዛ መጽሓፍ እዚኣ፡ ንዓኻትኩም ብምድላውና ኣዚና ተሓጒስና ኢና። ንዓኻትኩምን ንስድራ ቤትኩምን ክትጠቕመኩም ንምነ። ፍቕርናን ሰናይ ትምኒትናን ይብጻሕኩም፡
ኣመሓዳሪ ኣካል ናይ የሆዋ መሰኻኽር


text:
እግዚኣብሄር ድማ ንሙሴ ኸምዚ ኢሉ ተዛረቦ፡
ንደቂ እስራኤል ተዛረቦም በሎም ከኣ፡ ሰብኣይ ኰነ ወይ ሰበይቲ ናዝራዊ ኪኸውን ንእግዚኣብሄር ኪፍለ እንተ ተመባጽዔ፡
ካብ ወይንን ካብ ዜስክር መስተን ይፈለ፡ ዝመጸጸ ወይኒ ዀነ ወይ ዝመጸጸ ዜስክር መስተ ኣይስተ፡ ገለ ኻብ ወይኒ እተጸምቈ ኣይስተ፡ ካብ ወይኒ ድማ ብሰዊቱ ዀነ ወይ ብንቚጹ ኣይብላዕ።
ብዅለን መዓልትታት ናዝራዊነቱ ፍሬኡ ዀነ ገፈሉ ዀነ፡ ገለ ኻብ ኦም ወይኒ ኣይብላዕ።
ብዅለን መዓልታት መብጽዓ ናዝራዊነቱ መላጸ ናብ ርእሱ ኣይሕለፍ፡ እተን ንእግዚኣብሄር እተፈልየለን መዓልትታት ክሳዕ ዚመልኣ፡ ቅዱስ ይኹን፡ ጸጕሪ ርእሱ ኸኣ የንውሕ።
በተን ንእግዚኣብሄር እተፈልየለን ኲለን መዓልትታት ናብ ምዉት ሰብ ኣይእቶ።
ናዝራዊነቱ ንኣምላኽ ኣብ ርእሱ እዩ እሞ፡ በቦኡን በዲኡን ብሓዉን ብሓብቱን ብሞቶም ኣይርከስ።
ብዅለን መዓልትታት ናዝራዊነቱ ንሱ ንእግዚኣብሄር እተቐደሰ እዩ።
ብድንገት ኣብ ጥቓኡ ሰብ እንተ ሞተ እሞ ርእሲ ናዝራዊነቱ እንተረኸሰ፡ በታ ዚነጽሃላ መዓልቲ ርእሱ ይላጺ፡ ብሳብዐይቲ መዓልቲ ይላጽዮ።
ኣብ ሳምነይቲ መዓልቲ ድማ ክልተ ባሬቶ ወይ ክልተ ናኣሽቱ ርግቢ ናብ ኣፍ ድንኳን ምርኻብ ናብ ካህን የምጽእ።
እቲ ኻህን ድማ እታ ሓንቲ ንመስዋእቲ ሓጢኣት እታ ኻልኣይቲ ኸኣ ንዚሐርር መስዋእቲ ይሰውእ። ካብቲ በቲ ምዉት ዝገበሮ ሓጢኣት የተዐርቆ፡ በታ መዓልቲ እቲኣ ኸኣ ርእሱ ይቐድስ።
መዓልትታት ናዝራዊነቱ ንእግዚኣብሄር ይፍለ፡ ንመስዋእቲ በደል ድማ ገንሸል ዓመት የምጽእ። እቲ ናዝራዊነቱ ስለ ዝረኸሰ፡ እተን ቀዳሞት መዓልትታት ከንቱ ዀና።
ሕጊ ናዝራዊ ኸኣ እዚ እዩ፡ መዓልትታት ናዝራዊነቱ ምስ መልአ፡ ናብ ኣፍ ድንኳን ምርኻብ የምጽእዎ።
መስዋእቱ ድማ ንዚሐርር መስዋእቲ ጐደሎ ዜብሉ ገንሸል ዓመት፡ ንመስዋእቲ ሓጢኣት ድማ ጐደሎ ዜብላ ሽበን ዓመት፡ ንመስዋእቲ ምስጋናውን ጐደሎ ዜብሉ ድዑል፡ ሓደ መሶብ ካብ ድኹም ሓርጭ ብዘይቲ እተቘምጥዔ፡ ዘይበዅዔ ቕጫታትን፡ ዘይቲ እተለኸየ ዘይበዅዔ ረቀቕቲ ቕጫታትን ምስኡ ኸኣ መስዋእቲ ብልዕን መስዋእቲ መስተን ንእግዚኣብሄር የቕርበሉ።
እቲ ኻህን ከኣ ናብ ቅድሚ እግዚብሄር የቕርቦ፡ ንመስዋእቲ ሓጢኣቱን ንዚሐርር መስዋእቱን ይሰውኣዮ።
ነቲ ድዑል ድማ ምስቲ ዘይበዅዔ መሶብ እንጌራ ንእግዚኣብሄር መስዋእቲ ምስጋና ይሰውኣዮ። እቲ ኻህን መስዋእቲ ብልዕን መስዋእቲ መስተን ከኣ ይሰውእ።
እቲ ናዝራዊ ድማ ነቲ ርእሲ ናዝራዊነቱ ኣብ ኣፍ ድንኳን ምርኻብ ይላጽዮ። ነቲ ጸጕሪ ርእሲ ናዝራዊነቱ ወሲዱ ኸኣ ናብቲ ትሕቲ መስዋእቲ ምስጋና ዘሎ ሓዊ የእትዎ።
ነቲ ናዝራዊነቱ ምስ ላጸየ ድማ፡ እቲ ኻህን ነታ ዝበሰለት ኢድ ድዑል ይውሰድ። ካብቲ መሶብ ከኣ ሓደ ዘይበዅዔ ቕጫን ሓደ ዘይበዅዔ ረቂቕ ቅጫን ገይሩ ኣብ ኢድ እቲ ናዝራዊ የንብር።
እቲ ኻህን ድማ ኣብ ቅድሚ እግዚኣብሄር ንመስዋእቲ ምውዝዋዝ ይወዝውዞ። እዚ ምስቲ ዚውዝወዝ ሓኸለን ዚለዐል እግርን ነቲ ኻህን ይቀደስ። ድሕርዚ እቲ ናዝራዊ ወይኒ ይስተ።
ብጀካ እቲ ኣብ ኢዱ ዝረኸቦ፡ ሕጊ እቲ እተመባጽዔ ናዝራውን ናይ ናዝራዊነት መስዋእቱ ንእግዚኣብሄርን እዚ እዩ። ከምቲ ሕጊ ናዝራዊነቱ፡ ከምቲ እተመባጽዖ መብጾዓ ኸምኡ ይግበር።
እግዚኣብሄር ድማ ንሙሴ ኸምዚ ኢሉ ተዛረቦ፡
ንኣሮንን ንደቁን ከምዚ ኢልካ ተዛረቦም፡ ንደቂ እስራኤል ከምዚ ኢልኩም ባርኽዎም፡
እግዚኣብሄር ገጹ የብርሃልካ፡ ጸጋ ኸኣ ይሀብካ።
እግዚኣብሄር ገጹ ይምለሰልካ፡ ሰላም ድማ ይሀብካ።
ከምዚ ገይሮም ስመይ ኣብ ደቂ እስራኤል የንብሩ፡ ኣነ ከኣ ክባርኾም እየ።


text:
እስክንደ ነጋን ካልኦት ፖለቲካዊ እሱራትን ንምፍታሕ ብዝብል ዝሓለፈ ዓርቢ ምሸት ጥቓ Upper Senate Park ተባሂሉ ኣብ ዝፅዋዕ ናይ ዩናይትድ ስቴትስ ቤት ምኽሪ ህንፃ ናይ ሽምዓ ምብራህ ስነስርዓት ተኻይዱ።
ኣብቲ ስነስርዓት ካብ ቤት ማእሰርቲ ሾሊኾም ወፂኦም ዝተብሃሉ ደብዳቤታት ተነቢቦም ኣለው።
ነቲ ስነስርዓት ምብራህ ሽምዓ ካብ ዘዳለው ስባት ሓደ ዝኾኑ ኣቶ ካሳሁን ኣዲስ ብዛዕባ እቲ ዕላማ እንትገልፁ ‘’ኣብ ኢትዮጵያ ዘለው ፖለቲካዊ እሱራት ከምዘይረሳዕናዮምን ንኽፍትሑ ኩሉ እንኽእሎ ነገር እናተቓልሰና ከምዝኾነን ንቕፈልጡዎ እዩ።’’ኢሎም።
ካልኣይ ዕላማ ድማ መንግስቲ ኢትዮጵያ ብዘይ ቅድመ ኹነት ብህፁፅ ንኽፈትሖም ፅዕንቶ ንምሕዳርን ንናይ ኢትዮጵያ መንግስቲ ብቐንድነት ዝሕግዝዎ ምዕራባዊያን ሓገዝቲ ፅዕንቶ ንምሕዳርን እዩ ኢሎም።
ኣብቲ ምንቅስቓስ ዓለምለኸ ትካላት ተኻፈልቲ ኮይኖም ኣለው ብምሰረት መግለፂ ኣቶ ክሳሁን።
የኋላ ሸት ዝተብሃለት ኢትዮጵያዊት እውን ኣብቲ ስነስርዓት ዝተረኽበትሉ ምኽንያት ንዝተኣሰሩ ወገናትናን ናይ ሕልና እሱራት መንግስቲ ንኽፈትሖምን ንምሕታት እዩ ኢላ።
ኣምነስት ኢንተርናሽናል ናይ ዝተብሃለ ዓለምለኸ ትካል ሰብኣዊ መሰላት ናይ ዩናይትድ ስቴትስ ወኪል ዝኾኑ ጃዝሚን ሃይስ ኣብ ቤት ማእሰርቲ ናይ ዝርከቡ ደብዳቤታት ካብ ዘንበቡ ሓደ እዮም።
ብደረጃ ዓለም ንዝርከቡ ናይ ሕሊና እሱራት ናይ ዝጣበቕ Freedom Now ተወካሊ ብወገኖም ኢትዮጵያ ፀረ ሽብር ሕጋ ንህዝባ ንምዕፋን ንኸይትጥቀመሉ ንኽተትሓሳስባ ንዩናይትድ ስቴትስ ንሓትት ኢሎም።
ኣብቲ ስነስርዓት ናይ እስክንድር ነጋ፣ርእዮት ኣለሙ፣ናይ በቀለ ገርባ፣ናይ ኣንዱኣለም ኣራጌን ውብሸት ታየን ደብዳቤታት ካብ ዘንበቡ ገሊኦም Split the Rock ናይ ዝተብሃለ ናይ ግጥሚ ትካል ዋና ኣካያዲት ስራሕ ሳራ ብራውን፣Free Africa Foundation ናይ ዝተብሃለ ትካል ፕሬዝዳንት ዝኾኑ ጋናዊ ናይ ቁጠባ ሊቅን ደራሲን ጆርጅ ኣይቱ ይርከብዎም።


text:
ህወሓት ግዳይ ኣጀንዳ ብኣዴን ይኸውን ኣሎ – ውልቃዊ ርኢቶ!
1/ መእተዊ
ኣብዚ ጽሑፍ ብኣዴን ንብሎ ዘለና እቲ ኣብዚ እዋን ብሓይሊታት ትምክሕቲ ተጨዊዩ ካብ መትከላዊን ህዝባዊን ኣተሓሳስብኡ ተቦቂሱ መገዱ ሲሒቱ ዘሎ ውድብ እዩ። እዚ ውድብ ውሑዳት ግን ተበዓት ተጋደልቲን ከምዝነበሩዎ ዝፍለጥ ኮይኑ ኣብ ናይ መሪሕነት ምትኽኻእ ከይዲ ግን ከምቶም ካልኦት ኣባል ኢህወዴግ ውድባት፣ ብፍላይ ድማ ከም ህወሓትን ኦህዴድን፣ ካብ ጥንካርኡ ድኽመቱ ናጎልሀ ከይዱ ቐስ ብቐስ ኣብ ኢድ እቶም ኣብ ኩሉ ግንባራት (ዕጥቃዊን ፖለቲካዊን) ዝተስዓሩ ሓይሊታት ኢድ ወዲቑ ናቶምን ኣዘዝቶምን መደብ መፈጸሚ ኮይኑ ዝርከብ ሓይሊ እዩ። እዚ ሓጺር ጽሑፍ እውን ኣብቲ ዝተጨወየ ብኣዴንን ብድሌቱ ናቱ ግዳይ ዝኸውን ዘሎ ህወሓትን ዘቕንዐ ኮይኑ ህወሓትን ህዝቢ ትግራይን ኣብ ናይ ኢትዮጵያ ፖለቲካዊ መስርሕ ዘለዎም ባህሪያትን ጉዳይ ”ጽቢብነትን” ድማ ቐንዲ ዘትኩረሉ ዛዕባ ይኸውን። ኣስተውዕሉ እዚ ጽሑፍ ህወሓትን ህዝቢ ትግራይን ኣብ ትግራይ ዘለዎም ፖለቲካዊ ባህሪያት ኣይጥምትን።
2/ እቲ ሽግር ኣመዓባብልኡን
ኢህዴን/ብኣዴን ብሓደ ወገን ምስ ኣመሠራርትኦምን እስካብ ደርጊ ዝወድቕ ዝነበሮም ኩለመደያዊ ዓቕሞምን ዝተተሓሓዘ ዝሓደሮም ናይ ታሕተዋይነት ስምዒት ዝነቅል፣ ብኻሊእ ድማ ብሓይሊ ትምክሕቲ ኣብ ልዕሊ ኢህዴን/ብኣዴን ህወሓትን ዝንዛሕ ዝጸንሐን ዝቕጽል ዘሎን ፀለመ ዘሕደረሎም ከቢድ ፅልዋ ንህወሓት ከም ሓብሒቡ ዘዕበዮ መሓዛ ውድብ ዘይኮነስ ከም ስግኣት ምርኣይ ካብ ዝጀምር ነዊሕ ገይሩ ኣሎ። እቲ ዝሓደሮም ናይ ታሕተዋይነት ስምዒት ኣብ ስግግር እዋን ምምጥጣን ብዝብል ኢህወዴግ ዘውጽኦ ቕኑዕ ዕላማ ዝነበሮ መደብ ህወሓት ተጋደልቱ ብዘሕዝን ኣገባብ እንትብትንን ኣብ ከተማ ዝረኸቦም ሙሁራት ትግራዎት እውን ብጥርጣረን ተበላፃይነትን (opportunist) ዓይኒ እንትሪኦምን ኢህዴን/ብኣዴን ብኣንፃሩ ካብ ዓዲ ውሽጢን ወፃኢን ሰቦም ብምእካብ ናብ መንግስታዊ መዋቅርን ውድቦምን ብምእታው ነቲ ኩለመደያዊ ድኽመቶም ክሃንፁን ምስ ህወሓት ዝነበሮም ናይ ዓቕሚ ኣፈላላይን ንምጽባብ ዝጽዕርሉን ኩነታትን እዩ ነይሩ። እዚ ፃዕሮም ትኽክለኛን ሓደ ውድብ ክገብሮ ዝግባእን እዩ።
እዚ ዝገብሩ ዝነበሩ ተወላዲ ብሄር ኣምሓራ ኣብ መንግስታዊ መዋቅር ስለዘይነበረ ኣይኮነን። እኳ ድኣስ እቲ ሕሉፍ ስርዓት ዝገደፎ መንግስታዊ መዋቅር ዳርጋ ኩሉ ንሶም ዝተቖፃጸሩዎ ከምዝነበረ ናብ ሕቶ ዝኣቱ ኣይኮነን። ብርግጽ ዋላ ካልኦት ብሄራት ንምፅንባር ዕድል እንተረኸቡ እቲ ኣብ መንግስታዊ መዋቅር ዘሎ ዓብላልነት ብሄር ኣምሓራ ሎሚውን ቀጺሉ እዩ። እቲ ጭቡጥ ሓቂ ከምኡ እእንዳሃለወ’ውን ግን ተገሊልና፣ ተዓብሊልና፣ ኩሉ ትግራዋይ ተቖጻጺሮዎ ወዘተ ዝብል ዘየቋርፅ ኣንጸርጽሮትን ኣብ ሓደ ብሄር ዘተኮረ መጸለምታን ከም ስትራቴጂ ሒዞም ክሰርሑን ጸንኒሖምን ይቕጽሉን ኣለዉ። ”ብልጥ ልጅ እየበላ ያለቅሳል” ዝብሉዎ ከምዚ እዩ። ኣብዚ ነቲ ዝነበረ ስርዓት ኣብ ምውጋድን ብዓይነቱ ዝተፈለየ ሓዱሽ ስርዓት ኣብ ምትካልን ዘይትካእ ተራ ዝነበሮም ህወሓትን ህዝቢ ትግራይን ከም ስግኣት ስለ ዝራእዩዎም ቐንዲ ተሓታትቲ ብምግባር ዓብላልነት ንኸይህሉዎ ጥራይ ዘይኮነስ ነጺሎም ንኸውቕዑዎ እውን ብቕጥታን ብተዘዋዋሪን ኩሉ ዝከኣሎም ክገብሩ ጸኒሖም እዮም።
ከምዚ እንዳሃለወ መሪሕነት ህወሓት ኣብ 1993 ዓ.ም ብዘጋጠመ ናይ ምግማዕ ከይዲ እቲ ሓደ ወገንን ብጸቢብነት፣ምብስባስን ምብልሻውን እንትኸስስ እቲ ካሊእ ድማ ብትሕተ ሃገራዊነትን ተምበርካኺነትን ብዝብል ክሲ ውጥጥ ተፈጢሩ ፍርቂ ሓይሊ ሰቡ ካብ መድረኽ ፖለቲካ ምርጋፉ ዝዝከር እዩ። እዚ ናይ ምግማዕ ኩነታት ኣብ ላዕሊ እንተይተሓጸረ ናብ ታሕተዋይ መሓውራቱን እስካብ ወፃኢ ዝርከቡ ካልኦት ውዳበታቱን ደገፍቱን እውን ወሪዱ ምክፍፋል ብምፍጣሩ እስካብ ሎሚ ዘይሕከም ነቓዕ ፈጢሩ ይቕፅል ኣሎ። ብኣንፃሩ ኣፍቲ እዋን ዝነበረ ኢህዴን/ብኣዴን ፣ ብፍላይ ድማ ንቲ ብውሽጣዊ ድኽመትን ግዳማዊ ተፅዕኖን ናተጸለወ ዝጥጥዕ ዝነበረ ናይ ትምክሕቲ ሓይሊ፣ ዓብዪ እፎይታ ዝፈጠረ እዩ ነይሩ እንተበልና ዝተጋነነ ኣይኮነን።
ዝኾነ ኾይኑ ኢህዴን/ብኣዴን ብቲ ዝተፈጠረ ኣጋጣሚ ምስቲ ዝሰዓረ ሓይሊ ህወሓት ወጊኖም (ዳሕራይ ብታርኡ እስካብ ዝደፍሩዎ) ከም ድሌቶም ዝጭድርሉን ኣፎም ከፊቶም ሕልፊ ዝዛረብሉን ኩነታት ተፈጢሩ። ኣብዚ ከይዲ እዚ ኢህዴን/ብኣዴን ኣብ ውሽጦም ዘሎ ግዕዝይናን ኣፈላላይን ብብልሓት ዓቢጦም ብምቕፃልን ብሚሊዮናት ዝቑጸሩ ሓደሽቲ ኣባላት ዘፍርየሉ ኩነታት ኣጠናኺሮም ብምስራሕን ሕሙምን ጥዑይን ብዘይ ኣፈላላይ መልሚሎም ኣብ ውድቦም ኣእቲዮም እዮም። ኩሉ ፃዕሮም ንህወሓት ንምውድዳር እምበር ኣብ ጽሬት ተገዳስነት ከም ዘይነበሮም ዝተረድኡ ”ኢህኣዴግን መታገል ኢህኣዴግ መስሎ ነው” ዝብል እምነት ዝሓዙ ጸረ ብዙሕነት ሓይሊታት እውን ናፍቲ ውድብ ንኽኣትዉ ጥጡሕ መገዲ ከፊቱሎም እዩ።
ከም ውጽኢቱ ድማ ንቲ ምስ ድኽመቱ ግን ብኣንፃራዊነት ኣብ መትከሉ ዝነበረ፣ ገሊኡ ሀዚ’ውን ኣብ መትከሉ ዝርከብ ብዕጥቃዊ ቓልሲ ዝመጽአ መሪሕነት ብኣዴን ካብ ምዕብላል ሓሊፎም ቀስ ብቐስ ንቲ ውድብ ኣብ ቁጽጽሮም ዘእትውሉ ከነታት ስለዝተፈጠረ ኣብ ኩሉ መንግስታዊ መሓውራት (መከላከያ፣ ደህንነት፣ ሚዲያን ኤምባሲታትናን ከይተረፈ)ሕቡእ ምውድዳብ እስካብ ዝገብሩ ምኻዶም ኣብ ቅንጅት እዋንን ድሕሪኡን ተራኢዩ እዩ። ድሕሪ ምብታን ቅንጅት፣ ብፍላይ ድማ ድሕሪ ሕልፈት ጠ/ሚ መለስ ዜናዊ ድማ ገዊዶም ወጺኦም ንቲ ነባርን ፅኑዕን ዝነበረ መሪሕነት ብኣዴን ናብ ድሌቶም ዝቓንዩሉ ኩነታት በፂሖም ትምክሕቲን ፀቢብነትን ቐንዲ መትከል እቲ ውድብ ኮይኑ እንሆ ኣብዚ ሕማቅ ኩነታት በጺሕና ኣለና። ከምኡ ናበለ መጺኡ ኣብዚ እዋን ብኣዴን ዝተቓለሰሎም መትከላት ጥሒሱ መገዱ ሲሒቱ ናይ ውሽጢን ናይ ደገን ትምክሕተኛታትን ጸረ ህዝቢን ሓይሊታት ጉዳይ መፈጸሚ ኮይኑ ይርከብ።
3/ ሱር ነቀል ናይ ባህሪ ለውጢን መግለጺታቱን ኣብ ብኣዴን
ከምቲ ልዕል ኢሉ ዝተገለጸ ብኣዴን ብፍላይ ድሕሪ ሕልፈት ጠ/ሚ መለስ ሱር ነቀል ዝኾነ ናይ ባህሪ ለውጢ ከምዘምጽኡ ሪኢና ኢና። ንኣብነት ናይ ህወሓት ዓብላልነት ዝብሉዎ ንምምካት ብዝመስል ካፍቲ ዝጸንሐ ፃዕሮም (ብህወሓት ዝመጽኡ ኣባላት ሰራዊት ናቐንስካ ናታቶም ድማ ናሾምካ) ብተወሳኺ ኣብ ስርቂ ታሪኽ ኣቲዮም ካሊእ ንምምሳል እውን ክፍትኑ ርኢና ኢና። ኣብ መበል 35 ዓመት በዓል ምስረታ ብኣዴን ዘርኣዮዎ ናይ ጒሒላነት ባህሪን ናይ ታሪኽ ስርቂን ህዝቢ ደብረ ታቦር ሓዊሱ ንብዙሕ ሰብ መዛረቢ ከም ዝነበረ ይዝከር። እቲ ዝፈጸሙዎ ጉሒላዊ ናይ ታሪኽ ስርቂ ንቲ ኣብ ብኣዴን ጉጉይ ርድኢት ኣለዎ ዝብሉዎ ህዝቦምን ደጋፊኦምን ከሕልፉዎ ዝደለይዎ መልእኽቲ ነይሩዎም እዩ። ብሓደ ወገን ንቲ ብቶም ሓይሊታት ትምክሕቲ ኣብ ልዕሊ ብኣዴን ዝገብሩዎ ዝነበሩ ዘየቋርፅ ጸለመ (የወያኔ ተቀፅላ ወዘተ ዝብሉ) ንምፍሻል ዝዓለመ ኮይኑ (ግቡእ እዩ)፣ ብቲ ካሊእ ግን ኣብ ህወሓት ዘለዎም ናይ ታሕታወያነት ስምዒት ዘራግፍሉ ቐንዲ መገዲ እዩ ነይሩ።
እዚ ኣሉታዊ ምዕባለ ብዙይ ኣይብቅዐን። ብኣዴን ኢሉ ኢሉ እውን ናይ መስፋሕፋሓይነት ባህሪ ተላቢሱ መጺኡ እዩ። ብዝተፈላለየ ምኽንያት ዝኾረዩ ተወለድቲ ወልቃይት ብምውዳብ ቅሉዕ ናይ መሬት ሕቶ ከምዘልዕሉ ብምግባር ብውሽጢን ብደገን ብዕጥቂን ዝተደገፈ ምንቅስቓስ ክግበር ጸኒሑስ ንሱ ኣብ ዘይሳኻዕ ዝመስለሉ እዋን ድማ ዘርኢ መሪጽካ ምጽናት፣ ምዝራፍ፣ ምህዳንን ካብ ክልሎም ብምብራርን ዝተሳኽዐ ግፍዒ ናብ ምፍፃም ተሰጋጊሩ። ናይቲ ክልል መመሓደርቲ፣ ሚሊሻታትን ፖሊስን ዝዓጀብዎ ኣብ ልዕሊ ተጋሩ ናይ ዘርኢ ምጥፋእ ፈተነን ጥቕዓትን ከም ተኻየደን ብዓስርተ ኣሽሓት ተጋሩ ሞት ኣምሊጦም ናብ በረኻታት ሱዳን፣ ትግራይን ኣዲስ ኣበባን ከምዝሃደሙ ብዝተፈላለዩ ሚዲያታት ተፀብጺቡ እዩ።
ብኣዴን ከም መሓዛ ውድብ፣ ኣባል ኢህወደግን ክልላዊ መንግስቲን ንዚ ኣብ ሓደ ብሄር ዝወረደ ይቕረ ዘይበሃል ጥቕዓት ዕላዊ ኣፍልጦ ክህቦን ኣብ ኣደባባይ ከውግዞን ፈቓደኛ ኣይኮነን። ኩለን እተን እስካብ ሀዚ ብብኣዴን ዝተውሃባ መግለጺታት ሽም ፀዊዕኻ ኣፍልጦ ንዘይምሃብ ብጥንቃቐ ዝተዳለዋ እየን። እዚ ናይ መጀምርትኡ ኣይኮነን፤ ኣብ ዝሓለፈ ሕዳር እውን ኣብ ሽንፋ ቋራ ተመሳሳሊ ናይ መመሓደቱን ጸጥታ ኣካላቱን ኢድ ዘለዎ ግፍዒ ኣብ ልዕሊ ተጋሩ ተፈጺሙ ከብቅዕ ፍታሕን ኣፍልጦን ክህብ ፈቓደኛ ከም ዘይነበረ ይፍለጥ እዩ። ብኣዴን መገዲ ምስሓቱን መሰረታዊ ዝኾነ ናይ ባህሪ ለውጢ ከም ዘምጽአን ብዙሕ መረዳእታታት ምቕራብ ዝከኣልኳ እንተኾነ ንሱ ንተዓዘብቲ ገድፊና ኣብ ናይ ኢህወደግ ገምጋም ሒዙዎ ዝመጽአ ኣጀንዳ ናይ ምቕያስ ስልቲ ክንኣቱ።
4/ ኣጀንዳ ናይ ምስሓት ስልቲ
ኣብ ቐረባ እዋን ኢህወዴግ ንርእሱ ክግምግም ኮፍ ኣብ ዝበለሉ እዋን እውን እዚ ብሓይሊ ትምክሕቲን ፀበብቲን ተጨውዩ ዘሎ ውድብ ብኣዴን ኮነ ኢሉ ጠቃኒን ከሳሲን ኮይኑ ብምቕራብ እቲ ቐንዲ ጉዳይ ትኹረት ከይረክብን ኣብ ልዕሊኡ ዝወርድ ተሓታቲነት ንኸይህሉን ዝተሳኽዐ ስራሕ ሰሪሑ እዩ። ኣብዚ ኣኼባ ንህወሓትን ትግራይን ብፀቢብነትን ዓብላልነትን ብምፍራጅ ጠመተ ናይቲ ገምጋም ኣብ ምዝባዕ ዕዉት ስራሕ ሰሪሖም እዮም ክበሃል ይከኣል እዩ። ካብ ኩሉ ዘሕምም ድማ መራሕቲና መሪሕነት ህወሓት ናይቲ ብኣዴን ዝፈጠረሎም ኣጀንዳ ግዳይ ብምዃን ኣብ ክልልናን እቲ ውድብን ጸቢብነት ከም ዘሎ ተቐቢሎም ብምምፃእ ህዝቢ ትግራይ እውን ጽቢብነት ክቃለሶ ኣለዎ ዝብል መሰረትን ወድዓውነትን ዘይብሉ ጉዳይ ሒዞም እስካብ ቑሸት ዘለዉ መሰረታዊ ውዳበታቱ ነኒርእሱ ዝባለዐሉ ኣርእስቲ ኣውሪዶምሉ ይርከብ። ተቐባልነት ኣይረኸበን እምበር ንዳይስፖራ ተጋሩ እውን እንተይተረፈ ኤክስፖርት ገይሮምሉ እዮም።
ሓቂ እዩ ኣብ ዝኾነ ሕብረተሰብ ጸቢብነት ትምክሕቲን ዘጥቅዖም ውልቀ ሰባት ወይ እውን ጉጅለታት ክህልዉ ባህሪያዊ እዩ። ህዝቢ ትግራይ እውን ከም ዝኾነ ኣብዛ ዓለም ዝነብር ሕብረተሰብ ናይ ጸቢብነትን (ጸቢብነት ብጸቢብ ትርጉሙ) ትምክሕቲን ተጠቃዕቲ ዝኾኑ ውልቀ ሰባት የብሉን ኣይንብልን። ብሓቂ ግን ህዝቢ ትግራይ ከም ህዝቢ ብጸቢብነት ይግለጽ ዶ? ብዝኾነ መለክዒ ጸቢብነት ኣብ ትግራይ ከም ሽግር ዘተሓሳስብ ጉዳይ ኮይኑ ዝድምደመሉ ኩነታት ኣሎ ድዩ? ንምዃኑ ህወሓትከ ኩሉ ነገር ንህወሓት፣ ብህወሓት፣ ንትግራይን ንተጋሩን ጥራይ ብዝብል ጸቢብነት ይግለጽ ዶ? ኢህወዴግ እንታይን እንታይን መግለጺታት ጸቢብነት ደሚሩ ናብዚ መደምደምታ በጺሑ? ህወሓትከ ብዙይ ከመይ ክሰማማዕ ኪኢሉ? ብስሩኸ ንሱ ድዩ እቲ ቐንዲ ሽግር? ናይ ህወሓት ዓብላነትን ጽቢብነትን ሓቂነት እንተዝህሉዎኸ ኣፍታ ከም ድሌቶም ገይሮም ዘማሓድሩዋ ክልል ኣምሓራ ምስ ዝተፈጠረ ዘግናኒን መሕፈሪን ኩነታት እንታይ ዘራኽቦ ኣለዎ? ንምዃኑ ትግራይ ክተልምዕ ኣለዋ፣ ትግራይ ዝግበኣ ረብሓታት ኣይረኸበትን ወዘተ ዝብሉ ናይ መሰል ሕቶታት ቐትሪን ለይትን ዘልዕል ትግራዋይ ጸቢብ ድዩ ክበሃል? ንታሪኹ፣ ባህሉ፣ ቛንቁኡን ምዕቃብ መንነቱን ኣዚዩ ዝግደስ ሓዱሽ ወለዶ ምፍጣሩ ዶ ጽቢበነት ዘብል ኮይኑ? ብሓጺሩ ንምምላስ ኢትዮጵያ ኣብ ዝምልከት ጉዳያት ህዝቢ ትግራይን ህወሓትን ጸበብቲ ከም ዘይኮኑ ብብዙሕ መገዲ ምርግጋጽ ዝከኣል እዩ።
5/ ጸበብቲ ዘይኾንሉ መግለጺታቱ
ብወገና ትግራይ ዓዲ ብጹኣት እዩ ኢልና’ኳ ተዘይኣመና ኣብ ናይ ኢትይዖጵያ ፖለቲካ ተጋሩ ብሓፈሽኡ (ንሕወሓት ሓዊሱ) ጸቢብነትን ትምክሕቲን ዘይገልጾም ምዃኑ ኣንዳዕዲዕኻ ምዝራብ ይከኣል እዩ። እቲ ቀደም ተጋሩ ናይዛ ሃገር ዘላቒነት ንምርግጋፅ መዋእሎም ዝኸፈሉዎ መስዋእቲ፣ ውፍይነትን ሕድገታትን ገዲፍና ኣብን/ድሕሪን ደርጊ ዘሎ ኩነታት እንተርኢና’ኳስ መልሱ ግልጺ እዩ።
ንኣብነት ብህወሓት ዝተመርሐ ዕጥቃዊ ቓልሲ ህዝባዊነት ወሰን ከምዘይብሉ ንተጋደልቱን ህዝቡን ብምምሃር ተጋደልቲ ትግራይ ዶቦም ሰጊሮም ብምቅላሶም ብዋጋ ዘይግመት ናይ ሂወት መስዋእቲን ኣካል ምጉዳልን ኣብ ኩለን ክልላት ኢትዮጵያን ኤርትራን ከፊሎም እንተብቅዑ ድሕሪ ውድቀት ደርግ ኩሉ ንዓና ክንወስዶ ኣይበሉን። ኣንፃር ዝሓለፉ ስርዓታት ተዓጢቖም ይቃለሱ ኣይቃለሱ ብዘየገድስ ብዙሕነት ህዝቢታት ሃገርና ብዘየማትእ ብምቕባል ብማዕርነትን ብሓባርን ትህነፅ ሃገር ንምግሃድ ብዙሕ ዋጋ ዝኽፈሉ ህዝቢን ውድብን እዮም። ከምቲ ዝፍለጥ ካልኦት ውጽዓት ህዝቢታት እውን ብማዕርነት ዝሳተፍሉ ፖለቲካዊ መስርሕ ንምርግጋጽ መንግስቲ ዝውጽኦ ናይ ምምጥጣን መደብ ካብ ልቦም ኣሚኖምሉ ወርቃዊ ዕድሚኦም ዘሕለፍሉ ከቢድ ግን ሙቁር ቓልሲ ገዲፎም ጥራሕ ኢዶም ንዓዶም ተሰናቢቶም እዮም። ብዙይ ጥራይ ኣየብቅዐን፤ ድሕሪ ስግግር መንግስቲን እስካብ እዚ ዘለናሉ እዋን’ውን ካልኦት ናይ ምብቃዕ ስራሕቲ ናተሰርሐ ጸኒሑ ብሕወሓት ዝመጽኡ ብኣማኢት ዝቑጽሩ ላዕለዎት መራሕቲ መከላኸሊ ሰራዊት ንኻልኦት ኢትዮጵያዊያን ቦታ ክለቁ እንትግበር ብጸጋ ዝቕበሉ ደቂ ትግራይ እንዳሃለውና ብጸቢብነትን ዓብላልነትን ምኽሳስ ርትዓዊን ፍትሓዊን ኣይኮነን።
ውፉይነትን ሃገራዊነትን ተጋሩ ንሱ ጥራይ ኣይኮነን። ሻዕቢያ እንተውረና´ውን እዞም ብዘይ ሓንቲ ዓስቢ ጥራይ ኢዶም ንገዝኦም ዝተሰናበቱ ሓርበኛታት ጀጋኑ እዛ ሃገር ዘሕለፈትሎም ዘይብላ ክንሳ ፃውዒት መንግስቶም ኣኽቢሮም ናብ ግምባር ብምማላስ ኽብርቲ ሂወቶም ከፊሎምስ እቶም ብሂወት ዝተረፉ’ውን ደጊሞም ንገዝኦም ተፋንዮም እዮም። እዚ ምእንቲ ሰላምን ቐፃልነት ሃገርናን ዝተኸፈለን ዝኽፈል ዘሎን ረዚን ዋጋ ምዃኑ ዝርዳእ ህዝቢ ትግራይ እውን ኣፍቶም ኣብ ደቁ ዝውሰዱ ናይ ምምጥጣን ስጉምቲትት ቕሬታ እንተይሓደሮ ብፀጋ እዩ ተቐቢሉዎ።
እዚ ህዝቢ እዚ ንዝኸፈሎ ሕልፊ መስዋእቲ ዝሓተቶ ሕልፊ ረብሓ እውን የብሉን፣ ኣይክነብሮን እውን። ከምቲ ጸላእቱ ዝብሉዎ ዘይኮነስ ህዝቢ ትግራይ ከም ሃገሩ ኣብ ብዙሕ መደያት እውን ካብ ሃገሩ ዝተሓተ ልምዓትን ቁጠባዊ ኩነታትን እዩ ዝርከብ። ዝግብኦ ዘይምርካቡ ብርግጽ ዝሐዝን እዩ። ንሱ ከምዘሎ ኮይኑ ምስ እቲ ዝሓለፈ ውግእ ዝተተሓሓዘ እውን ህዝቢ ትግራይ ካብ ካለኦት ክልላት ዝተፈለየ ኸቢድ ሃገራዊ ሓላፍነት ተሰኪሙ ንዝሓለፈ 18 ዓመታት ኣብ ትሕቲ ዘሰክፍ ናይ ጸጥታ ኩነታት ይነብር ከምዘሎ ዝፍለጥ ጉዳይ እንዳሃለወ ንፃውርኡ ዝምጥን ካሕሳ ወይ ናይ ልምዓት መማረጺ ይወሃበኒ ኢሉ ካብ ማእከላዊ መንግስቲ ሓቲቱ ኣይፈልጥን። ሓገዝ ዘይድሊዮ ኮይኑ ግን ኣይነበረን።
ካውኡ ሓሊፉ መንግስቲ ዘውጽኦም ፖሊሲታትን ገዘፍቲ ሃገራዊ ናይ ልምዓት መደባትን ሓንጎፋይ ኢሉ ዝቕበልን ብኹሉ ዓቕሙ ዝድግፍን ህዝቢ ምዃኑ ድማ ፀሓይ ዝውቕዖ ሓቂ እዩ። ንኣብነት ብተዛማዲ ቑጽሪ ህዝቢ እንትርአ ግድብ ሕዳሰ ካብ ዝተኣወጀሉ ጀሚሩ እስካብ ሎሚ ክንዲ ህዝቢ ትግራይ (ኣብ ውሽጥን ደገን ዘሎ)ቦንድ ዘይዓደገ የለን እንተበልና ዝተጋነነ ኣይኸውንን። እቶም ካባና ንላዕሊ ኢትዮያዊ የለን ዝብሉ ንብኣዴንን ሰዓብቱን ዝዝውሩ ዘለዉ ትምክሕተኛታት ንህንጸት ግድብ ህዳሴ ኣብ ኣደባባይ ኣምሪሮም ኣብ ዝቃወሙሉን ምስ ግብጺ ኣብ ዝሓበሩሉን ኩነታት ህዝቢ ትግራይ ዶብ ክልሉ ሰጊሩ ሃገራዊ ሓላፍነቱ ዝዋፃእ ዘሎ ስለዝጸበበ ዘይኮነስ ነዛ ሃገር ካብዘላቶ ሽግር ንምውፃእ ዘለዎ ሃገራዊ ሓሊዮቱን ተወፋይነቱን ልባዊ ስለዝኾነ ጥራይ እዩ። ኣብ ዳይስፖራ ዝግበር ገንዘብ ናይ ምውፃእ መስርሕ እውን እቲ ዝዓበየ ተወለድቲ ትግራይን ሎሚ ሎሚውን ተወለድቲ ክልል ሱማሌን ከምዝኾኑ ኤምባሲታት ዝፈልጡዎ ጉዳይ እዩ። ጸቢብነት ዘጥቅዖ ህዝቢን መሪሕነትን ዘለዎ ክልል ከምዚ ኣይገብርን።
ኣብዚ እዋን እንተኾነ ህዝቢ ትግራይ ኣብ ክልል ኣምሓራ በጺሑዎ ዘሎ ኸቢድ ናይ ዘርኢ ምጽናት ፈተነ፣ ወራር፣ ምቕተልቲን ምፍንቓልን ዋላ መዓንጥኡ እንተሕረሮ ምእንቲ ሰላምን ሓቢርካ ምዝላቕን ክብል ዝኾነ ናይ ዓያሹ ሱጉምቲ ኣይወሰደን። ንኣብነት ትግራይ ዝብላ መኻይንን ኣብ ክልል ኣምሓራ መሪጾም እንተቃፅሉ ኣብ ትግራይ በቢኸተምኡ ብኣማኢት ዝቑጸራ ናይ ኣምሓራ ክልል መኻይን እንዳሃለዋ ጸጸር ዝደርበየለን ሰብ የለን። ናይ ተጋሩ ሆቴልን ንብረትን እንትዓኑን እንትዝረፍን ኣብ ትግራይ ዘለዉ ብኣምሓሩ ዝውነን ንብረት ዝተንከፈ የለን። እምበኣርከስ ንዛ ሃገር ክብል ሀዚውን ዋጋ ናኸፈለ ዘሎ ህዝቢ እዩ።
እዞም ልዕል ኢሎም ዝተጠቐሱ ውሑዳት ኣብነታት ህዝቢ ትግራይ ከም ህዝቢ ጸቢብነትን ትምክሕቲን ዘይምልከቶ ባህሪ ምዃኑ ዝገልጹ እንትኾኑ፣ ህወሓት እውን ከም መሪሕ ውድብ ህዝቢ ትግራይ ኣይምልከቶን አንተበልና ሓቂ ምድጋም ጥራይ እዩ። ናይ መትከልን ጉዳይ ኮይኑዎ ብኣሽሓት ዝቑጸሩ ተጋደልቲ ንግዝኦም ምፍናው፣ ኣብ ሽግር እዋን’ውን ጸዊዕኻ ናብ ውግእ ምእታው፣ ብምምጥጣን ሽም ኣለዉ ዝበሃሉ ሙኩራት ጀጋኑ ወታሃደራት ምቕናስ፣ ንህዝቢ ኣንቀሳቒስካ ኣብ ከም ህዳሴ ግድብ ዝበሉ ገዘፍቲ መደባት ንዋታዊን ገንዘባዊን ሓገዙ ንክህብ ኣብ ምግባር፣ ደርጊ ኣብ ምውዳቕ ዝዓበየ እጃም ዘለኒ ኣነ እየ ኢሉ እንተይተመክሐን ተይፀበበን፣ ብዙሕነትን ዴሞክራሲያዊ ሓድነትን ህዝቢታት ሃገርና ኣሚኑ ጸኒዑ ዝተቓለሰ፣ ንኽልሉ ሕልፊ እንተይወሰደ ወዘተ ወዘተ ኩሎም ብሄራት ማዕረ ዝኾኑሉ ስርዓት ኣብ ምህናፅ ዘይትካእ ግዲኡ ዝፈጸመ ውድብ እዩ።
ንህወሓት ጸቢብነት ዝብል ዘይኮነ ዝገልጾስ ብሰኸፈት ይኹን ብዋሕዲ ተጋድስነት ካብ ፌደራል መንግስቲ ዝግብኦ ዘይሓትት፣ ኣብ ክልሉ ዘሎ ስእነት ሰናይ ምምሕዳርን ፍትሒን ዘየማሓይሽ፣ ጉዕዙይ ቢሮክራሲን ትሑት ኢንቨስትመነት፣ ፍርቂ ህዝቢ ትግራይ ኣብ ረድኤት ዘንብር፣ ስራሕ ስእነትን ስደትን ካሊእ ጊዜ ዝወለዶም ድኽመታቱን ምኽንያት ንህዝቡ ዋጋ መስዋእቱ ዘይከፈለ ውድብ ወዘተ ተባሂሉ እዩ ክግለጽ ዘለዎ። ብተምሳሳሊ ህዝቢ ትግራይ እውን ጸቢብነት ወይውን ትምክሕቲ ዝፈታተኖ ህዝቢ ዘይኮነስ ብሰኸፈትን ልዑል ሃገራዊ ሓሊዮትን ምኽንያት ረብሕኡ እንተይተረፈ ኣሕሊፉ ዝህብ ወይ ዘይሓትት ህዝቢ፣ ዘይወሰደ ወሲዱ ናተብሃለ ኣብ ጸለመ ዝነበር ግና ትዕግስቱ ዘይጽንቀቕ ህዝቢ፣ ህዝቢን ስርዓትን ፈሊዩ ዝርኢ፣ ኣዴታት፣ ህፃናትን ዓብይቲን ዝሓረዱ ወታሃደራት ደርጊን ሻዕቢያን ኣምሂሩ ዘፋኑን ዘዑቁብን፣ ምእንቲ ካልኦት ህዝቢታት እውን ከም ሽምዓ ዝመኸኸ ህዝቢ ተባሂሉ እንተተገለጸ እዩ ዝምጥኖ። ብሓፈሽኡ ኢትዮጵያ ንዝምልከት ከም ህዝቢ ይኹን ከም ውድብ ጸቢብነት ወይ ትምክሕቲ ዝምልከቶ ኣይኮነን። እዚ ሕማም ዘለዎም ውልቀ ትግራዎት ምርካብ ድማ ንቲ ዝተገለጸ ሓቂ ስለ ዘይቕይሮ እዚ ከም ሽግር ኣብ ትግራይ ዝልዓል ኣይኸውንን።
6/ ንምንታይ ደኣ ብጸቢብነት ይጥቀን ኣሎ?
ብኣዴን ንህወሓት ብፀቢነት ዝነቕፈሉ ቐንዲ ምኽንያታት ክልተ እዮም ኢልና ንኣምን: ቀዳማይ፣ ብኣዴን ብሓይሊ ትምክሕቲ ተጨውዩ ኣብ ክልሉ ኣብ ዝርከቡ ተወለድቲ ብሄር ትግራይ ዝውረዶ ግፍዒን ብወልቃይት ኮሚቴ ሽም ኣንፃር ትግራይ ዘቕንዑ ዕጥቃዊን ጎነፃዊን ምንቅስቓሳት ብሙሉእ ኣፍልጦን ድጋፍን መሓውራት ብኣዴን ዝተፈጸመ ብምዃኑ ካብ ተሓታቲነት ንምምላጥ ኣጀንዳ ፈጢርካ (ጸቢብነትን ህወሓታዊ ዓብላልነትን) ኣቓልቦ ናይቲ ገምጋም ኣብ ካሊእ ክውዕል ምእንታን ኮነ ኢልካ ዝተፈጸመ ኣጀንዳ ናይ ምስሓት ውዲት እዩ። እቲ ካልኣይን ወሳናይን ምኽንያትን ግን ብዛዕባ ክልሎምን ህዝቦምን ዝጭነቑን፣ ናይ ልምዓትን ካልኦት መሰላቶምን ብዘይ ስኽፍታ ዝሓትቱ፣ ኣብ ሃገራዊ ፖለቲካን ስትራቴጂካዊን ረብሓታት ህዝቦምን ዝግደሱን ተጋሩ ናበዝሑ ዝኸድሉ ኩነታት ስለዘሎን እዚ ከም ስግኣት ስለዝቖጽሩዎን እዩ።
እዚ ኣብ ቁፅፅር ሓይሊ ትምክሕቲ ወዲቑ ዘሎ ውድብ ብኣዴን ናይ ህወሓት ምድኻም ተስፋ ገይሩ ኣብ ዝሰርሓሉ ኩነታት ትግራይ ዘይነበራ ብዝሒ ሙሁርን ብህዝቡን ክልሉን ዘይዋገ ግዱስ ዓቕሚ ዘለዎ መንእሰይ ምፍጣሩ ከም ሃገራዊ ዓቕሚ ዘይኮነስ ከም ስግኣት ገይሩ ስለ ዝወሰዶ እውን እዩ። ምኽንያቱ ብትምክሕተኛታትን ብመስፋሕፋሕቲን ዓይኒ ህወሓትን እቲ ንህወሓት ዝፈጠረ ህዝቢን ከም ቐንዲ ዓንቃፊኦም ገይሮም ስለ ዝምልከትዎም ክዳኸመሎም እምበር ጠንኪሩ ክወጽእ ድሌቶም ኣይኮነን። እቲ ኣብ ትግራይ ዘሎ ሰብኣዊ ንቕሓትን ሓፈሻዊ ዓቕሚን ናዓብየ ዝኸይድ ዘሎ ድሌታትን ግና ብኣንፃር እቲ ዝሓስቡዎ ይምዕብል ስለዘሎ ንቲ ብዓል ዓቕሚን ንህዝቡ ዝግደስን ኣብ መንነቱ ዘይዋገን ትግራዋይ ንምሽቑራር ብጸቢብነት ከሲስካ ኣብ ካሊእ ኣጀንዳ ንምጥሓል ዝግበር ዘሎ እኩይ ፃዕሪ እዩ። ብኻሊእ ኣባህላ ከይሓትት ከም ቀደሙ ናተሰከፈ ረብሕኡ ኣሕሊፉ ምእንታን ክህብ ዝተኣለም ውዲት እዩ።
7/ ውጺኢት ናይቲ ውዲት
ብኣዴን ንቲ ኣብ ክልሉ ኣጋጢሙ ዘሎ ቐንዲ ጉዳይ ንጎድኒ ገዲፉ ህወሓትን ህዝቢ ትግራይን ኣብ ካሊእ እርእስቲ ንኽፅመዱ ዝገበሮ ፃዕሪ ዝተሳኽዐ ኮይኑ ኣሎ። ሎሚ ብቲ ንብኣዴን ዝጨውየ ሓይሊ ትምክሕቲን ሰዓብቱን ኣብ ህዝቢ ትግራይ ይቕረ ዘይበሃሎ ግፍዒ ፈጺሙ እንዳሃለወ (እሞ ሽሙ ፀዊዑ ኣፍልጦ ክህቦን ከውግዞን ፈቓደኛ ዘይኮነሉ) መሪሕነት ህወሓት ግን ብኣዴን ዝፈጠረሎም ኣጀንዳ ቕቡል ገይሮምዎ ናብ ክልሎም ተመሊሶም እዮም። ስለዝኾነ ድማ ኣብ ’’ጸቢብነት’’ ጥሒሎም ጸበብቲ ኢና ኣይኮናን ዝብል ተዋጠጥ ሒዞም ኣኼባታት የሳልጡ ኣለዉ። እዚ ሓዱሽ እርእስቲ ፀቢብነት ምስቲ ኣብ ውሽጦም ዘሎ ሕዱር ሕማም ”ምጉጅጃልን, ምጥቕቓንን” ተደሚሩ ውጽኢቱ ሕማቕ ከይኸውን ዘተሓሳስብ እዩ። ኣብ ነገርና እዚ ጉዳይ ፀቢብነት ህወሓት እዩ ናብ መሰረታዊ ውዳበታቱ ኣውሪዱዎ እምበር ብኣዴን ’’ትምክሕቲ’’ ይኹን ’’ፀቢብነት’’ ዝብሉ እርእስቲታት ካብ ላዕለዋይ መሪሕነት ናብ ታሕቲ ከምዘይወርድ ገይሮምዎ እዮም። ንምንታይሲ ኣባላቶምን ደገፍቶምን ዘነታርኽን ዝኸፋፍል ነገር ካብ ገንኡ ምእላይ ስለዝተምሃሩ። ግርም ጥበብ!
8/ እንታይ ይገበር?
እቲ ንብኣዴን ጨውዩ ዘሎ ተተካኢ ሓይሊን ግዳማዊያን መሻርኽቱን (ኣብ ዳያስፖራን ዘለዉ ፅንፈኛታትን ኣዘዝቶምን) ካብ ህወሓትን ህዝቢ ትግራይን ብዘይ ኣፈላላይ ዝጽበይዎ ሓደ ጉዳይ ጥራይ እዩ፡ ከምቲ ናይ ቀደም ተኸፋፊልካ ምድኻምን ንጥቕዓት ትምክሕተኛታት ዝተቓላዕኻ ምዃንን። ኣብ ካልኦት ብሄራት ካብ ዘለዎም ንዕቐት ዝብገስ ናይ ህወሓትን ህዝቢ ትግራይን ምድኻም ወይውን ምእላይ ጥራይ ዕላምኦም ንምስኻዕ ወሳኒ ገይሮም ስልዝርድእዎ ንኽልቲኦም ኣዳኺምካን ኣፋቲሕኻን ብቱንን ርእሱ ኣድኒኑ ዝነብር ህዝቢ ምግባርን እዩ ድሌቶም። እዚ ንብኣዴን ጨውዮም ከም መሳርሒ ብምጥቃም ኣብ ልዕሊ ህዝቢ ትግራይን ብዘላቕነት እንትርአ እውን ኣብ ልዕሊ ህዝቦም ቐሊል ዘይበሃል ገበን ፈጺሞም ኣለዉ። እሞ መንግስታዊ ስልጣንን ውድባዊ ነፃነትን ጉልባብ ተጠቒሙ ብኣዴን ዝግበሮ ዘሎ ዘይቅኑዕ ኣካይዳ ሱር ዝሰደደን ዝገደደ ሓደጋ ዘብጽሕን ስለዝኾነ ኣቃሊልካ ክርአ ዘይብሉ ጉዳይ እዩ። ስለዝኾነ ድማ ህወሓት እቶም ዝስዕቡ ክልተ ወሰንቲ ነገራት ክገብር ናይ ግድን ይኸውን፦
8.1/ ኣብዚ እዋን ክግበር ዘለዎ
ሀ) ኣብ ውሽጢ መሪሕነት ህወሓት ዘሎ ቁርቁስን ብብኣዴን ዝተውሃቦ ናይ ”ጸቢብነት” ገዛ ዕዮን ንጎድኒ ኣፅኒሑ ኣብ ዝዓበዩ ሃገራዊን ህዝባዊን ጉዳያት ከትኩር ኣለዎ። ኣብ መሪሕነት ሓጓፍ ምፍጣር ሳዕብየኑ ከቢድ ከምዝኾነ ካብ ናይ 1993 ዓ.ም ትምህርቲ ምውሳድ ይግባእ። እዚ ማለት ግን ድኽመትካን ሽግርካን ደፋፊንካ ምኻድ ንምባል ኣይኮነን። ወይ ድማ ዓቕሚ ዘይብሎምን ጉዕዙያትን ኣባላት መሪሕነት ተሰኪምካ ምቕፃል ማለት ኣይኮነን። ናብዚ ሀዚ ንሪኦ ዘለና ሽግር ኣእቲዮምና ዘለዉ ኣብ መሪሕነት ዙሪያ ዘለዉ ድኽመታት ከምዝኾነ ርዱእ ገይርካ ንሕስያ ዘይብሉ ምግምጋም ክካየድን ለውጢ ክመጽእን ህዝቢ ዝጸበዮ ዘሎ ምዃኑ ክንዝንጋዕ የብሉን። ማእለያ ዘይብሎም ፈላጣትን ውፉያትን ዝወለደ ህዝቢ ብድኹማትን ጉዕዙያትን ክምራሕ የብሉን።
ለ) ናይ ኢህወዴግ ኣባል ውድባት (ኦህዴድን ደህዴንን) ኣብ ጎድንኻ ኣሰሊፍካ ብኣዴን ርስሓቱ ኣራጊፉ ምስ ኢህወዴግ ክቕጽል ጸቕጢ ምግባርን ንቲ ሓይሊ ትምክሕቲ ካፍቲ ኣብ መትከሉ ዘሎ ተቓላሳይ ኣባል ብኣዴን ብወሳናይ መልክዑ ምእላይን ግድን ይኸውን። ኣብዚ ናይ ህዝቢታት ዴሞክራሲያዊ ሓድነት እምበር ዓብላላይነትን መስፋሕፋሓይነትን ከምዘይሰርሕ ብግልጺ ንክሱቆሮም ምግባር የድሊ።
ሐ) እቲ ኣብ ኣምሓራ ክልል ኣብ ልዕሊ ተጋሩ ኣጋጢሙ ዘሎ ኸቢድ ወንጀልን ቕሉዕ ምጥሓስ ሕገ መንግስቲን ሙሉእ ፍትሒ ንኽረክብን ፈጸምቱ ናብ ፍርዲ ክቐርቡን ፌደራል መንግስቲ ብብቕዓት ንኽሰርሕ ኣግባብ ዘለዎ ጸቕጢ ምግባርን ናይ ሕጊ ላዕለዋይነት ምርግጋፅን ህዝቢ ዝጽበዮ ዘሎ ጉዳይ እዩ። ቕድም ኢሉ ብናይ ክልልን ወረዳን መማሓደርቲ ኣብ ሽንፋን ካልኦትን ኣብ ልዕሊ ተጋሩ ዝተፈጸሙ ጥቕዓትን ሕገ መንግስታዊ ጥሕሰትን ናረኣኻ ከምዘይረኣኻ ስለ ዝተሓለፈ ህዝብና ኣብ ዝገደደ ሽግር ወዲቑ። ሀዚ ሓታቲን ተሓታቲን ክህሉ ናይ ግድን ኮይኑ ኣሎ።
መ) እቲ ብትምኽሕተኛታትን ጸረ ህዝቢታትን ኣብ ልዕሊ ተጋሩ ዝወረደ ኣዕናዊ ተግባር ኣብ ካልኦት እውን ዘይወርደሉ ምኽንያት ከምዘየሎ ንኻልኦት ክልላት ዝመርሑ ዘለው ውድባትን ህዝቦምን ኣረዲእኻ ምእንተ ርእሶም ክብሉ ኣብ ጎድኒ ህዝቢ ትግራይን ፍትሒን ጠጠው ክብሉ ኩሉ ፃዕሪታት ምግባር ይግባእ።
ሠ) ኣጋር ውድባት ናብ ኢህወዴግ ብኣባልነት ኣትዮም ፖለቲካዊ ጸዋታ ዘዕምብርሉን ኣብ ሃገራዊ ጉዳያት ሙሉእ ተዋሳእቲ ዝኾኑሉን ዕድል ምፍጣር ረብሓ ኣለዎ። ናይ ካልኦት ክልላት ምጥንካር ንትምክሕተኛታትን መስፋሕፋሕቲን ዝኸውን ቦታ ምስኣን ማለት ከምዝኾነ ምርዳእ የድሊ።
8.2/ ዘላቒ ውሕስና ህዝቢ ትግራይ
እዚ ብጣዕሚ ዘተሓሳስብ ናይ ስትራቴጂ ሕቶ እዩ። ህዝብና ዘላቒ ቁጠባዊን ፖለቲካዊን ውሕስንኡ እስካብ ዘይተረጋገጸ ካብ ውሽጣዊን ግዳማዊን ጥቕዓት ክድሕን ኣይኽእልን። ስለዚህ እቶም ቐንዲ ንጥቕዓት ዘቃልዑና ዘለዉ ውሽጣዊ ድኽመታትና ሱር ነቀል ለውጢ ክነምፅአሎም ምእንታን ክኽፈል ዘለዎ ኩሉ ምኽፋል ግድን እዩ። ብኢንዳስትሪን ዘበናዊ ሕርሻን ዝማዕበለት፣ ድኽነት ብወሳናይ መልክዑ ዝቐነሰት፣ ብትምህርቲን ሙሁርን ዝተሃንፀትን ንሃገር ዝጠቅም ሳይንሳዊ ኣስተዋፅኦ ትገብር ትርጉም ዘለዋ ክልል ኣብ ትፍጠር ኣብ ሃገርና ዝህልወና ናይ ፖለቲካ ምውጋይ ሓይልና ዝለዓለ ይኸውን። ብኻሊእ ኣባህላ መፃኢ ዕድል ህዝብና ብዋናነት ኣብ ውሽጣዊ ዓቕምና ይድረኽ። ብሓጺሩ ትግራይ ናይዛ ሃገር ቁጠባዊ ማእከል ገይርካ ካልኦት ዝደፍሩዋ ዘይኮነስ ዝመንይዋ ክልል ምፍጣር ዘላቒ ውሕስናና ንምርግጋፅ መማረጺ ዘይብሉ ጉዳይ እዩ። እዚ ንምግሃድ ድማ እንተነኣሰ ናይ መፃኢ ሓደ ወለዶ ተሳጊሩ ዝሓስብን ብግብሪ ዝሰርሕን ራኢይ ዘለዎ መሪሕነት የድሊ።
9/ መደምደምታ
መበገሲ እዚ ጽሑፍ ብኣዴን ኣቲዩዎ ዘሎ መገዲ ጥፍኣት ምምልኻትን ክግበር ዘለዎ ነገር ምጥቋምን እዩ። በዙይ ኣጋጣሚ ህወሓት እቲ ጭውይ ብኣዴን ኣብ ዝፈጠረሉ ናይ ጸቢብነትን ካሊእን ጓይላ ብምስዕሳዕ መሠረትን ወዳዓውነትን ኣብ ዘይብሉ ኣርእስቲ ሸንኮለል ከይብልን ኣባሉን ህዝቡን ከየሸቑርርን ይመከር። የግዳስ እቲ ባሃገር ደርጃ ተፈጢሩ ዘሎ ናይ ህዝቢ ሕቶን ብቲ ስርዓት ዘይምርካዕን ግቡእ ምላሽ ምሃብ ከምዘሎ ከይኑ፣ ብሓደ ወገን ኣፍቶም ዝተፈጠሩ ሓደገኛን ተፈታተንቲን ጉዳያትን ብምትኳር ናይ ጽሬት ስራሕቲ ምፍፃም (ኣብ ውሽጡን ኣብ ኢህወዴግን)፣ ንቲ ኣብ ህዝቢ ዝወረደ ግፍዒ ጭቡጥ ፍትሒ ንኽወርድን ተሓተትቲ ንክህሉዉን ምቅላስ፣ ካልኦት ህዝቢታትን ውድባቶምን እውን ጥቕዓት ህዝቢ ትግራይ ጥቕዓቶም ከምዝኾነ ኣረዲእኻ ኣብ ጎድኒ ህዝብና ምስላፍን ኣንፃር ትምክሕተኛታት ጠጠው ክብል ምግባርን፤ ብኻሊእ ወገን ድማ ቐፃልነት ደሕንነት ህዝብና ኣብ ዘውሕሱ ስትራቴጂክ ጉዳያትን ክትኩርን ብግብሪ ክሰርሕን ይግባእ ዝብል ቐንዲ ውራይ እዚ ጽሑፍ እዩ።
ልምዓት፣ፍትሒን ራህዋን ንህዝብና፣ ሰማዒ እዝኒን ተግባርን ንመራሕትና …!
**********


text:
ክርስትያናዊ ህይወትናን ኣገልግሎትናን–ደብተር ኣኼባ ሓምለ 2016
ንመርኣዪ ዚኸውን ኣቀራርባታት
መጽሔት ግምቢ ዘብዐኛን ብሮሹር ብስራት ኣምላኽን ንምብርካት ዚኸውን ሓሳባት። ነቲ ኣብነታት ተጠቒምካ ናይ ገዛእ ርእስኻ ኣቀራርባ ኣዳሉ።
ኣብ ቃል ኣምላኽ ዚርከብ መዛግብቲ
ነቲ ሰማዕ ጸሎት ዝዀነ የሆዋ ወድሶ
ንኣምላኽ ዝኣቶኻዮ መብጽዓ ምእንቲ ኽትሕሉ ኽትጽሊ ዘሎካ ስለምንታይ ኢኻ፧ ብየሆዋ ኸም እትእመን ኣብ ጸሎትካ ኽትገልጽ እትኽእል ብኸመይ ኢኻ፧ (መዝሙር 61-65)
ክርስትያናዊ ህይወት
ቀሊል ናብራ ምንባር ንኣምላኽ ክንውድሶ ይሕግዘና
ናብራኻ ምቕላል እንታይ ክትገብር ይሕግዘካ፧ ንናብራ ህይወት የሱስ ክትቀድሖ እትኽእልከ ብኸመይ ኢኻ፧
ኣብ ቃል ኣምላኽ ዚርከብ መዛግብቲ
ህዝቢ የሆዋ ንናይ ሓቂ ኣምልኾ ቕንኣት ኣለዎም
ካብቲ ዳዊት ዝነበሮ ቕንኣት እንታይ ንምሃር፧ ቅንኣትና እንታይ ክንገብር እዩ ዚድርኸና፧ (መዝሙር 69-72)
ክርስትያናዊ ህይወት
ንሓደ ዓመት ክትፍትኖ ትኽእልዶ፧
እቶም ዚፍትንዎ በረኸት ዘለዎ ዜዕግብ ህይወት ይረኽቡ።
ክርስትያናዊ ህይወት
መደብ ስሩዕ ፈላምነት
ድሩት ግዜ ወይ ዓቕሚ ዘለዎም ገሊኦም ኣሕዋት እውን ስሩዓት ፈለምቲ ኪዀኑ ኸም ዚኽእሉ ምፍላጥካ ኼገርመካ ይኽእል እዩ።
ኣብ ቃል ኣምላኽ ዚርከብ መዛግብቲ
ግብርታት የሆዋ ዘክር
ግብርታት የሆዋ እንታይ የጠቓልል፧ ብዛዕባኡ ምስትንታንና ዚጠቕመናኸ ብኸመይ እዩ፧ (መዝሙር 74-78)
ኣብ ቃል ኣምላኽ ዚርከብ መዛግብቲ
ኣብ ህይወትካ ዝያዳ ኣገዳስነት ዘለዎ መን እዩ፧
ጸሓፊ መዝሙር 83፡ የሆዋ ኣብ ህይወቱ ዝያዳ ኣገዳስነት ከም ዘለዎ ኣርእዩ። ንሕናኸ ነዚ ኸነርኢ እንኽእል ብኸመይ ኢና፧


text:
1ኢየሱስ ነቶም ዓሠርተ ኽልተ ደቀ መዛሙርቱ ጸዊዑ ንርኹሳት መናፍስቲ ኸውፅእዎም ንዝኾነ ደዌን ሕማምን ድማ ኸሕውዩ ሥልጣን ሃቦም። 2ስም ናይቶም ዓሠርተ ኽልተ ሓዋርያት ድማ፦ ቀዳማይ እቲ ጴጥሮስ ዝተብሃለ ስምዖንን እንድርያስ ሓዉን ያዕቆብ ወዲ ዘብዴዎስን ዮሓንስ ሓዉን 3ፊልጶስ በርተሎሜዎስ ቶማስ እቲ ተቐባሊ ቐረጽ ማቴዎስ ያዕቆብ ወዲ እልፍዮስ ታዴዎስ ዝተብሃለ ልብድዮስ 4ስምዖን ቀናኢን እቲ ዘትኃዞ ይሁዳ ኣስቆሮታዊን እዩ። 5- 6ኢየሱስ ነዞም ዓሠርተ ኽልተ ለኣኾም። ከምዙይ ኢሉውን ኣዘዞም፦ ናብተን ከም ኣባጊዕ ዝጠፍኣ ሕዝቢ እስራኤል ደኣ እምበር ናብ ምድሪ ኣሕዛብ ኣይትኺዱ፤ ናብ ከተማ ሳምራውያን ድማ ኣይትእተዉ። 7ኬድኩም ድማ መንግሥተ ሰማያት ቀሪባ እያ› እናበልኩም ስበኹ። 8ሕሙማት ኣሕውዩ፤ ምዉታን ኣተሥኡ፤ ለምጻማት ኣንጽሁ፤ ኣጋንንቲ ኣውፅኡ፤ ብኸምኡ ዝተቐበልኩምዎ ብኸምኡ ሃቡ። 9ኣብ ቅናውትኹም ወርቂ ብሩር ወይ ነሃስ ኣይትኃዙ። 10ከምኡ ኸዓ ስንቂ ንመንገዲ ወይ ክልተ ኽዳን ወይ ኣሣእን ወይ በትሪ ኣይትኃዙ፤ ንሠራሕተኛ ዓስቡ ይግብኦ እዩሞ። 11ኣብ ዝኣተኹምዋ ኸተማ ወይ ዓዲ ኣብኣ እቲ ብቑዕ መን ምዃኑ ጠይቑ፤ ክሳዕ እትወፁ ድማ ኣብኣ ጽንሑ። 12ኣብ ገዛ ኽትኣትዉ እንተለኹም ሰላም በልዎ። 13እቲ ገዛ ነዙይ ዝበቅዕ እንተኾይኑ ሰላምኩም ይኅደሮ፤ ዘይበቅዕ እንተ ኾይኑ ግና ሰላምኩም ናባኻትኩም ይመለስ። 14እንተ ዘይተቐበለኩም ወይ ቃልኩም እንተ ዘይሰምዐኩም ግና ካብታ ገዛ ወይ ከተማ ኽትወፁ እንተለኹም ሓመድ ኣእጋርኩም ንገፉ። 15ብመዓልቲ ፍርዲ ኻብ ነታ ኸተማ እቲኣስ ንምድሪ ሰዶምን ገሞራን ከም ዝቐለለን እማን እብለኩም ኣለኹ። 16 እንሆ ኣነ ኸም ኣባጊዕ ናብ ማእኸል ተዃሉ እሰደኩም ኣለኹ ደጊም ከም ተመን ብልህታት ከም ርግቢ ኸዓ የዋሃት ኩኑ። 17ካብ ክፉኣት ሰባትውን ተጠንቀቑ፤ ንሳቶም ናብ መጋባእያታት ኣኅሊፎም ክህቡኹም ኣብ ኣብያተ ጸሎቶም ድማ ኽገርፉኹም እዮምሞ። 18ንኣኣቶምን ነሕዛብን ምስክር ምእንቲ ክኸውን ብኣይ ምኽንያት ናብ መኳንንትን ናብ ነገሥታትን ክትውሰዱ ኢኹም። 19ኣኅሊፎም ክህቡኹም እንተለዉ በታ ሰዓት እቲኣ እንታይ ከም እትዛረቡ ኽወሃበኩም እዩ እሞ ከመይ ወይ እንታይ ክንዛረብ ኢና ኢልኩም ኣይትጨነቑ። 20መንፈስ ሰማያዊ ኣቦኹም እዩ ብኣኻትኩም ኣቢሉ ዝዛረብ እምበር ንስኻትኩም ኣይኮንኩምን እትዛረቡ። 21ኃው ንኃዉ ኣቦ ንውሉዱ ንሞት ኣኅሊፉ ኽህብ እዩ፤ ውሉድውን ኣብ ልዕሊ ወለዶም ክለዓሉ ክቐትልዎምውን እዮም። 22ስለ ስመይ ከዓ ብዂሉ ሰብ ዝተጸላእኹም ክትኮኑ ኢኹም፤ እቲ ኽሳዕ መወዳእታ ዝዕገሥ ግና ንሱ ኽድኅን እዩ። 23ካብዛ ዓዲ እዚኣ እንተሳጐጉኹም ናብ ካልእ ህደሙ፤ ወዲ ሰብ ክሳዕ ዝመጽእ ከተማታት እስራኤል በጺሕኹም ከም ዘይትውድእወን እማን እብለኩም ኣለኹ። 24ካብ መምህሩ ዝበልጽ ተምሃራይ ካብ ጐይትኡ ዝበልጽ ኣገልጋሊ የለን። 25ተምሃራይ ከም መምህሩ ሓሽከር ከም ጐይታኡ እንተ ኾነ የኣኽሎ እዩ። ንበዓል ገዛ ብኤልዜቡል› ካብ በልዎ ንቤተ ሰቡ ግዳ ኸመይ ብዙኅ ዘይብልዎም። 26 እምበኣር ዘይቕላዕ ኽዱን ዘይፍለጥ ድማ ኅቡእ የለን እሞ ኣይትፍርኅዎም። 27ብጸልማት ዝነገርኩኹም ብብርሃን ተዛረብዎ፤ ኣብ እዝንኹም ሕሹኽ ዝበልኩኹም ከዓ ኣብ ልዕሊ ናሕሲ ዄንኩም ስበኽዎ። 28ነቲ ነፍስን ሥጋን ኣብ ገሃነም ከእቱ ዝከኣሎ ደኣ ፍርኅዎ እምበር ነቶም ንሥጋ ዝቐትሉ ንነፍሲ ግና ክቐትልዋ ዘይከኣሎም ኣይትፍርኅዎም። 29ክልተ ኣዕዋፍዶ ብሳንቲም ይሽየጣ ኣይኮናን? ሓንቲ እኳ ኻብኣተን ብዘይ ፍቓድ ሰማያዊ ኣቦኹም ኣብ ምድሪ ኣይትወድቕን እያ። 30ንስኻትኩም ግና ዂለን ፀጕሪ ርእስኹም እኳ ቝጹራት እየን። 31እምበኣርከስ ንስኻትኩም ካብ ብዙኃት ኣዕዋፍ እምብዛ ትበልጹ ኢኹም እሞ ኣይትፍርኁ። 32 ኣብ ቅድሚ ሰብ ንዝምስክረለይ ኲሉ ኣነ ኸዓ ኣብ ቅድሚ እቲ ኣብ ሰማያት ዘሎ ኣቦይ ክምስክረሉ እየ። 33ኣብ ቅድሚ ሰብ ንዝኸሓደኒ ግና ኣነውን ኣብ ቅድሚ እቲ ሰማያዊ ኣቦይ ክኽሕዶ እየ። 34 ኣነ ናብ ምድሪ ሰላም ከውርድ ዝመጻእኹ ኣይምሰልኩም፤ ሰይፊ እምበር ሰላም ከውርድ ኣይመጻእኹን። 35ወዲ ክኻብ ኣቦኡ ጓል ካብ እኖኣ መርዓት ካብ ሓማታ ኽፈላሊ እየ ዝመጻእኹ። 36ንሰብ ጸላእቱ ቤተ ሰቡ ክኾኑ እዮም። 37እቲ ነቦኡ ወይ ንኖኡ ካባይ ኣብሊጹ ዝፈቱ ንኣይ ዝግባእ ኣይኮነን። ንወዱ ወይ ንጓሉ ኻባይ ኣብሊጹ ዝፈቱውን ንኣይ ዝግባእ ኣይኮነን። 38እቲ መስቀሉ ፆይሩ ደድኅረይ ዘይኽተል ንኣይ ዝግባእ ኣይኮነን። 39ንሕይወቱ ዝረኽባ ኸጥፍኣ እዩ፤ ንሕይወቱ ምእንታይ ዘጥፍኣ ግና ኽረኽባ እዩ። 40 ንኣኻትኩም ዝቕበል ንኣይ ይቕበል፤ ንኣይ ዝቕበል ድማ ነቲ ዝለኣኸኒ ይቕበል። 41ንነቢይ ብስም ነቢይ ዝቕበል ዓስቢ ነቢይ ይረክብ፤ ንጻድቕ ብስም ጻድቕ ዝቕበልውን ዓስቢ ጻድቕ ይረክብ። 42ካብዞም ኣናእሽተይ ንሓደ እኳ ብስም ደቀ መዝሙረይ ጽዋዕ ዝሑል ማይ ዘስቲ ዓስቡ ኸቶ ኸም ዘይስእን እማን እብለኩም ኣለኹ።
Copyright
Learn More


text:
1ፆሲ ማሊሢና ዬሱስ ኪሪስቶሴ ማዾም ዳኪንቴያ ማዔ፥ ጳውሎሴፓ ዬሱስ ኪሪስቶሴ ዛሎና ጉሙርቂንታያ ማዔ፥ ዔፕሶኔይዳ ዓኣ ፆሲም ዱማዼዞንሢም፤ 2ኑ ዓዳሢ ኑኡኮ ፆዛሢና ኑ ጎዳ ዬሱስ ኪሪስቶሴኮ ኮሹሞ ዒንጊጾና ዎዞና ዒንሢም ማዖም። 3ጫሪንጮይዳ ዓያኖ ዓንጆ ዒንጊሢና ኪሪስቶሴ ዛሎና ኑና ዓንጄ፥ ኑ ጎዳ ዬሱስ ኪሪስቶሴኮ ዓዶ ማዔ፥ ፆዛሢ ጋላቲንቶንጎ። 4ፆሲም ኑ ዱማዼያ ሃሣ ቦሂሳ ባኣዚ ባኣያ ማዒ ዒዛ ቤርታ ኑ ጴዻንዳጉዲ፥ ዓጫ ማዢንቱዋንቴ ኪሪስቶሴ ዛሎና ኑና ዒ ዶኦሬኔ። 5ፆሲኮ ናሹሞና ዒዛኮ ኮሺ ማሊሢ ማዔም ዬሱስ ኪሪስቶሴ ዛሎና ዒዛኮ ኑ ናይ ማዓንዳጉዲ ቤርታዺ ዒ ማሌኔ። 6ዬያ ዒ ማዼሢ ፔኤኮ ዒ ናሽካ ናዓሢ ዛሎና ጉሪ ኑም ዒንጊንቴ፥ ቦንቺንቴ ዒንጊጻ ጋላቲንታንዳጉዲኬ። 7ፆዛሢኮ ኮሹሞ ዒንጊፆ ሚርጉማፓ ዔቄያና ዒዛኮ ናዓሢ ሱጉፆና ኑ ጎማፓ ጌኤሽኪ፥ ጎሜፓ ማኣሪንቲሢያ ኑ ዴንቄኔ። 8ፆሲ ፔኤኮ ኮሹሞ ዒንጊፆ ፔ ዔራቶና ፔ ማሊፆ ዳልጉሞና ሚርጊሺ ኑም ዒንጌኔ። 9ሓሣ ዒዚ ፔ ኮሹሞና ኪሪስቶሴ ዛሎና ቤርታዺ ዒ ማሌ ጎይፆና ዒዛኮ ኮዦ ማሊፆኮ ዓኣሺንቴ ባኮ ኑና ዔርዜኔ። 10ፆሲ ማሊጻ ማዾይዳ ፔኤቃንዳሢ፡- ጫሪንጮና ሳዖናይዳ ዓኣ ባካ ቢያ ፔቱሞና ኪሪስቶሴ ቢታንቶ ዴማ ማዓኣናኬ። 11ቢያ ባኮ ፔ ማሊፆና ማዻ፥ ፆዛሢ ማሊፆ ጎይጾ ዒዛ ማሊፆ ጋራ ኑ ማዔሢሮ ሃሢ ኪሪስቶሴ ዛሎና ኑ ዶኦሪንቴኔ። 12ዬይ ያዺ ማዔሢ፡- ቤርታዺ ኪሪስቶሴይዳ ሃጊ ማዓንዳ ዎዛ ኑ ጌሤ ጎይጾና ኑ ዛሎና ፆሲም ቦንቾና ጋላታና ማዓንዳጉዲኬ። 13ዒንሢያ ዒንሢኮ ዻቂንቶ ኮዦ ሃይሶ ማዔ፥ ጎኑሞ ቃኣሎ ዋይዜ ዎዶና ኪሪስቶሴ ዒንሢ ጉሙርቄኔ፤ ዒዚያ ዒንሢም ዒንጋኒ ሃጊ ማዓንዳ ዎዛ ማሂ ጌሤ፥ ዓያኖ ዒንሢም ዒንጊጾና ዒንሢኮ ዒዛሮ ማዒጻ ዔርቴኔ። 14ፆሲ ቦንቺንቲ ጋላቲንታንዳጉዲ ዒዚ ፔም ማዔዞንሢ ጎሜ ዓይሉሞይዳፓ ኬሲ ዔካንዳያ ሄላንዳኣና ዓያኖ ጌኤዣ ኑም ጊኢጊሾና ባኮ ዔኪሳኒ ዓይሢ ማሂ ዒንጎናያኬ። 15ዬያሮ ጎዳ ዬሱስ ኪሪስቶሴና ዓኣ ዒንሢኮ ጉሙርቂጾና ፆሲም ዱማዼዞንሢ ቢያ ዒንሢ ናሽካ ናሹሞና ታ ዋይዚ፥ 16ታኣኒ ሺኢቃ ዎዶና ቢያ ዒንሢም ማሊ ማሊ ዒንሢ ዛሎሮ ፆሲ ጋላቲፆ ሃሺባኣሴ። 17ቦንቾ ኮይሳ፥ ኑ ጎዳሢ ዬሱስ ኪሪስቶሴኮ ዓዶ ማዔ፥ ፆዛሢ ኮሺ ዒንሢ ዔራንዳጉዲ ዔራቶና ዓኣሺንቴ ባኣዚ ዔርዛያ ማዔ፥ ዓያና ዒንሢም ዒንጊንታንዳጉዲ ታ ሺኢቃኔ። 18ዎዚ ጉዴ ሃጊ ማዓንዳ ዎዛም ዒንሢ ዔኤሊንቴቴያ ሃሣ ጌኤዦ ዓሳ ዔካንዳ ቦንቺንቴ ባካ ዎዚጉዲ ዺቤቴያ ዒንሢ ዔራኒ ዒና ዒንሢኮ ቡሊንታንዳጉዲ ጌዒ ታ ሺኢቃኔ። 19ዬያጉዲ ሃሣ ኑና ኪሪስቶሴ ጉሙርቃዞንሢም ጊኢጊንቴ ዎልቃ ዎዚጉዲ ዶዲ ማዔቴያ ዒንሢ ዔራንዳጉዲ ታ ሺኢቃኔ፤ ዬያ ኑ ጊዳ ማዻ ፑኡፖ ዎልቆ፥ 20ፆሲ፥ ዓዳሢ፡ ኪሪስቶሴ ሓይባፓ ዔቂሶና ጫሪንጮይዳ ፔኤኮ ሚዛቆ ዛላ ዴይሢጾና ኪሪስቶሴ ዛሎና ዻዌኔ። 21ዒዚ ኪሪስቶሴ ጫሪንጫ፥ ፔኤኮ ሚዛቆ ዛላ ዴይሤሢ ዓይጎ ካኣታቶና ቢታንቶናኮ ዎልቁሞና ጎዳቱሞናኮዋ ዑጻሲኬ፤ ዬያጉዲ ሃያ ዓጫ ሌሊቱዋንቴ ሃጊ ሙካንዳ ዎዶይዳኣ ሱንሢፓ ቢያ ዑሣ ዓኣዼ ቦንቺንታ ሱንሢ ዒዛም ጌሢኬ። 22ቢያ ባኣዚ ዒዛ ቢታንቶኮ ዴማ ማዓንዳጉዲ ማሄኔ፤ ሺኢጲፆ ማኣሮ ዓሶና ቢያ ባኣዚኮዋ ዑጻ ማሂ፥ ዶኦሪ ጌሤኔ። 23ሺኢጲፆ ማኣሮ ዓሳ ዒዛ ዑጾ ኩሙሢ ማሃያ ማዓዛ፥ ቢያ ባካ ዒዛና ኩሙሢ ማዓኔ።
Copyright
Learn More


text:
ምዕራፍ 72
የሱስ ን70 ደቀ መዛሙርቱ ኺሰብኩ ለኣኾም
የሱስ 70 ደቀ መዛሙርቲ ሓርዩ ኺሰብኩ ለኣኾም
እዋኑ ዳሕረዋይ ክፋል 32 ድ.ክ. እዩ ነይሩ፣ የሱስ ካብ ዚጥመቕ ከኣ ሰለስተ ዓመት ገይሩ ነበረ። ኣቐድም ኣቢሎም ንሱን ደቀ መዛሙርቱን ኣብ የሩሳሌም በዓል ዳስ ኣብዒሎም ነበሩ። ገና ኻብቲ ኸባቢ ብዙሕ ኣይረሓቑን ነይሮም ኪዀኑ ኣለዎም። (ሉቃስ 10:38፣ ዮሃንስ 11:1) እተን ድሕርዚ ኣብ ኣገልግሎቱ ዘሕለፈን ዝተረፋ ሽዱሽተ ወርሒ፡ ኣብ ይሁዳ ወይ ኣብቲ ስግር ፈለግ ዮርዳኖስ ዘሎ ኣውራጃ ጴርያ እዩ ኣሕሊፍወን። እቲ ቦታታት እቲ እውን ኪስበኸሉ የድሊ ነበረ።
ኣቐዲሙ፡ ድሕሪ ፋስጋ 30 ድ.ክ.፡ የሱስ ኣብ ይሁዳ ሰቢኹን ብሰማርያ ሓሊፉን ነይሩ እዩ። ኣብ ፋስጋ 31 ድ.ክ. ድማ ኣይሁድ ኪቐትልዎ ደልዮም ነይሮም እዮም። ኣብቲ ድሕሪኡ ዝነበረ ሓደ ዓመትን መንፈቕን፡ የሱስ ብቐንዱ ኣብቲ ብሰሜን ዝነበረ ገሊላ ጥራይ እዩ ምሂሩ። ኣብቲ ግዜ እቲ፡ ብዙሓት ሰዓብቱ ዀኑ። ኣብ ገሊላ ድማ የሱስ ንሃዋርያቱ ኣሰልጢኑ፡ “‘መንግስተ ሰማያት ቀሪባ ኣላ’ እናበልኩም ስበኹ” ዚብል መምርሒ ሂቡ ለኣኾም። (ማቴዎስ 10:5-7) ኣብ ዳሕረዋይ ክፋል 32 ድ.ክ. ድማ፡ ኣብ ይሁዳ ወፈራ ስብከት ወደበ።
የሱስ ነዚ ወፈራ እዚ ንምጅማር፡ 70 ደቀ መዛሙርቲ ሓርዩ በብኽልተ ገይሩ ለኣኾም። ስለዚ፡ ኣብቲ “እቲ እኽልስ ብዙሕ እዩ፣ ዓየይቲ ግና ሒደት እዮም” እተባህለሉ ኽሊ ዜገልግሉ 35 ጽምዲ ሰበኽቲ መንግስቲ ኣምላኽ ነበሩ። (ሉቃስ 10:2) ናብቲ የሱስ ዚኸዶ ቦታ ድማ፡ ቀቅድሚኡ ለኣኾም። እቶም 70 ኸኣ፡ ሕሙማት ኬሕውዩ፡ እቲ የሱስ ዚሰብኮ መልእኽቲ እውን ኪዝርግሑ ነበሮም።
እቶም ደቀ መዛሙርቲ ናብ ምኵራባት ኪኸዱ ኣይኰነን ተነጊርዎም። የግዳስ፡ ናብ ኣባይቲ ሰባት ኪኸዱ እዩ ተነጊርዎም። የሱስ ከኣ፡ “ኣብ እትኣትውዋ ቤት፡ ቅድም፡ ‘ነዛ ቤት እዚኣ ሰላም ይኹን’ በሉ። ኣብኣ ፈታው ሰላም እንተሎ፡ ሰላምኩም ኣብኡ ኺሓድር እዩ” ኢሉ መምርሒ ሃቦም። መልእኽቶምከ እንታይ እዩ ነይሩ፧ የሱስ፡ “‘መንግስቲ ኣምላኽ ናባኻትኩም ቀሪባ ኣላ’ . . . በልዎም” በሎም።—ሉቃስ 10:5-9።
እቲ የሱስ ነቶም 70 ዝሃቦም መምርሒ ምስቲ ቕድሚኡ ዓመት ይገብር ነቶም 12 ሃዋርያት ዝሃቦም መምርሒ ተመሳሳሊ እዩ። ጽቡቕ ገይሮም ዚቕበልዎም ኵሎም ዘይምዃኖም ኣጠንቀቖም። እቲ ጻዕሮም ግና፡ የሱስ ቍሩብ ጸኒሑ ናብቲ ቦታ ምስ ከደ፡ ብዙሓት ተቐበልቲ ዝዀኑ ሰባት ንጐይታ ተሃንጥዮም ኪቕበልዎን ካብኡ ኺምሃሩን ዜዳልዎም እዩ ነይሩ።
እቶም 35 ጽምዲ ሰበኽቲ መንግስቲ ኣምላኽ፡ ነዊሕ ከይጸንሑ ናብ የሱስ ተመልሱ። ተሓጒሶም ከኣ፡ “ጐይታይ፡ ኣጋንንቲ እኳ ብስምካ ተገዚኦምልና” በልዎ። እዚ ጽቡቕ ጸብጻብ እዚ ንየሱስ ስለ ዘሐጐሶ፡ “ሰይጣን ድሮ ኸም በርቂ ኻብ ሰማይ ወዲቑ ርእየዮ። እንሆ፡ ተመንን ዕንቅርቢትን ክትረግጹ፡ ኣብ ልዕሊ ዅሉ ሓይሊ ጸላኢ ኽትስልጥኑ ስልጣን ሂበኩም ኣለኹ” በለ።—ሉቃስ 10:17-19።
በዚ ኸምዚ፡ የሱስ ንሰዓብቱ፡ ኣብ ልዕሊ ጐዳእቲ ነገራት ከም ዚዕወቱ፡ ብምሳልያዊ ኣዘራርባ ተመንን ዕንቅርቢትን ኪረግጹ ምዃኖም ኣረጋገጸሎም። ብዘይካዚ፡ ኣብ መጻኢ ሰይጣን ካብ ሰማይ ከም ዚወድቕ ርግጸኛታት ኪዀኑ ይኽእሉ እዮም። ኣብ ርእሲ እዚ ድማ፡ የሱስ ነቶም 70 ውዒሉ ሓዲሩ ብሓቂ ኣገዳሲ ዝዀነ ነገር እንታይ ምዃኑ ኼረድኦም ከሎ፡ “ስምኩም ኣብ ሰማያት ስለ እተጻሕፈ ደኣ ተሓጐሱ እምበር፡ መናፍስቲ ስለ እተገዝኡልኩም፡ በዚ ኣይትተሓጐሱ” በሎም።—ሉቃስ 10:20።
ኣምላኽ ነቶም ትሑታት ኣገልገልቲ ሓይሊ ኺገብሩ ስለ እተጠቕመሎም፡ የሱስ ባህ በሎ፡ ንኣቦኡ ኸኣ ብግህዶ ወደሶ። ናብ ደቀ መዛሙርቱ ግልጽ ኢሉ ኸኣ፡ “ነዚ እትርእይዎ ዘለኹም ዚርእያ ኣዒንቲ ሕጉሳት እየን። ብዙሓት ነብያትን ነገስታትን ነዚ እትርእይዎ ዘለኹም ኪርእዩ ተመንዮምሲ ኣይረኣይዎን፣ ነዚ እትሰምዕዎ ዘለኹም ከኣ ኪሰምዑ ተመንዮም እውን ኣይሰምዕዎን፡ እብለኩም ኣለኹ” በሎም።—ሉቃስ 10:23, 24።
ብዝያዳ ፍለጥ
መንግስቲ ኣምላኽ ንየሱስ ኣገዳሲት ዝዀነት ስለምንታይ እያ፧
የሱስ ካብ ካልእ ርእሰ ነገራት ንላዕሊ ብዛዕባ መንግስቲ ኣምላኽ እንተ ተዛረበ ኣየገርምን እዩ።


text:
ንቕሑ! ሕዳር 2014
መፍትሕ ዜሐጕስ ህይወት
መጽሓፍ ቅዱስ፡ ዜሐጕስ ህይወት ንኽትነብር ኪሕግዘካ ዚኽእል ግብራዊ ምኽሪ ዝሓዘ እዩ። ኣብ መጽሓፍ ቅዱስ ዚርከብ ጥበብ ዜተኣማምን ምዃኑ ዜርኢ ኣርባዕተ ኣብነት ርአ።
ካብ ከባቢ ዓለም
ተወሳኺ ዛዕባ፦ ንጫካ ኤኳዶር ንምዕቃብ እተገብረ ግናኸ እተጠንጠነ መደብ፡ ኤች.ኣይ.ቪ. ቫይረስ ዘለዎ ደም ንምፍላጥ ዜጋጥም ጸገም፡ ኣብ ኣውስትራልያ እንስሳ ዘቤት ንምውናን ዚግበር ቃልሲ።
መፍትሕ ዜሐጕስ ህይወት
እቲ ኣብ መጽሓፍ ቅዱስ ዚርከብ ጥበብ፡ ዜሐጕስ ህይወት ንኺህልወካ ኺሕግዘካ ይኽእል ድዩ፧ እዛ ዓንቀጽ እዚኣ፡ ኣዝዩ ጠቓሚ ዝዀነ ኣርባዕተ ስርዓታት መጽሓፍ ቅዱስ ትምርምር።
መትረባት ማይ ሮሜ—ዜደንቕ ምህንድስና
ጥንታውያን ሮማውያን፡ መትረብ ማይ ዝሃነጹ ስለምንታይ እዮም፧ ኣብቲ መትረባት ማይ ኣዝዩ ዜደንቕ ምህንስድና እተንጸባረቐኸ ብኸመይ እዩ፧
ውሉድካ ኺሕሱ ኸሎ
ውሉድካ እንተ ሓስዩ፡ እንታይ ክትገብር ኣሎካ፧ እዛ ዓንቀጽ እዚኣ፡ ንውሉድካ ብዛዕባ ኣገዳስነት ሓቀኛነት ንኽትምህሮ ኪሕግዘካ ዚኽእል ኣብ መጽሓፍ ቅዱስ እተመስረተ ምኽሪ ትህብ።
ኣብ ዜድልየኒ እዋን፡ ተስፋ ረኺበ
ሚክሎሽ ሌክስ ወዲ 20 ዓመት ከሎ ብሰንኪ ዜሕዝን ሓደጋ ለመሰ። መጽሓፍ ቅዱስ፡ ብዛዕባ መጻኢ ናይ ሓቂ ተስፋ ንኺረክብ ዝሓገዞ ብኸመይ እዩ፧
ንጽህና
ነቲ ኣብ መጽሓፍ ቅዱስ ዚርከብ ንሚልዮናት ሰባት ንጹህን ጥዑይን ህይወት ንኺመርሑ ዝሓገዞም ሚዛናዊ ምኽሪ እስከ መርምሮ።
“ዘየወላውልን ሓያልን ምልክት”
ኣብ ከተማ ሂሮሺማ፡ ጃፓን፡ ዚርከብ ህንጻ፡ ካብ 1945 ጀሚሩ ከምቲ ዘለዎ ብፍርስራሱ እተሓድገ ስለምንታይ እዩ፧ ብዛዕባ እዚ ፍሉይ ህንጻ እዝን ምስቲ መጽሓፍ ቅዱስ ብዛዕባ መጻኢ ዚህቦ ተስፋ ብኸመይ ከም ዚተሓሓዝን ኣንብብ።


text:
ሰላምን ልምዓትን ሃገርና ንምሕላው ክንሰርሕ ይግባእ ተባሂሉ…
መቐለ ጥሪ 03//2009(ድወት) ዘላቒ ሰላምን ልምዓትን እዛ ሃገር ቐፃልነት ክህልዎ ኹሉ ብፅሒቱ ክፍፅም ጉባኤ ትካላት ሃይማኖት ኢትዮጵያ ፀዊዑ።
እቲ ጉባኤ “ንዘላቒ ሰላምን ልምዓትን ሃገርና ብሓባር ክንሰርሕ ኢና” ብዝብል መሪሕ ሓሳብ ኣብዘዳለዎ መድረኽ ዘተ መራሕቲ ሃይማኖት ሓዊሱ ምስ ዝምልከቶም ኣካላት ዘትዩ።
ዋና ፀሓፊ ጉባኤ ትካላት ሃይማኖት ኢትዮጵያ መጋቢ ዘሪሁን ደጉ ኣብቲ መድረኽ ዘተ ከምዝበልዎ ኣብዛ ሃገር ዘላቒ ሰላም ክዓስል መራሕቲ ሃይማኖት ዝገብርዎም ስራሕቲ ምምሃር ምስትምሃር ክቕፅሉ እዮም።
ቅድም ክብል ኣብ ገለ ኸባብታት ሃገርና ተፈጢሩ ዝነበረ ዘይምርድዳእን ናዕብን ንብረት ክዓኑን ህይወት ክጠፍእን ምኽንያት ከምዝኾነ ብምግላፅ እቲ ፀገም ዳግም ከይፍጠር ምቅላስ ሓላፍነት ኹሉ ብምዃኑ እቲ ጉባኤ ኣፍሊጡ።
ፀገማት ብሰላማዊ መንገዲ ምፍታሕን ብዘተ ዝኣምን ማሕበረሰብ ምህናፅን ኣድላይ እዩ ዝበሉ መጋቢ ዘሪሁን ኣብ ሃገርና ዘሎ ሰላምን ልምዓትን ቐፃልነት ክህልዎ መንግስቲ ህዝብን ትካላት ሃይማኖትን ብሓባር ከምዝሰርሑ ኣመልኪቶም።
ብፍላይ ድማ መናእሰይ ንሰላምን ልምዓትን ሃገሮም ኣበርቲዖም ክሰርሑ ፀዊዖም።
ኣብቲ መድረኽ ዘተ ዝተረኸቡ ሚኒስትር ጉዳያት ኣርባሕቲ እንስሳን ፌደራልን ኣይተ ካሳ ተኽለብርሃን ብወገኖም መንግስቲ ሕቶ ህዝቢ ንምምላስ ዝጀመሮ ጉዕዞ ለውጢ ተጠናኺሩ ከምዝቐፀለ ብምግላፅ ትካላት ሃይማኖት’ውን ቅድም ክብል ዝነበሮም ግደ ተጠናኺሩ ክቕፅል ሓቲቶም።
እቲ ጉባኤ ሎመዓንቲ’ውን ቐፂሉ ዝውዕል ኾይኑ ኣብ ዙርያ መንቀልታት ጐንፂ መንገድታት ሰላማዊ ኣተኣላልያ ጐንፅን ተዛመድቲ ጉዳያትን ብምዝታይ ቐፀልቲ ኣንፈት ትኹረት ዝምልከት ኣብ ምርድዳእ ክበፅሕ ትፅቢት ይግበር።


text:
Erena on Facebook
ፕረዚደንት ደቡብ ሱዳን ኣብ ግብጺ ወግዓዊ ናይ ስራሕ ምብጻሕ የካይድ
Radio Erena: 11 January 2016
ፕረዚደንት ደቡብ ሱዳን ሳልቫ ኪር ሚያርዲት፣ ኣብ ግብጺ ወግዓዊ ናይ ስራሕ ምብጻሕ ንምፍጻም ብሰኑይ 9 ጥሪ ናብ ካይሮ ከምዝኣተወ ማዕከናት ዜና ግብጺ ሓቢረን።
ግብጺ ከም መቀጸልታ ናይቲ ምስ ጉዳይ ናይል ዝተኣሳሰራ ሃገራት እተካይዶ ዘላ ጽዑቕ ዲፕሎማስያዊ ዘተ፣ ፕረዚደንት ኣል ሲሲ፣ ንፕረዚደንት ደቡብ ሱዳን ሳልቫ ኪር ሚያርዲት ናብ ካይሮ ከምዝዓደሞ ተንተንቲ ይገልጹ።
ክልቲኦም መራሕቲ ዘካየድዎ ዘተ፣ ኣብ ጉዳይ ናይሊ ዘተኮረ ኮይኑ፣ ኣብ መንጎ ክልትኤን ሃገራት ክህሉ ብዛዕባ ዝክእል ምትሕግጋዝን ንግዳዊ ልውውጥን'ውን ተዘራሪቦም።
ፕረዚደንት ኣልሲሲ፣ ኣብ 18 ታሕሳስ 2016 ናብ ኡጋንዳ ወግዓዊ ናይ ስራሕ ምብጻሕ ብምፍጻም ምስ ፕረዚደንት ዩዌሪ ሙሴቬኒ ኣብ ተመሳሳሊ ጉዳያት ከምእተዘራረበ ይዝከር።
ልኡኽ ንጉስ ስዑዲ ዓረብ፣ ኣብ 17 ታሕሳስ 2016 ናብቲ ኢትዮጵያ እትሃንጾ ዘላ ዲጋ ድሕሪ ምብጽሑ፣ ግብጺ ከም ግብረ መልሲ ምስ ኩለን'ተን ተን ምስ ኢትዮጵያ ምትእስሳር ዘለወን ሃገራት ጽዑቕ ርክብ ተካይድ ኣላ።
ፕረዚደንት ጅቡቲ እስማዒል ዑመር ጉለ'ውን ብ26 ታሕሳስ 2016 ኣብ ካይሮ ምብጻሕ ከምዝፈጸመ ኣይርሳዕን።
ኣብ መንጎ ግብጽን ስዑዲ ዓረብን ብጉዳይ ሶርያ ድሕሪ ዝተኸስተ ምስሕሓብ፣ ስዑዲ ዓረብ ናብ ግብጺ እትልኮ ዝነበረት ነዳዲ ደው ኣቢላቶ ጥራይ ዘይኮነ፣ ናብታ ምስ ግብጺ ብጉዳይ ኣጠቓቕማ ናይል እትሰሓሓብ ዘላ ኢትዮጵያ ኣተኩራ ትርከብ።
ቀዳማይ ሚኒስተር ኢትዮጵያ ኣቶ ሃይለማርያም ደሳለኝ፣ ንጉስ ሳልማን ብዝገበረሉ ዕድመ መሰረት፣ ኣብ መወዳእታ ወርሒ ሕዳር ናይ 2016 ናብ ሪያድ ድሕሪ ምብጽሑ፣ ፕረዚደንት ኣልሲሲ ድማ ከም ግብ መልሲ ኣብ ሰሙኑ ንፕረዚደንት ኢሳይያስ ኣፈወርቂ ናብ ካይሮ ከምዝዓደሞ'ውን ይዝከር።
ፕረዚደንት ግብጺ፣ ድሕሪ'ዚ ናይ ስዑዲን ኢትዮጵያን ሓድሽ ርክብ፣ ኣብ ውሽጢ ሓደ ወርሒ ምስ ኢትዮጵያ ምትእስሳር ዘለዎም ኣርባዕተ መራሕቲ ሃገራት ተራኺቡ ኣሎ።
=================


text:
ርእይቶ መጽሓፍ ቅዱስ
ምስልታት
ብሚልዮናት ዚቝጸሩ ቕኑዓት ሰባት፡ ኣብ ኣምልኾኦም ምስልታት ይጥቀሙ እዮም። መጽሓፍ ቅዱስ ግና ነዚ ተግባር እዚ ይድግፎ ድዩ፧ ንኣምላኽከ የሐጕሶ ድዩ፧
ብግዜ መጽሓፍ ቅዱስ ዝነበሩ እሙናት ኣይሁድ፡ ኣብ ኣምልኾኦም ምስልታት ይጥቀሙ ነይሮም ድዮም፧
“ኣብ ላዕሊ ኣብ ሰማይ ካብ ዘለዉ፡ ኣብ ታሕቲ ኣብ ምድሪ ኻብ ዘለዉ፡ ኣብ ማይ ከኣ ኣብ ትሕቲ ምድሪ ኻብ ዘለዉ፡ ምስልን ስእሊ ዘበለን ንኣኻ ኣይትግበር። ኣይትስገደሎምን ኣይተገልግሎምን ድማ።”—ዘጸኣት 20:4, 5።
ኣብቲ ብልምዲ ብሉይ ኪዳን ዚብሃል ቅዱሳት ጽሑፋት እብራይስጢ፡ ምስልታት ኣብ ኣምልኾ ምጥቃም ብተደጋጋሚ ተዀኒኑ ኣሎ
ሰባት እንታይ ይብሉ፧
ኒው ካቶሊክ ኢንሳይክሎፔድያ ኸም ዝገለጾ፡ ኣይሁድ ምስ ኣምልኾኦም ዚተሓሓዝ ብዙሕ ምስልታት ነበሮም፣ “ነዚ ምስልታት እዚ ኸኣ የኽብርዎን ከም ቅዱስ ገይሮም ይርእይዎን ኣብ ኣምልኾኦም ይጥቀሙሉን ነበሩ።” እቲ ኢንሳይክሎፔድያ ኸም ኣብነት ገይሩ ዚጠቕሶ፡ ነቲ ንቤት መቕደስ የሩሳሌም ኣማዕሪግዎ ዝነበረ ቕርጺ ፍረታትን ዕምባባታትን እንስሳታትን እዩ።—1 ነገስት 6:18፣ 7:36።
ክትፈልጦ ዘሎካ፦
ካብቲ ኒው ካቶሊክ ኢንሳይክሎፔድያ ዚገልጾ ብእተፈልየ መገዲ፡ እሙናት ኣይሁድ ነቲ ኣብ ቤተ መቕደስ ዝነበረ ቕርጽታት ወይ ንዝዀነ ይኹን ምስልታት ኣብ ኣምልኾኦም ኣይጥቀሙን እዮም ነይሮም። ከመይሲ፡ ኣብ መጽሓፍ ቅዱስ፡ እሙናት እስራኤላውያን ኣብ ኣምልኾኦም ምስሊ ይጥቀሙ ኸም ዝነበሩ ዚሕብር ሓሳብ ፈጺምና ኣይንረክብን ኢና።
መጽሓፍ ቅዱስ እንታይ ይብል፧
ኣምላኽ ብነብዪ ኢሳይያስ ኣቢሉ፡ “ክብረተይ . . . ንኻልእ፡ ምስጋናይውን ንጽሩብ ምስልታት ኣይህብን እየ” በለ።—ኢሳይያስ 42:8።
ቀዳሞት ክርስትያናት ኣብ ኣምልኾኦም ምስልታት ይጥቀሙ ነይሮም ድዮም፧
‘ቤተ መቕደስ ኣምላኽ ምስ ጣኦታት እንታይ ስምምዕ ኣለዎ፧ “ርኹስ ኣይትተንክዩ።”’—2 ቈረንቶስ 6:16, 17።
“ቀዳሞት ክርስትያናት ኣብ ኣብያተ ክርስትያኖም ምስልታት ኬቐምጡ፡ ፈጺሞም ዘይሓስብዎ ነገር እዩ ነይሩ፣ ኣብቲ ምስልታት ምስጋድ ወይ ኣብ ቅድሚኡ ደው ኢልካ ምጽላይ፡ ከም ኣምልኾ ጣኦት ገይሮም እዮም ዚርእይዎ ነይሮም።”—ሂስትሪ ኦቭ ዘ ክርስቺያን ቸርች
ሰባት እንታይ ይብሉ፧
ኒው ካቶሊክ ኢንሳይክሎፔድያ ኸምዚ በለ፦ “ቀዳሞት ክርስትያናት ኣብ ኣምልኾኦም ምስልታት ይጥቀሙ ኸም ዝነበሩ፡ ሕጂ ኣሉ ኽንብሎ ዘይንኽእል ነገር እዩ። እቲ ኣብ ትሕቲ መሬት ዝነበረ መካነ መቓብር ጥንታውያን ክርስትያናት (ካታኮምብ)፡ እቶም ቀዳሞት ክርስትያናት ምስልታት ይጥቀሙ ኸም ዝነበሩ ዚሕብር ነገራት ዝሓዘ እዩ። . . . ኣብዚ ቕዱስ ቦታ ኣምልኾን መካነ መቓብርን ዝዀነ ቦታ እዚ፡ ምስልታት እቶም ኣብ ኣፈ ታሪኽ ጥራይ እንፈልጦም ሰባት እውን ተሳኢሉ ይርከብ እዩ።” *
ክትፈልጦ ዘሎካ፦
ኣብቲ ካታኮምብ ዚብሃል ከም መካነ መቓብር ኰይኑ እውን ዜገልግል ዝነበረ ናይ ትሕቲ መሬት መተሓላለፊ፡ ነዊሕ ዝዕድሚኡ ምስልታት ተረኺቡ እዩ፣ ኣብ ሳልሳይ ዘመን እተሰርሐ ድማ እዩ ነይሩ። እዚ ኸኣ ድሕሪ ሞት የሱስ ኣስታት 200 ዓመት ጸኒሑ ማለት እዩ። ስለዚ፡ እቲ ኒው ካቶሊክ ኢንሳይክሎፔድያ፡ ‘ኣምልኾ ቐዳሞት ክርስትያናት’ ኢሉ ዝጸውዖ ክርስትና፡ ብሓቂ ቐዳማይ ኣይኰነን፣ ናይ ብሓቂ ቀዳማይ ክርስትና፡ እቶም ኣብ ቀዳማይ ዘመን ዝነበሩ ደቀ መዛሙርቲ ዚስዕብዎ ዝነበሩ ነገራትን ኣብቲ ብልምዲ ሓድሽ ኪዳን ተባሂሉ ዚጽዋዕ ናይ ክርስትያን ቅዱሳት ጽሑፋት ግሪኽኛ ተገሊጹ ዘሎ ሓሳባትን እዩ። እቲ ምስልታት ኣብቲ ካታኮምብ ኪርከብ ዝኸኣለ፡ ክርስትያናት ከም ዝዀኑ ዚገልጹ ኣብ ሳልሳይ ዘመን ዝነበሩ ሰባት፡ ምስልታት ኣብ ኣምልኾ ናይ ምጥቃም ኣረማዊ ልምድታት ተቐቢሎም ስለ ዝነበሩ እዩ፣ ምናልባት ነቶም እምነቶም ዝቐየሩ ሰባት ምእንቲ ኺስሕቡ ኢሎም እዮም ከምኡ ገይሮም። *
መጽሓፍ ቅዱስ እንታይ ይብል፧
“ካብ ኣምልኾ ጣኦት ህደሙ።”—1 ቈረንቶስ 10:14።
ንኣምልኾ ንኺሕግዘካ ኢልካ ምስልታት ምጥቃም ግቡእ ድዩ፧
“ካብ ጣኦታት ተሓለዉ።”—1 ዮሃንስ 5:21።
ኣብ ኣምልኾ ምስልታት ምጥቃም፡ መጽሓፍ ቅዱስ ፈጺሙ ዘይድግፎ ሃይማኖታዊ ተግባር እዩ። በዚ ምኽንያት እዚ እዮም ናይ የሆዋ መሰኻኽር፡ ኣብ ኣምልኾኦም ምስልታት ዘይጥቀሙ፣ ኣብ ቤቶም ኰነ ኣብ ቦታታት ኣምልኾኦም እውን እንተ ዀነ፡ ሃይማኖታዊ ምስልታት የልቦን
ሰባት እንታይ ይብሉ፧
ኒው ካቶሊክ ኢንሳይክሎፔድያ፡ “ብምስሊ ተጠቒምካ ዚቐርብ ኣምልኾ፡ ናብቲ እቲ ምስሊ ዚውክሎ ኣካል እዩ ዚበጽሕ፣ ስለዚ፡ ነቲ ኣካል ዚቐርብ ኣምልኾ፡ ናብቲ ነቲ ኣካል ዚውክሎ ምስሊ እውን ኪቐርብ ይኽእል እዩ” ይብል።
ክትፈልጦ ዘሎካ፦
የሱስ ንሰዓብቱ ብኸመይ ከም ዚጽልዩ ኺምህሮም ከሎ፡ ምስልታት ኪጥቀሙ ኣይነገሮምን። ነቲ ናይ ሓቂ ኣምላኽ ንምምላኽ ኢልካ ምስሊ ምጥቃም፡ ኣብ ናይ ክርስትያን ቅዱሳት ጽሑፋት ግሪኽኛ ፈጺሙ ኣይርከብን እዩ።
መጽሓፍ ቅዱስ እንታይ ይብል፧
“ንየሆዋ ኣምላኽካ ኣምልኽ፡ ንዕኡ በይኑ ድማ ኣገልግል።”—ማቴዎስ 4:10።


text:
ንስድራ ቤት | ኣተዓባብያ ውሉዳት
ንዚቝጣዕ ውሉድ ብኸመይ ከም እትሕዞ
ጸገም
እቲ ወዲ ኽልተ ዓመት ዝዀነ ውሉድካ ኺሓርቕ ከሎ፡ ይውጭጭን ዱጭ ዱጭ ይብልን ይዋቓዕን። ንስኻ ድማ፡ ‘እዚ ቘልዓ ደሓን ድዩ፧ እንታይ ዜቘጥዖ ነገር እየ ገይረ፧ ይሓድጎዶ ይኸውን፧’ ኢልካ ትሓስብ።
ነቲ ወዲ ኽልተ ዓመት ውሉድካ፡ ጠባዩ ንኺመሓየሽ ክትሕግዞ ትኽእል ኢኻ። ፈለማ ግና፡ ጠንቂ ቝጥዓኡ እንታይ ምዃኑ ኽትፈልጥ ኣሎካ። *
እቲ ጸገም ዜጋጥመሉ ምኽንያት
ንኣሽቱ ቘልዑ ንስምዒቶም ናይ ምቍጽጻር ተመክሮ የብሎምን። እዚ ረቛሒ እዚ ጥራይ እኳ ኸም ዚቝጥዑ ኺገብሮም ይኽእል እዩ። ኰይኑ ግና፡ ካልእ ምኽንያት እውን ኣሎ።
ሓደ ቘልዓ ወዲ ኽልተ ዓመት ኪኸውን ከሎ ብዛዕባ ዜጋጥሞ ለውጢ እሞ ሕሰብ። ካብ ዚውለድ ኣትሒዙ፡ ወለዱ ዜድልዮ ዘበለ ነገራት የማልኡሉ ነይሮም እዮም። ንኣብነት፡ ኪበኪ ኸሎ፡ እናጐየዩ ይመጽዎ። ‘ሓሚሙ ደዀን ይኸውን፧ ከብልዖ፡ ክረርዎ፡ ወይ ጨርቂ ሽንቲ ክቕይረሉ ድዩ ደልዩ፧’ ኢሎም እውን ይሓስቡ። ዝከኣሎም ኵሉ ኸኣ እዮም ዚገብሩ። ከምኡ ምግባሮም እውን ግቡእ እዩ፣ ከመይሲ፡ እቲ ቘልዓ ምሉእ ብምሉእ ኣባታቶም እዩ ዚውከል።
ይኹን እምበር፡ እቲ ቘልዓ ወዲ ኽልተ ዓመት ምስ ኰነ፡ ወለዱ ዚገብሩሉ ዝነበሩ ኽንክን ቀስ ብቐስ ይንኪ ኸም ዘሎ ይግንዘብ። ከም ቀደሞም ነቲ ዜድልዮ ነገራት ኬማልኡሉ ዘይኰኑ ዚጽዕሩስ፡ ንሱ ምስ ድሌታቶም ንኺሰማማዕ እዮም ትጽቢት ዚገብሩሉ። ከም ቀደም ኡፍ ኡፍ ዚብሎ ስለ ዚስእን ድማ፡ ተቓውሞ ይጅምር፣ ነዚ ኸኣ ብቝጥዓ እዩ ዚገልጾ።
እቲ ቘልዓ እተወሰነ እዋን ጸኒሑ፡ ንወለዱ ኸም ተኸናኸንቲ ጥራይ ዘይኰነስ፡ ከም ወሃብቲ መምርሒ ገይሩ እውን ኪርእዮም ኪጅምር እዩ። ‘ንወለዱ ኺእዘዞም’ ከም ዘለዎ እውን ኪርዳእ እዩ። (ቈሎሴ 3:20) ኣብቲ ደረጃ እቲ ኽሳዕ ዚበጽሕ ግና፡ ብተደጋጋሚ እናተቘጥዐ ንወለዱ ሞኽ የብሎም ይኸውን።
ክትገብሮ እትኽእል ነገራት
ክትርድኣሉ ጽዓር። ንውሉድካ ኸም ዓብዪ ሰብ ጌርካ ኣይትርኣዮ። ንስምዒቱ ናይ ምቍጽጻር ተመክሮ ስለ ዘይብሉ፡ ኪሓርቕ ከሎ ገንጨርጨር ይብል ይኸውን። ስለዚ፡ ንነገራት ብዓይኒ ውሉድካ ጌርካ ኽትርእዮ ፈትን።—ስርዓት መጽሓፍ ቅዱስ፦ 1 ቈረንቶስ 13:11።
ህድእ በል። ውሉድካ ኪቝጣዕ ከሎ፡ ንስኻ እውን እንተ ተቘጢዕካ፡ ዋጋ የብሉን። ብዚከኣለካ መጠን፡ ንእንጽርጽሮት ውሉድካ ዕሽሽ ብምባል፡ ስምዒትካ ተቘጻጸር። ውሉድካ ስለምንታይ ከም ዚቝጣዕ ምዝካርካ፡ ህድእ ንኽትብል ኪሕግዘካ ይኽእል እዩ።—ስርዓት መጽሓፍ ቅዱስ፦ ምሳሌ 19:11።
ብውሳነኻ ጽናዕ። ንውሉድካ ዝደለዮ ዘበለ ትህቦ እንተ ዄንካ፡ ኣብ ዚቕጽል እዋን ገለ ነገር ኪደሊ ኸሎ፡ መሊሱ ኪቝጣዕ እዩ። ስለዚ፡ ጽኑዕ ሰብ ምዃንካ ንውሉድካ ብህድኣት ኣርእዮ።—ስርዓት መጽሓፍ ቅዱስ፦ ማቴዎስ 5:37።
ውሉድካ ስለምንታይ ከም ዚቝጣዕ ምዝካርካ፡ ህድእ ንኽትብል ኪሕግዘካ ይኽእል እዩ
ዕጉስ ኩን። ብፍላይ ኣቐድም ኣቢልካ፡ ውሉድካ ኪቝጣዕ ከሎ ኸም ድላዩ ትገብረሉ እንተ ኔርካ፡ ውሉድካ ንቝጥዓኡ ብሃንደበት ኬቋርጾ ኣይትጸበ። ይኹን እምበር፡ እቲ እትህቦ ምላሽ ግቡእን ዘይቀያየርን እንተ ዀይኑ፡ ውሉድካ ንቝጥዓኡ ቐስ ብቐስ ኪንክዮ እዩ። ኣብ መወዳእታኡ ድማ፡ ምሉእ ብምሉእ ኪሓድጎ እዩ። መጽሓፍ ቅዱስ፡ “ፍቕሪ ዓቃል . . . እያ” ይብል።—1 ቈረንቶስ 13:4።
ነዚ ዚስዕብ እውን ፈትኖ፦
ውሉድካ ኪቝጣዕ ከሎ፡ ዚከኣል እንተ ዀይኑ ኸይጐዳእካ ብኣእዳዉ ብምሓዝ፡ ንኸይዋቓዕ ከልክሎ። ኰይኑ ግና፡ ኣይትጨድረሉ። ክሳዕ ዚሃድእ ጥራይ ተጸበዮ። ኣብ መወዳእታኡ፡ ውሉድካ፡ ቍጥዓኡ ዋላ ሓንቲ ጥቕሚ ኸም ዘየምጽኣሉ ኺርዳእ እዩ።
ውሉድካ ኣብ ዚቝጥዓሉ እዋን፡ ኣብ ሓደ ዘዳለኻዮ ቦታ ንበይኑ ኸም ዚኸውን ግበር። ምስ ሃድአ ጥራይ ኪንቀሳቐስ ከም ዚኽእል ንገሮ፣ ኣብኡ ኸኣ ሕደጎ።
ውሉድካ ኣብ ቅድሚ ብዙሓት ሰባት ከለኻ እንተ ተቘጢዑ፡ ንበይኑ ፍለዮ። ኣቓልቦ ብዙሓት ሰባት ስለ ዝሰሓበ ኢልካ ጥራይ ኢድካ ኣይትሃብ። ኢድካ እንተ ሂብካ፡ ንውሉድካ፡ እንተ ተቘጢዑ ዝደለዮ ነገር ኪረክብ ከም ዚኽእል ዚገልጽ ግጉይ መልእኽቲ እዩ ዜመሓላልፈሉ።
^ ሕ.ጽ. 5 ኣብዛ ዓንቀጽ እዚኣ፡ ነቲ ቘልዓ ብተባዕታይ ጾታ እኳ እንተ ጠቐስናዮ፡ እቲ መሰረታዊ ስርዓታት ግና፡ ንኽልቲኡ ጾታ ዚምልከት እዩ።


text:
ሕቶታት ካብ ኣንበብቲ
ነቶም ብርቱዕ ጨና ወይ ሽቱ ኣዝዩ ዜሸግሮም ኣሕዋትን ኣሓትን ንምሕጋዝ እንታይ ኪግበር ይከኣል፧
እቶም ብርቱዕ ጨና ወይ ሽቱ ዜሸግሮም ሰባት፡ ብዙሕ ጸገማት እዩ ዜጋጥሞም። ነቲ በብመዓልቱ ምስ ካልኦት ሰባት ኪራኸቡ ኸለዉ ዜጋጥሞም ጨና፡ ኪቈጻጸርዎ ኣይክእሉን እዮም። ኰይኑ ግና፡ ገሊኦም ኣሕዋትን ኣሓትን፡ ነቶም ናብ ሰሙናውን ዓበይትን ክርስትያናዊ ኣኼባታት ዚመጹ ኣስፋሕቲ፡ ብርቱዕ ጨና ኸይገብሩ ምንጋሮም ዚከኣል እንተ ዀይኑ ሓቲቶም እዮም።
ሓቂ እዩ፡ ሓደ ክርስትያን ደይመደይ ኢሉ፡ ካልእ ሰብ ኣብ ኣኼባ ምእካብ ከም ዜሸግሮ ኣይገብርን እዩ። ከመይሲ፡ ኵላትና፡ እቲ ኣብ ኣኼባታት ዚቐርብ መተባብዒ የድልየና እዩ። (እብ. 10:24, 25) ስለዚ፡ እቶም ብርቱዕ ጨና ወይ ሽቱ ኣዝዩ ስለ ዜሸግሮም ካብ ኣኼባታት ዚተርፉ ሰባት፡ ንሽማግለታት ጉባኤኦም ኬዘራርብዎም ይኽእሉ እዮም። ነቶም ተኣከብቲ ንጨና ዚምልከት ሕጊ ኸተውጽኣሎም ቅዱስ ጽሑፋዊ ወይ ግቡእ እኳ እንተ ዘይኰነ፡ ኣስፋሕቲ እታ ጉባኤ ብዛዕባ እቲ ንኻልኦት ኣባላት ዜጋጥሞም ዘሎ ጸገማት ምእንቲ ኺርድኦም፡ እቶም ሽማግለታት ነታ ጉባኤ ኺሕብሩዋ ይኽእሉ እዮም። እቶም ሽማግለታት ነቲ ዅነታት ኣብ ግምት ብምእታው፡ ኣብቲ “ነታ ጉባኤ ዜድሊ” ዚብል ክፍሊ ኣኼባ ኣገልግሎት፡ ነቲ ብዛዕባ ጨና ዝወጸ ኣብ ጽሑፋትና ዚርከብ ሓበሬታ ኬቕርብዎ ይውስኑ ይዀኑ፣ ወይ ከኣ ብዛዕባ እቲ ጕዳይ፡ ብሜላ ምልክታ ንኺነግሩ ኺመርጹ ይኽእሉ እዮም። * ይኹን እምበር፡ ሽማግለታት ኵሉ ሳዕ ብዛዕባ እዚ ጕዳይ እዚ ምልክታ ኺነግሩ ኣየድልን እዩ። ኣብ ኣኼባታትና፡ ብዛዕባ እቲ ዘሎ ጸገም ዘይፈልጡ ተገዳስነት ዘለዎም ሓደስቲ ሰባትን በጻሕትን ኵሉ ሳዕ ስለ ዚመጹ፡ ኪስከፉ ኣይንደልዮምን ኢና። ብዘይካዚ፡ ብርቱዕ ጨና ዘይልከ ዝዀነ ይኹን ሰብ፡ ኪሽቝረር ኣይንደልዮን ኢና።
ምስ ጨና ዚተሓሓዝ ጸገም ኣብ ዜጋጥመሉ ጉባኤታት፡ እቲ ዅነታት ዚፈቕዶ እንተ ዀይኑ፡ ኣካል ሽማግለታት ነቶም ብርቱዕ ጨና ዜሸግሮም ኣሕዋትን ኣሓትን፡ ኣብቲ ኣዳራሽ መንግስቲ ኣምላኽ ኣብ ዚርከብ ካልእ ክፍሊ ዀይኖም ምእንቲ ኺሰምዑ፡ ምድላዋት ኪገብሩ ይኽእሉ እዮም። ንኣብነት፡ ነቲ ዚቐርብ ክፍልታት ኮፍ ኢሎም ኪሰምዑሉ ዚኽእሉ ኻልእ ንኣኼባ ተባሂሉ እተዳወለ ኽፍሊ ኺህሉ ይኽእል እዩ። ይኹን እምበር፡ እቲ ጸገም በዚ ኺፍታሕ እንተ ዘይክኢሉ፡ ግናኸ ኣዝዮም ዚሽገሩ ኣስፋሕቲ እንተ ኣልዮም፡ እታ ጉባኤ ነቲ ኣኼባ ብምቕዳሕ ነቶም ኣስፋሕቲ ኽትህቦም ትኽእል እያ፣ ወይ ከኣ ልክዕ ከምቲ ነቶም ዓዲ ውዒል ዝዀኑ ኣሕዋት ዚግበረሎም፡ ነቲ ኣኼባ ብተሌፎን ከም ዚሰምዕዎ ኺግበር ይከኣል እዩ።
ኣብ ቀረባ ዓመታት፡ ናይ መንግስቲ ኣገልግሎትና ንኣሕዋትን ኣሓትን፡ ኣብ ኣኼባ ዞባ ኺእከቡ ኸለዉ፡ ነቲ ምስ ጨና ምልካይ ዚተሓሓዝ ጕዳይ ፍሉይ ኣቓልቦ ኺገብሩሉ ኣተባቢዓቶም እያ። መብዛሕትኡ ኣኼባታት ዞባ፡ ንፋስ እትፈጥር መሳርሒት ኣብ ዘለዎ ዕጹው ኣዳራሽ ስለ ዚካየድ፡ ተኣከብቲ ብርቱዕ ጨና ንኸይልከዩ ሓሳብ ቀሪቡ ነይሩ እዩ። ከምኡ እተገብረሉ ምኽንያት፡ ብፍላይ ምስ ኣኼባ ዞባ ብእተተሓሓዘ፡ እቶም ጨና ዜሸግሮም ኣስፋሕቲ ንበይኖም ኰይኖም ኪሰምዑሉ ዚኽእሉ መሰናድዎ ምግባር ኣጸጋሚ ስለ ዝዀነ እዩ። ይኹን እምበር፡ እዚ ኣብዚ ቐሪቡ ዘሎ ሓሳብ፡ ንኣኼባታት ጉባኤ ኸም ዚምልከት ሕጊ ጌርካ ኺርአ የብሉን።
ኣብዚ እንነብረሉ ዘለና ስርዓት ዓለም እዚ፡ ኵላትና ብሰንኪ እቲ ዝወረስናዮ ዘይፍጽምና ንሳቐ ኢና። ካልኦት ሰባት ነቲ ስቓይና ብእተወሰነ ደረጃ ንኺንክይዎ ኺጽዕሩ ኸለዉ፡ ኣዚና ኢና እነማስወሉ። ሓደ ኣስፋሒ፡ ኣሕዋትን ኣሓትን ብዘይ ገለ ጸገም ኣብ ክርስትያናዊ ኣኼባ ምእንቲ ኺእከቡ ኢሉ ጨና ዘይልከ እንተ ዀይኑ፡ መስዋእቲ እዩ ዚገብር። ከምኡ ንኺገብር እትድርኾ ድማ ፍቕሪ እያ።
ጶንጥዮስ ጲላጦስ ኣብ ታሪኽ ዝነበረ ሰብ ምዃኑ ንዚገልጽ ሓሳብ ዚድግፍ ዓለማዊ ምንጪ ኣሎዶ፧
ኣንበብቲ መጽሓፍ ቅዱስ ንጶንጥዮስ ጲላጦስ ይፈልጥዎ እዮም፣ ከመይሲ፡ ኣብቲ ኣብ የሱስ እተገብረ ፍርድን ቅትለትን ኢድ ነይርዎ እዩ። (ማቴ. 27:1, 2, 24-26) ይኹን እምበር፡ ስሙ ኣብቲ ንሱ ዝነበረሉ እዋን ኣብ እተጻሕፈ ካልእ ታሪኻዊ ጸብጻባት እውን ብተደጋጋሚ እዩ ዚርከብ። ዘ ኣንኮር ባይብል ዲክሽነሪ ዚብሃል ጽሑፍ፡ ጲላጦስ “ካብቶም ኣብ ይሁዳ ዝነበሩ ሮማውያን ኣመሓደርቲ ንላዕሊ ብዙሕ ሳዕን ብተደጋጋምን” ኣብ ሰነዳት ታሪኻዊ ጸብጻብ ዓለም ተጠቒሱ ኸም ዚርከብ ይሕብር።
ስም ጲላጦስ ኣብ ጽሑፋት እቲ ጆሰፈስ ዝስሙ ኣይሁዳዊ ጸሓፍ ታሪኽ ብተደጋጋሚ እዩ ተጠቒሱ ዚርከብ፣ እቲ ጸሓፊ፡ ጲላጦስ ኣመሓዳሪ ይሁዳ ኣብ ዝነበረሉ እዋን ብዛዕባ ዘጋጠሞ ጸገማት፡ ብፍላይ ከኣ ሰለስተ ፍጻመ መዝጊቡ ኣሎ። ፊሎ ዝስሙ ኣይሁዳዊ ጸሓፍ ታሪኽ ድማ፡ ብዛዕባ እቲ ራብዓይ ፍጻመ ጸሓፈ።። እቲ ብዛዕባ ታሪኽ ሃጸያት ሮሜ ዝጸሓፈ ታሲተስ ዝስሙ ሮማዊ ጸሓፊ ድማ፡ ጢቤርዮስ ኣብ ዝገዝኣሉ ዝነበረ እዋን፡ ጶንጥዮስ ጲላጦስ፡ የሱስ ንኪቕተል ከም ዝኣዘዘ ኣረጋጊጹ ኣሎ።
ብ1961 ብዛዕባ እቲ ኣብ ቂሳርያ፡ እስራኤል ዝነበረ ብጥንታውያን ሮማውያን እተሃንጸ ትያትር ዜጽንዑ ዝነበሩ ተመራመርቲ ስነ ጥንቲ፡ ካልእ ጽሑፍ ተደምሲሱ ስም ጲላጦስ ብንጹር ብላቲን እተጻሕፎ ጽላት እምኒ ረኺቦም እዮም። እቲ ኣብ ታሕቲ ዚርአ ዘሎ ጽሑፍ፡ ምሉእ እኳ እንተ ዘይኰነ፡ ኣብ ፈለማ ግና፡ “ጶንጥዮስ ጲላጦስ፡ ኣመሓዳሪ ይሁዳ፡ (እዚ) ቲበሪዩም ንኽቡራት ኣማልኽቲ ወፍዩ” ይብል ከም ዝነበረ ጌርካ እዩ ዚሕሰብ። እቲ ኣብዚ ተጠቒሱ ዘሎ ህንጻ፡ ነቲ ሮማዊ ሃጸይ ዝነበረ ጢቤርዮስ ክብሪ ዚህብ ቤተ መቕደስ ነይሩ ኪኸውን ይኽእል እዩ።
ሓንቲ ኣስፋሒት መንግስቲ ኣምላኽ፡ መጽናዕቲ መጽሓፍ ቅዱስ ክትመርሕ ከላ ምስኣ ሓደ ኣስፋሒ እንተ ኣልዩ፡ ርእሳ ኽትጕልበብ ኣለዋ ድዩ፧
እታ “ሕቶታት ካብ ኣንበብቲ” እትብል ናይ 15 ሓምለ 2002 ሕታም ግምቢ ዘብዐኛ፡ ከምዚ ዚስዕብ ትብል ነበረት፦ “ሓንቲ ሓብቲ መጽናዕቲ መጽሓፍ ቅዱስ ክትመርሕ ከላ፡ እተጠምቀ ይኹን ዘይተጠምቀ ኣስፋሒ ምስኣ ወይ ኣብ ጥቓኣ እንተ ኣልዩ ርእሳ ኽትጕልበብ ኣለዋ።” እዚ ጕዳይ ዝያዳ ምርምር ምስ ተገብረሉ፡ ምትዕርራይ ኪግበረሉ ኣድላዪ ዀይኑ ተረኺቡ ኣሎ።
እታ ሓብቲ መጽናዕቲ ኽትመርሕ ከላ፡ እቲ ዜሰንያ ኣስፋሒ እተጠምቀ እንተ ደኣ ዀይኑ፡ ርእሳ ኽትጕልበብ ኣለዋ። በዚ ኸምዚ፡ ነቲ የሆዋ ኣብ ክርስትያናዊት ጉባኤ ዝሰርዖ ስርዓት ርእስነት ከም እተኽብሮ ተርኢ፣ ከመይሲ፡ ሓደ ሓው ኪገብሮ ዚግባእ ሓላፍነት እያ እትፍጽም ዘላ። (1 ቈረ 11:5, 6, 10) እቲ ሓው ነቲ መጽናዕቲ ንኺመርሖ ዚበቅዕ ወይ ከምኡ ኺገብር ዚኽእል እንተ ዀይኑ፡ ንሱ ንኺመርሖ ኽትሓትቶ ትኽእል እያ።
በቲ ኻልእ ሸነኽ ግና፡ ሓንቲ ሓብቲ ስሩዕ መጽናዕቲ መጽሓፍ ቅዱስ ኣብ እትመርሓሉ እዋን፡ ብዓል ቤታ ዘይኰነ ሓደ ዘይተጠምቀ ኣስፋሒ ምስኣ እንተ ደኣ ኣልዩ፡ ርእሳ ኽትጕልበብ ከም ዘለዋ ቕዱሳት ጽሑፋት ኣይገልጽን እዩ። ሕልና ገሊአን ኣሓት ግና፡ ኣብ ከምዚ ዝኣመሰለ ዅነታት እውን እንተ ዀነ፡ ርእሰን ኪጕልበባ ይድርኸን ይኸውን።
^ ሕ.ጽ. 2 ብዛዕባ እዚ ጕዳይ እዚ ብዝያዳ ኽትፈልጥ እንተ ደሊኻ፡ ኣብታ ኣብ ናይ 8 ነሓሰ 2000 ሕታም ንቕሑ! (እንግሊዝኛ)፡ ኣብ ገጽ 8-10 ዝወጸት፡ “ነቶም ምስ ኤም.ሲ.ኤስ. ዚቃለሱ ምሕጋዞም” ዘርእስታ ዓንቀጽ ርአ።


text:
If there is one thing that PFDJ wants us to do is for us to forget the past. And on this Sept 18th day, there is nothing greater that it wants us to forget than what happened on that day of infamy 13 years ago, with the detention of the G-11 and a number of journalists, thereby announcing the totalitarian turn that the present regime had decisively taken to the detriment of the nation. Since then, it has all been downturn. Now it has reached a stage where none other than the very existence of the nation state Eritrea and its people are at stake. With the mass exodus reaching epic proportions, the gaping hole of the existential abyss is looking at us right on our faces.
If we talk about “what happened to whom” after that infamous day, the list of prisoners is rather long: former higher officials, journalists, religious leaders and their followers, merchants, former tegadelti, students, the youth, peasants, etc. But if we put it thematically, the loss to the nation has been at every conceivable level: the constitution, free speech, freedom of worship, freedom of assembly, freedom of association, freedom of movement, free trade, etc. And with ever step the regime made in its totalitarian striving, the life of the people became more and more unbearable; so much so, that the only way to free oneself from the chokehold of the regime’s totalitarian grip has become to flee the nation.
Asmarino was there to document this roller coaster drive from the suicidal start to the existential abyss we are facing now. We will make the pre-2005 asmarino available to our readers. Not all the links will be available; we are in the arduous process of converting our old servers that were running the win/NT os to linux. We have made the the old news site(2000-2005) available at http://fp.asmarino.com Archives can be found at http://fp.asmarino.com/PrevNews.asp
The aim is clear: we will never forget!
Asmarino Staff
“መረስዕ” ህግደፍ ዝኽሪ’ዩ ዝገዝሞ፡ ገምጋም ወርሒ መስከረም
ዝኸበርኩም ተኸታተልቲ ኣዝማሪኖ፦
ብኣጋጣሚ እዛ ንጽቡቕን ሕማቕን መዳያት ታሪኽና ጠሚራ እትሕዝ ወርሒ መስከረም፡ ከነስተብህልሉ ዝግብኣና ሓደ፡ ሓደ መሰረታዊ ነገራት ከነዘኻኽር ብምባል፡ እነሆ ኣብ’ዛ ታሪኻዊት ወርሒ ገለ ሓሳባት ወስ ከነብል ንብገስ ኣለና።
ኣቦታት ክምስሉ፡ “ጥበበኛ ኣርእሱ፡ ድዃ ሕረሱ” ይብሉ። በቲ ዘመናዊ ትርጉም ናይ ራእሲ እንተርኢናዮ፡ መራሒኹምሲ ጥበበኛ ይኹን ማለት እዩ። ኣብ ድዃ እተዘርአ ምህርቲ ፍርያምነቱ ኣየጠራጥርን። ጥበበኛ መራሒ ዝተዓደለ ህዝቢ ድማ እዝግሄሩ እንዳመስገነ፡ መራሒኡ እንዳመረቐ፡ ብሰላም ይነብር። ዘይተዓደለ ህዝቢ ግን ኣይተዓደለን ስለ ዝኾነ ተወሳኺ ጽዋ ዘድልዮ ኣይኮነን። ይኹን’ምበር፡ ጥበብን መሪሕነትን ምስ ትዕድልቲ ጥራይ ዝተሓሓዝ ነገር ክመስል የብሉን። እቲ ቐንዲ ነገር፡ ከም ህዝቢ እንታይ ጌርናን ንገብር ኣለናን ኣብ ዝብል ሕቶ ዝምርኮስ እዩ። እምበኣር ከስ ብታሪኻውነት ወርሒ መስከረም ኣመኻኒና ነብስና ቁሩብ ንገምገም።
ወርሒ መስከረም፡ ኣብ 1961 ብረታዊ ተጋድሎ ህዝቢ ኤርትራ ንናጽነት ዝተፈለመላ ታሪኻዊት ወርሒ እያ። ካብ ድምቀት ወርሒ ግንቦት ዘይሃስስ ደጕሒ እትውንን፡ ብባህሪ ‘ውን እንተኾነ፡ ካብ ክራማት ናብ ቀውዒ እንሰጋገረላ፡ ተፈጥሮ ካብ ዝዓደለትና ብሉጻት ህያባት እቲ ተበሃግን ተሃራፍን ክሊማኣ እነስተማቕረላ፡ ንዕኣ ስዒቡ ዝመጽእ ቀውዒ ምስ ሽሻዩ ንምእንጋድ እንሸባሸበላ፡ ዕዝዝቲ ወርሒ እያ። ኣብ 2001 ግን፡ መስከረም ብዘይ ምርጫኣ፡ ነቲ ዘጎናጸፈትና ሃገራዊ ሓበን ዝዘርግ ሓበላ ረኺባ፤ ንወርቃዊ ታሪኻ ዝብልል ርኳን ድማ ተደፊእዋ። ኣብ መስከረም ተጀሚሩ ኣብ ግንቦት እተዛዘመ ቃልሲ ንሃገራዊ ናጽነት ኣእላፋት ሂወት ተኸፊልዎ፤ ብዙሕ ዝዓይነቱ መስዋእትነት ድማ ጠሊቡ’ዩ። ግዜ ንእስነቶም ንሰውራን ሰውራ ንዘፍረዮ ናጽነትን መኒኖም፡ ውጻእ-መዓት ብምዃኖም ጥራይ ናጽነት ኤርትራ ከስተማቕሩ ዕድል ዝረኸቡ ገለ ሓርበኛታትን መራሕቲ ሃገርን፡ ኣብ ወርሒ መስከረም 2001 ድቦላን ናጤባን ወዲቕዎም። ንሳቶም ጥራይ ዘይኮነስ ዓበይቲ ዓዲ፣ ወራዙት፣ ነጋዶ፣ ጋዜጠኛታት፣ ተመሃሮ፣ ኣባላት ሃገራዊ ኣገልግሎት፣ ደቀንስትዮ፣ ምእመናን ናይ እተፈላለያ ቤተ-እምነታት፣ ወዘተ ጨልበብታ ናይ’ቲ ወቕዒ ስለ ዝለኸዮም እነሆ ንሓሙሽተ ዓመት መመላእታ፡ ገሊኦም ‘ውን ልዕሊኡ፡ ኣብ ድጓናታት ተደርብዮም፤ ሓታቲ የብሎም ተጣባቒ፡ በጻሒ የብሎም ዘራይ፡ ሃለዋቶም ብጭቡጥ ኣብ ዘይፍለጠሉ ኩነታት ይርከቡ። በዚ ምኽንያት እዚ እምበኣር ወርሒ መስከረም እቲ ብሓበን ዝልለ ታሪኻ ጸሊም ነጥቢ ነጢብዎ። ሕብራ ሓደ፡ ጽጋረታ ግን ብዙሕ ኮይኑ።
ኣብ’ዛ ታሪኻዊት ወርሒ እዚኣ እንታይ ጌርና፡ እንታይከ ኣፍሪና ኢልና ነብስና ኣብ እንምርምረሉ እዋን፡ ነቲ እንካይዶ ገምጋም ክሕግዝ ዝኽእል ሓድ-ቁሩብ ትዕዝብታት ኣሎ። ገፈፍቲ መሰልና ስድነቶም ንምኽዋል ዝጥቀምሉ ሜላን ዝኸተልዎ ሽጣራታትን ክሳብ ክንደይ ነስተብህለሉ ከም ዘለና ብኣስተንትኖ ክንሓስበሉ ይግባእ ዝብል ጽኑዕ እምነት ኣለና።
ካልእ ከይጸብጸብና ካብ መስከረም 2001 ክሳብ ሕጂ ኣብ ዘሎ ግዜ ጥራይ ህዝቢ ንምድንጋር ዝተጠቕምሉ ረቀቕቲ ሜላታት፡ እስከ ብሒደት ኣብነታት ኣሰኒና ንመርምሮ። ናይ ብሕቲ ጋዜጣታት ኣብ ዝተዓጽዋሉ ግዜ፡ እቲ ብዛዕባ መዕጸዊአን ዝተዋህበ ምኽንያት፡ “ክማላእ ዝግብኦ ቅጥዕታት ስለ ዘየማላኣ እየን ተዓጽየን” ዝብል ዕባራ ምኽኒትን ሓንኳል ዘረባን እዩ ኔሩ። ምስኡ ልግብ ኢሉ ድማ፡ ድሕሪ ኣድላይ ናይ ምጽራይ መስርሕ፡ እተን ብቕዓት ኣለወን ተባሂሉ ዝእመነለን ዳግም ክኽፈታ ምዃነን’ዩ ተሓቢሩ ኔሩ። በዚ መግለጺ’ዚ ብዙሕ ሰብ ተደናጊሩ፤ ሎሚ ጽባሕ እቲ “ምጽራይ” ክግበር እዩ እንዳተባህለ፡ ብዙሕ ሰብ ይጽበ ኔሩ። ግዜ እንዳበልዐ ምስ ከደ ግን ገሊኡ፡ “ካብ ዝብእስ ዓጽሚ …” ኮይንዎ ቀቢጹ። ገሊኡ ሰብ ግን ረሳዒ ኾይኑ ረሲዕዎ።
ካብ ጉዳይ ጋዜጠኛታት ከይወጻና፡ እቲ ሽዑ እዋን ጎብለል ሚኒስትሪ ዜና ኮይኑ ዝተቐልቀለ ዓሊ ዓብዱ፡ ብናይ ውሽጣዊ ሃገር ማዕከናት ዜና፡ “ኣቶ ዓሊ ዓብዱ ካብ ሚኒስትሪ ዜና” ተባሂሉ ይጥቀስ ኔሩ። ቀስ ብቐስ ድማ ብናይ ወጻኢ ማዕከናት ዜና ግዚያዊ ሚኒስተር ክብሃል ጀሚሩ። ገሊኦም ድማ ብሚኒስተር ዜና ይጽውዕዎ። ህግደፍ ንምንታይ ሚኒስተር ክብልዎ ከም ዘይደለዩ ብዙሕ ንጹር እኳ እንተዘይኮነ፡ ነቲ መዝንት ክጅምሮ እንከሎ ግን ብገለ ምኽንያታት “ተሃዋሲ” ኮይኑ ስለ ዝተራእዮም፡ ምስ ግዜ ድማ ክልመድ እዩ ኢሎም ስለ ዝኣመኑን ብኸምኡ ነዊሕ ቀጺሎም። ሎሚ ኩሉ ሰብ ብዝርድኦ ዓሊ ዓብዱ ማለት ሚኒስተር ዜና ማለት እዩ። ምስ ግዜ ነገራት ከም ዝልመድ ምግባር ወይ ድማ ከም ዝርሳዕ ምግባር፡ ጃንዳ ህግደፍ ኣዝዮም ዝተራቐቕሉን “ዝሕበንሉን” ክእለቶም እዩ።
ክዛረብሉን ክፈትሕዎን ንዘይደልዩ ጸገማት ከም ዘይተገብረን ከም ዘይነበረን ከምስልዎ ህርዲግ ይብሉ። ፈጺሞም ኣይዛረብሉን። ክዝክርዎ ‘ውን ኣይደልዩን። ከም ዝርሳዕ ይገብርዎ፤ ዳርጋ ይቐንዖም ድማ። ክልመድ ንዝደልይዎ ዘይቅቡል ነገራት ግን ከም ዋዛ ኣምሲልካ ብምድግጋም - ብሰይ ምስልካይ ብምድግጋም፣ ከም ዝልመድ ይገብርዎ። ኣብ’ዚ ‘ውን ሓደ ኣብነት ክንጠቅስ ኢና። ፓትርያርክ ኦርቶዶክሳዊት ቤት ክርስትያን ኤርትራ፡ ኣቡነ ኣንጦንዮስ፡ ካብ መንበረ-ክህነቶም ምስ ተኣልዩ፡ መንግስቲ ብዙሕ ኣይተዛረበሉን። ጸገም ከም ዘየጋጠመን እንተነበረ ድማ ብዙሕ ከበር ዘድልዮ ከምዘይኮነ ንምምሳሉ ዝተኣልመ ሰራም ውዲት እዩ። ኣብ ሞንጎ ካህናትን መራሕቲ ሃይማኖትን ኦርቶዶክሳዊት ቤተ ክርስትያን ኤርትራ ግን፡ ሓዊ ከምዝተጸግዖ ሓሰር ኮይኑ ነበልባል ፍልልይ ኣጕዲሎም ይርከብ ኣሎ። ነቶም ከም መተካእታ ፓትርያርክ ኣቡነ ኣንጦንዮስ ብመንግስቲ “ዝተሓጽዩ” ኣቡነ ድዮስቆሮስ ግን ኣብ በዓላትን ህዝባዊ ኣጋጣምታትን፡ ከምዚ ጌሮም፣ ቡራኬ ሂቦም፣ ወዘተ እንዳበሉ፡ ነቲ ዘይቅዱስ ተተካእነቶም ከም ቅቡል ክውሰድ ይሕርኩትሉ ኣለዉ። ምስ ግዜ ድማ እቲ ምእላይ ናይ ኣቡነ ኣንጦንዮስ ተረሲዑ እዩ ኢሎም ኣብ ዝኣመንሉ እዋን ንኣቡነ ድዮስቆሮስ “ፓትርያርክ” ክብልዎም ምዃኖም ካብ ሕጂ ዝዳለውሉ ዘለዉ ሸርሒ እዩ።
ንሳቶም፡ ይሰርሓልና እዩ ዝበልዎ መጠበርን መደዓዓስን መረስዕን እንዳቐረቡ ንረሲዕነት ክፈርዱና ህርድግ ክብሉ እዮም። ንሳቶም፡ ነቲ ዘይልሙድ ጸይቀ-ዕሉል ስራሕ ልሙድ ከምስልዎ ድቃስ ክስእኑ እዮም። ንሕና ድማ ከም ዘይንርስዕ፡ ናይ ዝኽርን ቃልስን መኸተና ከም ቀደሙ ከም ዘሎ፤ ናህሩ ‘ውን ከም ዘይቅንስ ነናሻዕ ክንደግመሎም ይግባኣና። ካብ 1997 ክሳብ 2001 ኣብ ዝነበረ ግዜ፡ እንዳ ህግደፍ ሞሊቚዎም መሰል ናጻ ፕረስ ከፍቅዱ ኣብ ዝፈተንሉ እዋን ተኸሲቱ ዝነበረ ትስፉው ምዕባለን መጻእን፡ ንሱ ፈጢርዎ ዝነበረ ሃዋሁን፡ ናይ’ቲ እዋን’ቲ ጽሑፋት፣ ሓሳባትን ርእይቶታን ከም ዘለዎ ደጊምና ብምቅላሕ ዝኽርና ከም ዘይሃሰሰ ንንገሮም። ሳላ ህርኩታት ዓቀብቲ ታሪኽ ኩሉ ነገራት ስኑድ እዩ። ናይ ሒደት ደቓቕይ ተፍትሽ ኣካይዳ ድማ ዘድሊ ሰነዳትን መወከስን ብቐሊሉ ምእካብ ይክኣል’ዩ። እንተ ብውልቂ እንተ ብጉጅለ ኣብ እነበርክቶ ጽሑፋት፣ ኣብ እንውድቦ ኣጋጣምታት፡ እቲ ንሳቶም ከሰንፈና ዝደልይዎ ረሲዕነት ከም ዘየሰንፈና ደጋጊምና ነቃልሓዮ። ነዚ ንምግባር ድማ ካብ ሕሉፍ ጽሑፋት፡ ብፍላይ ካብ’ቲ ናይ 1997-2001 ዝነበረ ክትዓት፣ ዝርርባት፣ ወዘተ እንዳቖንጨልናን ብዝጥዕም መገዲ እንዳደጋገምናን ከም ዘይረሳዕናዮ ንንገር።
ንሕና ዘንጋዕቲ ኣይኮናን፤ ኣይክንዝግንዕን ኢና። ረሳዕቲ ‘ውን ኣይኮናን፤ ኣይክንርስዕን ኢና። ኣስገልቲ ኣይኮናን፤ ኣይክነስግልን ኢና። ንሳቶም ንሕማቕ እዋን ዝኸውን ርሾ ወይ መተኣማመኒ የብሎምን። ንሕና ግን ምስ ርእሰ-ማልና ኢና። መቑነኖም ንእዋኑ እዩ። ንሓዋሩ ዘናብር ኣይኮነን። ምሉእ ብምሉእ ራቖቶም ኣብ ዝወጽሉ እዋን ድማ እቲ ኣዋህሊልናዮ ዝብልዎ ናይ ሓሶት፣ ጃህራን ብድዐን ክእለቶም ከም ዓፍራ ኣብ ናይ ቋሕ-ሰም ህሞት ኩምሽሽ ኢሉ ክተርፍ እዩ። ሽዑ ድማ ንኹሉ ነገራት ፈጺምና ከም ዘይረሳዕናዮ ብድሙቕ ጽሕፈት፣ ብነጎድጓዳዊ ድምጺ፣ ብበርቃዊ ግብረ-መልሲ ክንገልጸሎም ኢና።
ፍትሒ ንውጹዓት!
18 መስከረም 2006
ትካል ተስፋ ደሊና
(ኣዝማሪኖ.ካም)


text:
ኣሰላልፋ ግዳማውያን ፀላእትና ኣብ መበል 12 ጉባኤ ህወሓት
ህወሓት ኣብ ዝሓለፉ 40 ዓመታት ናይ ውሽጥን ደገን ፀገማት እንዳኣለየ ዝመፀ ዕዉት ውድብ እዩ፡፡ ኣብ ናይ 40 ዓመት ዕድሚኡ ቡዙሓት ኣንፃሩ ዝተሰለፉ ፀላእቱ ዝሰዓረ መሪሕ ውድብ ህዝቢ ትግራይ ውን እዩ፡፡ እንተኾነ ግን ዝተስዓሩ ፀላእቱ ክድምይዎ ናብ ዘይክእሉ ደረጃ ኣውሪዲዎም እምበር መሊኦም ኣይጠፍኡን፡፡ በብግዚኡ ኩነታት ህወሓት እንንዳተኸታተሉ ደኺሙ ኢሎም ኣብ ዝሓሰብዎ እዋን ክሻመይሉ እሞ ከውድቕዎ ፀፀገዖም ሒዞም ዝፅበዩ ፀላእቱ ኣይደቀሱን፡፡ እዚ ብተደጋጋሚ ፈቲኖም ኣይኮነሎምን፡፡
ቀንዲ ምክንያት ፅልኣት እዞም ሐይልታት ከኣ ግልፅን ግልፅን እዩ፡፡ ህዝባውን ወያናይ መስመርን እምነትን ህወሓት ነዞም ሓይልታት ካብ ባይታ ነቒሉ ሰለዝደርበዮም እዩ፡፡ ህወሓት ዴሞክራስያዊ ብሄራዊ ኣረኣእያን እምነትን ህዝቢ ትግራይ ቀሚሩ መሊሱ ከኣ ሕቶ ሰላም፣ ልምዓትን ዴሞክራስን ህዝብታት ኢትዮጵያ ንምምላስ መተካእታ ዘይብሉ ፖሊስን ስትራቴጅን ቀሪፁ ሃገር ንምህናፅ ካብ ዝገብሮ ጉዕዞ ጠጠው ከብልዎ ኣይከኣሉን፡፡ ራእን እምነትን ህወሓት ራእን እምነትን ህዝቢ ትግራይ እዩ፡፡ ህወሓት ካብ ኩሎም ውድባት ዝፍለ ከኣ በዚ ምኽንያት ይኸውን፡፡ ሰለዚ ፀላእቲ ህወሓት ፀላእቲ ህዝቢ ትግራይ እዮም፡፡
ህዝቢ ትግራይ ፀላእቲ ህዝብታት የብሉን፡፡ ፀላእቲ ህዝቢ ትግራይ ዝኾኑ ረብሕኦም ዝተጓደሎም ጉጅለታትን ውልቀ ሰባትን ግን ኣለዉ፡፡ እዞም ሓይልታት በብግዚኡ ብግልፂ ኣንፃር ህዝቢ ትግራይ ጠጠው ኢሎም ድሌቶም ብግልፂ ኣንፀባሪቖም እዮም፡፡ ንህዝቢ ትግራይ ክስዕርዎ ሰለዘይከኣሉ ድማ ናይ ስትራቴጂ ለውጢ ገይሮም ናይ ቀቢፀ ተስፋ ቃልሲ ኣይገደፍዎን፡፡
ኣብ መበል 12 ጉባኤና ዝረኣዩ ዘለዉ ጨርባሕባሓት ውን ንሶም እዮም፡፡ እቶም ኣንፃር ህዝቢ ትግራይ ብግልፂ ጠጠው ዝበሉ ሓይልታት፤ ነቲ ዉህደቱ ዝሓለወ ኣብ ጥንኩር ወዳበን ሓድነቱን ዝኣምን ህዝቢ ትግራይ ኣንፃሩ ተላዒሎም ውፅኢቱ ድማ ተደጋጋሚ ፍሽለት ኮይኑ፡፡ ሰለዚ ሓድሽ ኣንፈት ክቕይሱ ተገዲዶም፡፡
እቲ ሓድሽ ኣንፈት ከኣ ከምዚ ይብል … ብሓፈሻ ህዝቢ ትግራይ ፀላኢና እዩ ኢልና ክንስዕሮ ኣይከኣልናን፡፡ የግዳስ እምነት ህዝቢ ትግራይ ናብ ካልኦት ህዝብታት ሰሪፁ ካብ ባይታ ከምንንቀል ገይሩና ኣሎ፡፡ ሰለዚ ንብዓት ሓርገፅ እንዳነባዕና ብሽም ህዝቢ ትግራይ እንዳመሓልና እንዳጠሓልና፤ ህወሓትን ህዝቢ ትግራይን ክንነፃፅሎም ኣለና ኣብ ዝብል ተስማዕሚዖም፡፡ ኣብዚ ናይ ስትራቴጂ ለውጢ ቀንዲ ተዋሳእቲ ዝነበሩ ድማ ካብ ህወሓት ተሳዒሮም ዝወፁ ደሓር ዓረና ዝበሃል መሳርሒ ፀላእቲ ህዝቢ ትግራይ ዝኾነ ውድብ ዘጣየሹ ገለ ሰባት ይርከብዎም፡፡ ህወሓት ካብ ህዝቢ ትግራይ ንምንፃል ከም መቃለሲ ዝሓዝዎም ነጥብታት ከዓ፤
– ህዝቢ ትግራይ ተሰዊእካ ቆሲልካ ህወሓት ግን ፃማካ ክኸፍለካ ኣይከኣለን፡፡ ብሽምካ ይሽቅጥ ኣሎ እንዳበሉ ቁስሊ ሀዝቢ ትግራይ እንዳተናኾዩ፤ ህዝቢ ትግራይ ካብቲ መሰረታዊ እምነቱ ክንፀል ምግባር፡፡
– ከባብያውነትን ፀቢብነትን እንዳፈሓሓሙ ውህደት ህዝቢ ትግራይ ምድኻም፡፡
– ህወሓት ንውልቀ ሰባት እምበር ንህዝቢ ትግራይ ኣይትጠቅምን እንዳበሉ ህዝቢ ትግራይ ኣብ ህወሓት እምነት ክቕንስ ምግባር
– ኣብ ሰናይ ምሕደራን ክራይ ኣካብነትን ዝረኣዩ ነኻላት እንዳጋነኑ፤ ዓወት ዝረኣየሎም ዓውድታት ውን እንዳኸሓዱ ህዝቢ ከንፀርፅር ምግባር … ወዘተ፡፡
ኣብዚ ግን ህዝቢ ትግራይ ክርድኦ ዝግባእ ሓቂ፤ እዞም ብኣፍ ፀላእትና ዝዝረቡ ፀገማት ይጋነኑ እንተኾኑካ ኣብ ባይታ ከምዘለውን ህወሓት ውን ከምዝኣምነሎምን እዩ፡፡
መፍትሒ እዞም ፀገማት ግን መስመር ህወሓት እምበር መስመር ፀላእትና ኣይኮነን፡፡ ሰለዝኾነ ድማ ህዝቢ ትግራይ ኣብ ሃገራውን ክልላውን መረፃ ንህወሓት ብምምራፅ ኣረጋጊፅዎ እዩ፡፡ ፀላእትና ብሓደን ክልተን ዝቑፀር ትርፊ ኣይትረፉን ግን ኣይበሃልን፡፡ ናይዚ ቀንዲ ፀገም ከኣ ነኻላትና ንምዕባስ ዝገብርናዮ ምድኑጋይ ኮይኑ ቀንዲ ተሓተቲ ንሕና ባዕልና ኢና፡፡
ተስፋ ዘይቖርፁ ፀላእትና ግን ሐዚ ውን ንህዝብና መፃባበቕቲ መሲሎም ይቱኽትኹዎ ኣለው፡፡ ናይዚ ቀንዲ መግለፂ ከኣ ኣብ ድሮ መበል 12 ጉባኤ ዝረኣይ ዘሎ ሃለውለውን ጠምባላሓትን እዩ፡፡ ፀላእትና ኣብ ዘይሰምር ናይ ሓባር “ህወሓት ምውዳቕ” ዝብል ዕላማ ተሰሊፎም፤ ዝተፈላለዩ ክንሶም ተሓዋዊሶም ጫውጫው ይብሉ ኣለዉ፡፡ ግልፂ ንምግባር ዝኣክል ኣሰላልፈኦም ከምዝስዕብ ከቐምጦም ክፍትን እየ፡፡
መሳርሒ ትምክሕቲ ዝኾነ ዓረና
ዓረና ብቒምን ኩራን ዝተኣኻበቡ ሰባት ዝርከብዎ ራኢ ኮነ ዝምርሓሉ ንፁር መስመር ዘይብሉ ንትምክሕቲ ወኪሉ ኣብ ትግራይ ዝንቀሳቐስ ውድብ እዩ፡፡ እዚ ካብ ቅንዕና ዘይነቐለ ህዝባውነት ዘይብሉ ቃልሲ ዝገብር ውድብ ናይ ባዕሉ ኣጀንዳ ዘይብሉ ብትምክሕተኛታት ማእኸል ሃገር ዝዝወር ውድብ ኮይኑ፤ በቢመዓልቱ ህወሓት ካብ ህዝቢ ትግራይ ንምንፃል ኣብ ስእነት ሰናይ ምምሕዳር (ባዕሉ ውን ዝሳተፈሎም) እንዳኣተወ ዝፅሕትር ምንቅስቓስ እዩ፡፡ ዓረና ለይትን ቀትርን ህዝቢ ትግራይ ሓለፋ ዝፅበ ህዝቢ ከምስል ዘይተገበረልካ ክብል ፀሓይ ይዓርቦ፡፡ ቀንዲ ትኹረት ዓረና ድማ ከምዝስዕብ ምቕማጥ ይከኣል፤
– ላዕላውነት ዝብል ዘይንፁር ኣምር ብምሓዝ ዘይከውን ናይ በሪ ባሕሪ ሕቶ ብምልዓል ህወሓት ነቲ ብዓለማዊ መስርሕ ዝወድኦ ጉዳይ ንጎኒ ገዲፉ፤ ህወሓት ዘይሃገራዊ ከምኡ ውን ንኤርትራ ዘዳሉ ውድብ ከምዝኾነ ጌሩ ንህዝቢ ምስባኽ፡፡
– ዓረና ክልል እምበር ብሄር ኣይውክልን ብምባል ምስ ደምበ ትምክሕቲ ተዓሪቑ ኣብ ጎቦን ሩባን ዝተመሰረተ ኣንፃር መሰል ብሄራት ዝኸይድ ፌደራሊዝም ከተግብር እየ እንዳበለ፤ ብሄራዊ ስምዒት ህዝቢ ትግራይ ምድኻም ብኡ ኣቢልካ መልክዕ ዘይብሉ ኢትዮጵያውነትን ኣብ መቓብር መንነት ብሄራት ዝምሰረት ሓድነትን ተመሊሱ ክመፅእ ምፅዓር፡፡
– መሰል ብሄራት ዘኽብር ወያናይ ዴሞክራስያዊ ሕገ-መንግስቲ ብምቅዋም ንጉጅለ ትምክሕቲ ብዝጥዕም መልክዑ ሊበራል ዴሞክራሲ ክተኣታቶ ምግባር
ጉጅለ ትምክሕቲ
ብቃልሲ ህዝቢ ትግራይ ዝተስዓረ ናይ ትማሊ ጮቋኒ ስርዓት ተመሊሱ ክመፅእ ዝጠልብ ከይኑ፤ እቲ ኣብ ተግባር ዘሎ ዴሞክራስያዊ ሕገ-መንግስቲ ንምፍራስ ኩሎም ዝኽእሎም መማረፅታት ዝጥቀም ሓይሊ እዩ፡፡ ካብ ራዕዲ ጀሚሩ ክሳዕ ሰላማዊ ቃልሲ ዝከኣሎ ይገብር፡፡ እዚ ሓይሊ ብቐጥታ ምስ ህዝቢ ትግራይ ዝራኸበሉ ገመድ ስለዝተበጠሰ፤ ኣብ ትግራይ ዕሱባት ውድባትን ገለ የዋሃት ውልቀ ሰባትን ከም መሳርሒ ይጥቀም፡፡ ናይዚ ጉጅለ ዝተራቐቑ ስልትታት ንምጥቃስ፤
– መናእሰይ ትግራይ ብሄራዊ ስምዒቶም ክቕንስ ተባሂሉ ኣጉል ሃገራውነት ምስባኽን
– ዱሑራትን ዘርአኛታትን ባዕልቶም እንዳሃለዉ ትግራዋይ ብብሄሩ ከይሓስብ ዘረኛ እንዳበልካ ምሽምቓቕ
– ፍቕርን መርዓን እንዳመሰረትካ ፀላኢ እንዳሀለኻ ፈታዊ መሲልካ ምቕራብ
– ባህልን ቋንቋ ህዝቢ ትግራይ ክብረዝን ክዕብለልን ምፅዓር
– ስነ-ጥበብን ሙዚቃን ተጠቒምካ ኣብ ብሄራዊ ስምዒት ተጋሩ ምድኻም ምፍጣር… ወዘተ፡፡
ዓለም-ለኻውያን ኒኦ-ሊበራለስት ትካላትን መንግስታትን
ሓይልታት ኒኦ-ሊበራሊዝም ኣንፃር ህወሓት ኢህወደግ ዝተሰለፉ ገና ኣብ ፅባሕ ወድቀት ደርጊ እዩ፡፡ ኢምፔርያሊስታዊ ረብሓታቶም ኣብ ኢትዮጵያ ከሳልጡ ካብ እዋን ምስረታ ሽግግር መንግስቲ ጀሚሩ ኣይደቀሱን፡፡ ህወሓት ኢህወደግ ግን ነዞም ናይ ደገ ሓይልታት ብብስለትን ውሕልነትን መኪቱ ናተይ ዝብሎ ንረብሓ ሓፋሽን ሃገርን ደው ዝበለ መስመር ክሃንፅ ኪኢሉ፡፡
ሓይልታት ኒኦ ሊበራሊዝም ህወሓት ኢህወደግ ረብሓ ሃገሩ ዘረጋግፅ ንእኦም ዘይግዛእ ዱልዱል መንግስቲ ምኻኑ ንካልኦት ኣፍሪካውያን መንግስታት ሕማቕ ኣብነት ሰለዝኾነ ኣይደቀሱሉን፡፡ ብተደጋጋሚ ኣንፃሩ ጠጠው ክብሉ ከኣ ተራእዮም፡፡ ውፂኢት መረፃ ሲዒቡ ናይ ጎደና ናዕቢ ክልዓል፣ ዝተጋነኑ ናይ ሰብኣዊ መሰል ጠቐነታት፣ ካብ ዓለም-ለኻዊ ትካላትን ደገፍቲ ሃገራትን ዝርከብ ልቓሕን ሓገዝን ክቋረፅ ብምፅዓር ዝኽእልዎ ኩሉ ፈቲኖም፡፡ ኣይኮነሎምን ግን፡፡
ንሕና ውን ኣይንስዓርን ንሶም ውን ተስፋ ኣይቖርፁን፡፡ ብፍላይ ድሕሪ እቲ ኣብ ሃገራት ዓረብ ዝተርኣየ ምልዕዓል ናብ ኢትዮጵያ ዝገበርዎ ምቁማት ዝወሰኸ ይመሰል፡፡ ኣብ ኢትዮጵያ ኒኦ-ሊብራሊዝም ከተኣታትዉ እሞ ብኡ ኣቢሎም ፀረ-ረብሓ ሓፋሽ ዝኾኑ ረብሓታቶም ንምስላጥ ከም መሳርሒ ዝጥቀሙሎም ስልትታት ዘይመንግስታዊ ትካላትን ቀይዲ በተኽ ሚድያታትን ሰለዘይሰመሩሎም ከኣ ካልኦት ስልታት ይፍትኑ ኣለዉ፡፡ ካብዚኦም ገሊኦም ንምጥቃስ፤
– ብናታቶም ርእዮተ-ዓለም መናእሰይ ብምስልጣን ናብ ማሕበራዊ ሚድያ ብምልኣኽ ፃውዒት ናይ ቀለም ወያነ ምስላጥ
– ክንዲ ዝከኣል ንዓዓቶም ዝመስሉ ሰባት እንዳመልመሉ ናብ ኣመራርሓ መንግስቲ ኢትዮጵያ ምእታው
– ውልቃዊ ረብሓ ዘስድዖም ሰብ ሃፍቲ ኣብ ፖለቲካዊ ውሳነታት መንግስቲ ኢትዮጵያ ፅልዋ ከሕድሩ ከም መሳርሒ ምጥቃም
– ብመንገዲ ሰብ-ሃፍቲ ኣቢልካ ኒኦ-ሊበራላዊ ምቅስቓስ ዝገብሩ መንእሰያት ምምዋል … ወዘተ፡፡
ተስፋ ኣልቦ መንግስቲ ኤርትራ
ሻዕብያ ልዕሊ ህወሓት ኣብ ዴሞክራስያዊ መሰል ህዝቢ ኤርትራ ዝኣምን ውድብ ከምዘየለ ኣፀቢቑ ይፈልጥ፡፡ ሻዕብያ ግን ንጋፍ ህዝባውነት ሰለዘይብሉ፤ ህወሓት ኣንጻር ዓማፃይ ጉጅለኣዊ ረብሕኡ ጠጠው ዝበለ ዴሞክራስያዊ ውድብ ከምዝኾነ ሰለዝፈልጥ፤ ህወሓት ከጥፍእ ምስ ኩሎም ፀላእቲ ህዝቢ ትግራይ/ህወሓት እዮም ዝብሎም ክሰርሕ ተገዲዱ፡፡ ብግልፂ ህወሓት ካብ ስልጣን ምውራድ ብኡ ኣቢልካ ከኣ ህዝቢ ትግራይ ጎቢጥካ ኢትዮጵያ ክተፈራርስ ምግባር ከም እንኮ መንግስታዊ ተልእኾ ወሲዱ ዝሰርሕ መንግስቲ ከይኑ ኣሎ፡፡
ሻዕብያ እከይ ዕላምኡ ንምስኻዕ ካብ ራዕዲ ጀሚሩ ኣብ ሶሻል ሚድያታት ተሓቢኡ ክሳዕ ምርባሽ ከምኡ ውን ኩነታት እንዳረኣየ ናብቶም ፈፂሞም ነፃነት ኤርትራ ዘይቕበሉ ውድባት ኢትዮጵያ ውን ስልታዊ ምትእትታው እንዳገበረ ናይ ዓቕሙ ይገብር ኣሎ፡፡ ኣብ ድሮ መበል 12 ጉባኤና ዝረኣይ ዘሎ ውን እቲ ሉሙድ እዩ፡፡
እዚኦም ኩሎም ሓይልታት ናይ ትማሊ ፀላእቲ እዮም፡፡ በብግዚኡ ዝሰዓርናዮም ዝፈልጡና ንፈልጦም፡፡ ሓድሽ ነገር እንተሃለወ ኩነታት ዝፈጠሮ ናይ ስትራቴጅን ስልትን ለውጢ እዩ፡፡ ትማሊ ህዝቢ ትግራይን ህወሓትን ኣብ ናይ ሓባር ራእን እምነትን ደው ሰለዝበሉ ፀላእትና ተሳዒሮም፡፡ ሎሚ ውን እንኮ ዕርድና ህዝብና እዩ፡፡
ሰለዚ ህዝብና ዝሓተና ሕቶታት ብምምላስ፣ ተዓፃፂፍና ፃምእ ልምዓት ህዝብና ብምርዋይ፣ ኣብ ሞንጎ መሪሕ ውድብ ህወሓትን ህዝቢ ትግራይን ፀላእቲና ክህሊ ዝደልይዎ ምፍልላይ ብምዕባስ መመሊስና ክንስዕሮም ይግባእ፡፡
ህዝቢ ዝኣመነ ውድብ ኩሉሻዕ ይዕወት!
************


text:
ንግዜና ዚኸውን ጥንታዊ ጥበብ
ኣይትጨነቑ
ስርዓት መጽሓፍ ቅዱስ፦ “ንነፍስኹም ኣይትጨነቑ።” —ማቴዎስ 6:25።
እንታይ ማለት እዩ፧ የሱስ ነዘን ቃላት እዚአን እተዛረበ፡ ኣብቲ ኣብ ከረን ዝሃቦ ስብከቱ እዩ። ብመሰረት ሓደ መዝገበ ቓላት መጽሓፍ ቅዱስ፡ እታ “ምጭናቕ” ተባሂላ እትትርጐም ናይ ግሪኽኛ ግሲ፡ “ነቲ ሰብ ብሰንኪ እቲ ኣብ መዓልታዊ ህይወቱ ዚወርዶ ድኽነትን ጥሜትን ካልእ ጸገማትን ዚስምዖ ባህርያዊ ስምዒት” ከተመልክት ትኽእል እያ። ሰብ መብዛሕትኡ ግዜ ብዛዕባ መጻኢ ይጭነቕ እዩ። ብስጋ ብዛዕባ ዜድልየና ነገራትን ብዛዕባ ድሕንነት እንፈትዎም ሰብናን ምሕሳብ ንቡርን ግቡእን እዩ። (ፊልጲ 2:20) የሱስ ንሰዓብቱ፡ “ኣይትጨነቑ” ኺብሎም ከሎ ግና፡ ብዛዕባ ጽባሕ እምብዛ ኻብ ምፍራሆም እተላዕለ ሎሚ ሓጐሶም ከይስረቕ እዩ ዚምዕዶም ነይሩ።—ማቴዎስ 6:31, 34።
ኣብዚ ግዜና ይዓዪ ድዩ፧ ነቲ የሱስ ዝሃቦ ምዕዶ ምስዓቡ ይጠቕመና እዩ። ስለምንታይ፧ ሰባት እምብዛ ኺጭነቑ ኸለዉ፡ ስርዓተ መትኖም ወትሩ ንጡፍ እዩ ዚኸውን፡ እዚ ድማ “ምስ ከም ነድሪ ኸስዐን ሕማም ልብን ኣዝማን ዝኣመሰለ ጸገማት ጥዕና ይተሓሓዝ እዩ።”
የሱስ ብዘየድሊ ምጭናቕ ዋጋ ዘይብሉ ምዃኑ ኺገልጽ ከሎ፡ “ካባኻትኩምከ ተጨኒቑ ኣብ ዕምሩ ሓንቲ እመት ኪውስኽ ዚኽእል መን ኣሎ፧” ኢሉ ሓቲቱ እዩ። (ማቴዎስ 6:27) እምብዛ ብምጭናቕ፡ ኣሽምባይዶ ንህይወትና ኸነመሓይሻስ፡ ብሓንቲ ካልኢት እኳ ኣይነንውሓን ኢና። ኣብ ርእሲኡ ድማ፡ መብዛሕትኡ ግዜ ዅሉ ነገር ከምቲ ዝፈራህናዮ ኣይከውንን እዩ። ሓደ ምሁር ነዚ ጕዳይ እዚ በዚ ኸምዚ ገሊጽዎ ኣሎ፦ “ብዛዕባ መጻኢ ምጭናቕ፡ ብኽነት እዩ፣ እቲ ዚኸውን መጻኢ ሳሕቲ እዩ ማዕረ እቲ እንፈርሆ መጻኢ ዚኸውን።”
ከመይ ጌርና ኢና ኸይንጭነቕ እንኽእል፧ ቀዳማይ፡ ብኣምላኽ ተኣመን። ኣምላኽ ንኣዕዋፍ ዚምግበን፡ ንዕምባባታት ድማ ጽቡቕ ዚኸድኖም እንተ ዀይኑ፡ ንኣምልኾኡ ኣብ ህይወቶም ቀዳምነት ንዚህቡ ሰባት ግዳ ንህይወቶም ዜድልዮም ዘበለዶ ኣይህቦምን፧ (ማቴዎስ 6:25, 26, 28-30) ካልኣይ፡ ብዛዕባ ጽባሕ ኣይትጨነቕ። የሱስ፡ “ጽባሕ ናይ ርእሳ ጭንቀት ኣለዋ እሞ፡ ብዛዕባ ጽባሕ ኣይትጨነቑ” ኢሉ እዩ። ነቲ፡ “ንመዓልቲ ኽፍኣታ ይኣኽላ” ኢሉ እተዛረቦስ ኣይትሰማምዓሉንዶ፧—ማቴዎስ 6:34።
ነቲ የሱስ ዝሃቦ ጥበባዊ ምዕዶ ምስ እንስዕቦ፡ ንርእስና ኻብ ኣካላዊ ጕድኣት ክንሰትራ ንኽእል ኢና። ልዕሊ ዅሉ ድማ፡ እቲ መጽሓፍ ቅዱስ “ሰላም ኣምላኽ” ዚብሎ ውሽጣዊ ሰላም ክንረክብ ንኽእል ኢና።—ፊልጲ 4:6, 7።
ብዝያዳ ፍለጥ
ኣብ ኣምላኽ ትእመን ዲኻ፧
ንኣምላኽ ከም ሓደ እትእመኖ ፈታዊ ጌርካ ምስ እትፈልጦ ከመይ ዝበለ ዕግበት ክትርከብ ከም እትኽእል መርምር።